মাকন পেহীৰ বিচাৰ — Vikaspedia\nমাকন পেহীৰ বিচাৰ\nসেইদিনা আছিল দেওবাৰ। বন্ধৰ দিন। জিতু আৰু ৰিতু ঘৰতেই আছিল। বিয়লি তিনিমান বজাত দীপক আৰু ৰতনো সিহঁতৰ ঘৰলৈ আহিল।\nজিতুৱে সিহঁতক উদ্দেশ্যি ক’লে-আহ। পিছে ক’ৰ পৰানো আহিলি?\nদীপকে ৰিতুৰ ওচৰতে থকা চকীখনত বহি ক’লে-ক’ৰ পৰানো আহিম আৰু্! ঘৰ পৰাই আহিলো। ভাবিলো, তহতৰ লগতে কিছু সময় খেলা-ধূলা কৰোঁ।\nকি খেলিবি ক’!-ৰিতুৱে সুধিলে।\nএহ, এইটো বহু পুৰণি খেল। অন্য কিবা এটা খেলো দে-জিতুৱে ক’লে।\nতেনেহ’লে “ৰেলগাড়ী” খেলো-দীপকে ক’লে।\nৰে’লগাড়ী? আমি চাৰিজনহে আছো; আৰু কেইজনমান বন্ধু থকা হ’লে ৰেলগাড়ী খেলি ভালেই লাগিলহেতেন। মই এনেকুৱা ৰেল চলালোহেতেন, তহঁতে ভেবা লাগি চায়ে থাকিলিহেতেম-জিতুৱে ক’লে।\nতেন্তে খেলিবিনো কি! ৰতনে কিছু বিৰক্ত হৈ সুধিলে।\nক্ষন্তেক সময় চিন্তা কৰি জিতুৱে ক’লে-নতুন খেল এটাকে খেলোঁ।\nনতুন খেল্! ক’ত শিকিছ জিতু!- দীপকে সুধিলে।\nক’তো শিকা নাই। কিন্তু আজি একেবাৰে নতুন খেল এটাকৈ খেলিম।– জিতুৱে উৎসাহেৰে ক’লে।\nসোনকালে ক’চোন, কেনে ধৰণৰ খেল সেইবিধ!- দীপকে আগ্ৰহ প্ৰকাশ কৰিলে।\nজিতুৱে ক’লে-চা, আমি ইয়াত চাৰিজন আছো। চাৰিওজনে নাটকৰ এটি এটি চৰিত্ৰত অভিনয় কৰি দেখুৱাম আৰু যাৰ অভিনয় সকলোতকৈ ভাল হ’ব, তেওঁল বাকী কেইজনে মিঠাই খুৱাব।\nবা: বা: বঢ়িয়া হ’ব। কিন্তু অকলে মিঠাই খাব আৰু আমিবোৰে তাৰ মুখলৈ চাই থাকিম নেকি! নহ’ব, আমি আটায়ে মিলি খাম। ৰতনে অভিমানে কৰি ক’লে।\nঠিক আছে। ৰিতুৱে ৰতনৰ কথাত সমৰ্থন জনালে।\nজিতুৱে ক’লে-তই ক’ কিহৰ অভিনয় কৰিবি!\nৰিতুৱে ক’লে-ওহো, এনেদৰে ঠিক নহ’ব।\nতেন্তে?- জিতুৱে পুনৰ প্ৰশ্ন কৰিলে।\nতেতিয়া ৰিতুৱে উকা কাগজ এখিলাক চাৰি ভাঁজ কৰি তাৰে চাৰিটা টুকুৰা কৰি লৈ ক’লে যে এই চাৰিওখন কাগজতে নাটকৰ একোটিকৈ চৰিত্ৰৰ নাম আৰু ক্ৰমিক সংখ্যা লিখা থাকিব। পাছত প্ৰতিখন কাগজকে বেলেগে বেলেগে জাপি লাড়ু কৰি আটাইৰে সন্মুখত ৰখা হ’ব। প্ৰত্যেকেই একোটিকৈ টুকুৰা তুলি ল’ব আৰু সেইমতে এজন এজনকৈ সকলোৱে অভিনয় কৰি যাব।\nঅতি সুন্দৰ হ’ব। ৰতনে উল্লাসেৰে চিঞঁৰি উঠিল।\nৰিতুৱে কাগজ-কলম লৈ লিখিব ধৰিলে-\nতাৰ পিছত কাগজৰ টুকুৰাকেইটা জাপি সিহতৰ সন্মুখত ৰাখিলে আৰু প্ৰত্যেকেই তাৰ পৰা একোটিকৈ টুকুৰা তুলি লৈ নিজৰ নিজৰ বিষয়বোৰ পঢ়ি হাহিব ধৰিলে।\nতেনেতে দীপকে ক’লে-কিন্তু-!\nজিতুৱে আচৰিত হৈ সুধিলে- আকৌ কি হ’ল? এঘাৰ কথা তহতে ভাবি চাইছনে- চা, আমি বাৰু অভিনয় কৰিলো, কিন্তু কোনে বেছি ভাল কৰিলে, ইয়াৰ বিচাৰ কোনে কৰিব!\nহয়তো, আচল কথাষাৰ আমি পাহৰিয়ে গৈছিলো। বিচাৰ কৰিবলৈ এগৰাকী বিচাৰকৰ প্ৰয়োজন-জিতুৱে ক’লে।\nতেতিয়া ৰিতুৱে ক’লে-সৌৱা চা, পেহীয়ে বাৰান্দাত বহি মাখি মাৰি আছে। তেওঁকে বিচাৰক হ’বগৈ কওঁগৈ ব’ল। ভবা মতেই কাম। চাৰিও বন্ধুৱে পেহীয়েকৰ ওচৰলৈ গ’ল।\nপেহী, আজিকালি মাখিৰ উপদ্ৰৱ বৰকৈ বাঢ়িছে, নহয়নে? ৰিতুৱে হাঁহি হাঁহি ক’লে।\nঅ’ বোপাই। কিন্তু তহঁতে ইয়ালৈ মাখি মাৰিবলৈয়ে আহিলিনে?\nনহয় পেহী, আমি খেলিবলৈহে ওলাই আহিছো।\nপিছে আপুনি যদি কয় আপোনাৰ ওচৰে পাজৰে পৰি থকা মাখিকিটা মাৰি দিও!- জিতুৱে উৎসাহেৰে ক’লে।\nহ’ব নালাগে। তই মাখি মাৰিবলৈ গৈ মূৰ্খ লগুৱাটোৰ দৰে মোকেই মাৰি পেলাবি।\nনাই পেহী, এনে পাপ আমি কেতিয়াও নকৰো-দীপকে ক’লে।\nআচলতে আমি আপোনাক বিচাৰকৰ দায়িত্ব দিবলৈহে আহিছো- জিতুৱে ক’লে।\nতহতঁৰ মাজত কিবা কাজিয়া-পেচাল হ’ল নেকি?\nতেনে কথা নহয় পেহী-ৰিতুৱে ক’লে।\nতেন্তে বিচাৰকৰ প্ৰয়োজন কিহৰ কাৰণে হ’ল? পেহীয়ে আচৰিত হৈ সুধিলে।\nজিতুৱে ক’লে- পেহী, আমি নাটক কৰিব বিচাৰিছো। আপুনি প্ৰত্যেকৰে অভিনয় চাই বিচাৰ কৰিব লাগে যে কোনো সকলোতকৈ বেছি ভাল কৰিলে। তাৰ পিছত তেওঁক আমি মিঠাই খুৱাম\nতাৰ মানে তহঁতে নাটক কৰিবি আৰু মই বিচাৰ কৰিম! ইয়াৰ পৰা মোৰ কি লাভ হ’ব। তহতে মিঠাই খাবি আৰু মই?\nপেহী, আপোনাকো মিঠাই খুৱাম- ৰিতুৱে ক’লে।\nতেনেহ’লে ঠিক আছে; আৰম্ভ কৰ-পেহীয়ে আদেশ কৰিলে।\nজিতুৱে আৰম্ভ কৰিলে-নম্বৰ এক-ওজা।\nৰতন লগে লগে থিয় হ’ল আৰু চুলিকোছাত হাত ফুৰাই আউল বাউল কৰি লৈ মুখমণ্ডল সোঁফালৰ পৰা বাওঁফাললৈ লাহে লাহে ঘূৰাই ক’ব ধৰিলে।\nকোন দামোদৰ! বহ। তোৰ ল’ৰাৰ গাত ভূত লম্ভিছে। ৰহ, মই তাক এতিয়াই বটলৰ ভিতৰত সুমুৱাই থ’ম।\nবাবা, ই বৰকৈ আমনি কৰে।\nঅ, মই সকলো জানো। এইটো চা, (বটলটো দেখুৱাই) তোৰ ল’ৰাৰ গাত ইমান দিনে লাগি থকা ভূতটো। কিন্তু মোৰ পূজাৰ সামগ্ৰী আৰু দক্ষিণা আনিছনে নাই!\nকি কি আনিছ?\nঅযোৰ পাৰ চৰাই, এক কিলো সন্দেশ আৰু নগদ একৈশ টকা।\nদেৱীৰ চৰণত ৰাখ। হাঁ-হাঁ-\nঠিক আছে বাবা!\n‘জয় শিৱ শংকৰ, আমনি নকৰ।’\nজয় মা কালী, তোৰ বচন নাযায় খালি।\nযা ভূত যা, বটলত সোমাই যা-।\nদামোৰদ এয়া ল’, ভষ্মখিনি তোৰ ল’ৰাৰ গাত সানি দে আৰু এই তাবিজটো ক’লা সূতাৰে ডিঙিত পিন্ধাই দে।\nপ্ৰণাম বাবা! মোৰ ছোৱালীজনীৰ কালিৰে পৰা জ্বৰ। এইক জাৰি ফুঁকি দিয়ক। বেয়া নজৰত পৰিছে যেন পাঁও।\nদেৱীৰ ভষ্ম তাইৰ গাত ভালদৰে সানি দে; দক্ষিণাটো দি যাবি।\nদক্ষিণা দিছোৱেই বাবা, আপোনাৰ আদেশ উলংঘা নকৰো।\nঠিক আছে, ঠিক আছে।\nতাৰ পিছত নিজৰ অভিনয় শেষ কৰি ৰতনে পেহীয়েকৰ ওচৰলৈ গৈ বহিল।\nজিতুৱে ক’লে, নম্বৰ দুই-চিকিৎসক।\nৰিতুৱে গহীন গম্ভীৰ খোজেৰে আহি সকলোৰে সন্মুখত থিয় হ’ল আৰু অভিনয় আৰম্ভ কৰিলে-\nডাক্তৰ বাবু-ডাক্তৰ বাবু-মোৰ ছোৱালীজনীৰ অৱস্থা খুব বেয়ালৈ গৈছে। তাইক যেনে তেনে বচাওক। আজি চাৰিদিনমানেই হ’ল, জ্বৰ কমাৰ কোনো লক্ষণেই দেখা নাই।\nওজাৰ ওচৰলৈ গৈছিলো কিজানি! তোমালোকৰ চিন্তা-ধাৰা কেতিয়া যে সলনি হ’ব নাজানো। এই ঠগ-প্ৰৱঞ্চকসকলক এশিকনি দিবলৈ কোনো নোলাবই নেকি! যেতিয়া বেমাৰ বাঢ়ে তেতিয়াহে ডাক্তৰৰ ওচৰ চাপে। যোৱা, তেওঁৰ ওচৰলৈ, মই ঔষধ দিব নোৱাৰো।\nএনে কথা নক’ব ডাক্তৰ বাবু। মোৰ ছোৱালীজনীৰ জীৱন ৰক্ষা কৰক। আজিৰ পৰা মই ভুলতো ওজাৰ ওচৰলৈ নাযাওঁ। সঁচাকৈয়ে কৈছো ডাক্তৰ বাবু।\nবেজি লগাব লাগিব। ঔষধ দিব লাগিব। পঞ্চাশ টকা ভৰিব লাগিব।\nদিম ডাক্তৰ বাবু, পঞ্চাশ টকা দিম।\nডাক্তৰ বাবু, ডাক্তৰ বাবু, মোক কিবা এটা ভাল ঔষধ দিয়ক। মোৰ সাংঘাতিক বেয়া বেমাৰ এটা হৈছে’।\nআজিকালি মোৰ একোৱে মনত নৰয়, কেতিয়াবা নিজৰ ঘৰটোকে পাহৰি যাঁও। খোৱা-বোৱা কৰিবলৈও পাহৰি থাকে। নিজৰ তিৰোতা, ল’ৰা-ছোৱালীকো পাহৰো। নিজৰ ঘৰ বুলি অন্যৰ ঘৰতে সোমাই যাওঁ।\nবেমাৰ ঠিক হৈ যাব। আগেয়ে মোৰ ফীজ এশ টকাটো দিয়া। তাৰ পিছত ঔষধ দিম।\nফীজ-ফীজ-। অ’ – ফীজ অৱশ্যেই দিম। কিন্তু ডাক্তৰ বাবু, টকা বেংকতহে আছে। ৰ’ব, এতিঅয়ই গৈ উলিয়াই লৈ আহো।\nকেনে মূৰ্খ ৰোগীবোৰ আহে!\nডাক্তৰ বাবু নমস্কাৰ\nডাক্তৰ বাবু, আপোনাক মই কি বুলিনো কওঁ। আজিকালি মোৰ শৰীৰটো খুব দুৰ্বল হৈ পৰিছে। অলপমান খোজ কাঢ়িলেই মূৰ ঘূৰাই। খোজটো আগলৈ দিও যদি পিছলৈ গুচি আহে। দিনত তৰা, ৰাতি সূৰ্য্য দেখিবলৈ পাওঁ। খাওঁ যদিও গাত নালাগে।\nতেন্তে তোমাৰ মূৰঘূৰণি হবই। দুৰ্বল হবাই। নহ’লে কি বলবান হ’বা। হেৰা, গাখীৰ খোৱা। দৈ খোৱা। ফল-মূল খোৱা, বিলাহী যদি খাব পাৰা বিলাহীৰ দৰে দেহটো তেজাল হ’ব। যোৱা, দুৰ্বল হৈ পৰাটো কোনো বেমাৰ নহয়। নিজৰ খোৱা-বোৱা ঠিকমতে কৰা গৈ।\nভাল বাৰু ডাক্তৰ বাবু, আপুনি যি খাবলৈ দিহা দিছে তাকেই খাম। এইবুলি কৈ ৰিতুৱে পুনৰ আগৰ ঠাইত গৈ বহি পৰিল।\nনম্বৰ তিনি- শিক্ষক। জিতুৱে ক’লে।\nদীপকে শিক্ষকে অভিনয় কৰিবলৈ সাজু হ’ল। জিতু, হোমৱৰ্ক কৰিছানে নাই? মুখেৰে নামাতা কিয়? তাৰ মানে কৰা নাই, নহয় নে! দিনৰ দিনটো ক্ৰিকেট খেলিয়েই থাকিলা হ’বলা! কপিলদেৱ হ’ব খুজিছা নেকি! যোৱা বেঞ্চৰ ওপৰত থিয় হোৱা।\nৰতন, কবিতা মুখস্থ কৰি আহিছানে? কি কৈছা! মুখস্থ কৰিছিলা কিন্তু পাহৰি গ’লা। খেলিবলৈ, খাবলৈ নাপাহৰা? কবিতা পাহৰি যোৱা। মূৰত গোবৰ আছে নেকি! উঠি আহা। আঁঠু কাঢ়ি থাকা আৰু কবিতা মুখস্থ কৰিবলৈ যত্ন কৰা।\nপ্ৰনাম মাস্তাৰ চাহাব। আপুনি মাতি পঠিয়াইছিল নেকি? অ’ মাতিছিলো মহেশ। তোমাৰ ল’ৰাজন দেখোন আজি পাঁচ-ছয় দিন ধৰি স্কুললৈ অহা নাই, কিয়? সি গৰু ছাগলী চৰাবলৈ যায়, মাস্তাৰ চাহাব কি! তোমালোক জন্তুতকৈও অধম হৈ আছা হে। প্ৰথমতে তাক পঢ়ি শুনি শিক্ষিত হ’বলৈটো দিয়া।\nমাস্তাৰ চাহাব, পঢ়ুৱালেনে কি হ’ব! সি নো ক’ত উকিল হাকিম হ’বলৈ যাব। দুবেলা দুসাজ খোৱাৰ কাৰণে হাজিৰা কৰিবলৈ লাগিব।\nতোমালোক সঁচাকৈয়ে অবুজন। হেৰা, তোমাৰ শিক্ষিত হ’লে তোমাৰেই নাম উজ্জ্বলিব। উপাৰ্জন বাঢ়িব। সুখে সন্তোষে থাকিব পাৰিবা। তোমাৰ ল’ৰা পঢ়া-শুনাতো ভাল। তীক্ষ্ণ বুদ্ধিও আছে। সেইকাৰণেই কৈছো। বুজি পাইছানে?\nবুজিব পৰা শক্তি থকা হ’লে মই জানো লিখা পঢ়া নিশিকিলো হেতেন মাস্তাৰ!\nতোমাৰ যদি ইচ্ছা আছে এতিয়াও পঢ়াৰ সময় আছে। কি ক’লে! মই পঢ়িম! আধা চুলি পকিল। মানুহে শুনিলে মোক ঠাট্টা কৰি ক’ব যে বুঢ়া শালিকাই পঢ়িব ওলাইছে।\nতুমি সন্ধিয়াৰ সময়ত মোৰ ঘৰলৈ আহিবা। তোমালোকৰ দৰে বয়সৰ মানুহৰ মই সন্ধিয়া ঘৰতেই পঢ়ুৱাওঁ।\nমাস্তাৰ, এতিয়ানো মই পঢ়ি কৰিম কি? এইটো মোৰ পঢ়াৰ বয়স নহয়। যিয়ে পঢ়িব লাগে সি আকৌ মন কাণেই নিদিয়ে!\nএইবোৰতেই তোমালোকৰ মূৰ্খামি। তুমি হয়তো গমেই পোৱা নাই- চৰকাৰে গাঁৱে গাঁৱে প্ৰাপ্ত বয়স্ক শিক্ষাকেন্দ্ৰ স্থাপন কৰিছে, তোমালোকৰ দৰে মানুহ খিনিৰ কাৰণে আৰু তুমি! গৰু-ছাগলীৰ পিছে পিছে দৌৰি আছা।\nএই বয়সত পঢ়িলে কিবা জানো লাভ হ’ব।\nতুমি অনাথ ককাক চিনি পোৱা নহয়!\nঅ’, ভালদৰে চিনি পাওঁ।\nতেওঁৰ কথা তুমি সম্ভৱ নাজানা! মহাজনে তেওঁৰ পৰা সুদৰ বাবদ সৰহকৈ পইচা ল’ব নোৱাৰিলে। অনাথে হিচাপ বিচাৰোতে মহাজনে ভয় খালে। তুমি হোৱা হ’লে। তেওঁক যি কয় তাকেই চকু মুদি দি থৈ আহিলা হেতেন। তথাপিতো হুঁচ অহা নাই। গতিকে তোমালোকৰ দৰে মূৰ্খ কোন আছে!\nঠিকেই মাস্তাৰ। আপুনি উচিত কথাই কৈছে। মই এতিয়াহে বুজিব পাৰিছো। আজিয়েই মই আপোনাৰ ঘৰলৈ আহিম। কাইলৈৰ পৰা ল’ৰাটোকো স্কুললৈ পঠিয়াম। এতিয়া আহোঁ। কৃষ্ণ! কৃষ্ণ! এইবুলি দীপকে এখোজ দুখোজকৈ আতৰি গৈ পেহীয়েকৰ নিচেই ওচৰত বহিল গৈ।\nচাৰি নম্বৰত জিতুৰ নাম লিখা আছিল। সি পেহীয়েকৰ ফলে এবাৰ কেৰাহীকৈ চাই। নেতাৰ অভিনয় কৰিবলৈ সন্মুখলৈ আগবাঢ়িল।\nহাত যোৰ কৰি ক’লে-ভাই-ভনীসকল, মোক ক্ষমা কৰিব। আহি পাওঁতে কিছু পলম হ’ল। হ’ব, হ’ব, এইবোৰ আকৌ কিহৰ কাৰণে! মইতো আপোনালোকৰ মাজৰেই এজন। ইমানবোৰ ফুলৰ মালা পিন্ধোৱা কি প্ৰয়োজন। আপোনালোকে মোক মাতিছে, অভিনন্দন জনাইছে। মোৰ ফালৰ পৰাও সকলোকে হিয়া উজাৰি ধন্যবাদ জনাইছো। আপোনালোকৰ এই গাঁওখনলৈ আহি মই সঁচাকৈয়ে আনন্দিত হৈছো। আপোনালোকে গাঁওখনৰ যথেষ্ট উন্নতি সাধিছে। আমাৰ চৰকাৰে বিচাৰে যে প্ৰতিখন গাঁৱেই সোণত সুৱগা হওক। সকলোৱে সুখ-শান্তিৰে থাকক। আপোনালোকৰ কিবা সমস্যা থাকিলে আমাক জনাওঁক। মোৰ ঘৰ আৰু মোৰ মনৰ দুৱাৰ আপোনালোকৰ কাৰণে সদায় খোলা আছে। আপোনালোকে নিজৰ গাঁওখনক শস্য-শ্যামলা কৰাৰ সিদ্ধান্ত লৈছে- ই সঁচাকৈয়ে মহৎ প্ৰচেষ্টা।\nগাঁৱৰ প্ৰতিজন শিশু আৰু বৃদ্ধ আৰু যুৱকে একোডালকৈ গছপুলি ৰুব আৰু সেই গছৰ চোৱা-চিতা কৰিব। ই কম ডাঙৰ কথানে! সঁচাকৈয়ে আপোনালোকে মহা পূণ্যৰ কাম কৰিবলৈ ওলাইছে। এডাল গছ ৰুৱাটো হাজাৰ জনৰ অন্নদান কৰাৰ সমানে পুণ্যৰ কাম।


উমানন্দৰ ভগ্নাৱশেষ — Vikaspedia\nউমানন্দৰ ভুগোল :\nউমানন্দৰ অতীতৰ অতীত\nস্থপতিবিদসকলে ঠাৱৰ কৰিছে যে গদাধৰ সিংহই উমানন্দত এটা নতুন মন্দিৰ নিৰ্মাণ কৰা নাছিল,পুনৰ নিৰ্মাণহে কৰাইছিল।এনে হ’ব পাৰে নেকি যে ১৬৬৭ চনত উমানন্দত এটা মন্দিৰ আছিল আৰু সেইবাবেই ঔৰ্ংজেৱে ভুমি দান কৰিছিল।ইয়াৰ পিছতে কোনো প্ৰাকৃতিক কাৰণত এই মন্দিৰটো ভাঙি যোৱাত গদাধৰ সিংহই,অঞ্চলটোত থকা ইয়াৰ প্ৰভাৱলৈ চাই খৰতকীয়াকৈ মন্দিৰটো পুনৰ সজাই দিয়ে।\nউমানন্দ দ্বীপটোৰ দক্ষিণ ফালৰ পানী যুঁৱলিত,য’ত এতিয়া ফেৰীঘাট কৰা হৈছে,কেইটামান স্তম্ভাকৃতিৰ শিলৰ টুকুৰা পৰি আছে।বাৰিষা টুকুৰাকেইটা পানীত বুৰ গৈ থাকে।পানীৰ সোঁতে টুকুৰাকেইটাৰ পৃষ্ঠভাগ মিহি কৰি পেলাইছে,পিছে এতিয়াও ইবোৰ ক্ষয় কৰিব পৰা নাই।এটা বৃহৎ নিৰ্মাণৰহে যে খুঁটাৰ ভগ্ন অংশ এইবোৰ,এতিয়াও ধৰিব পৰা হৈ আছে।দ্বীপটোৰ অ’ত-ত’ত পৰি আছে এনে কেতবোৰ শিলৰ টুকুৰা,যিবোৰে ক’ব খোজে যে এইবোৰ কোনো প্ৰাচীন নিৰ্মাণৰ অৱশিষ্ট অথবা ভগ্নাৱশেষ।আটাইতকৈ আশ্চৰ্যজনক হ’ল এটা কলচীৰ অৱশিষ্ট যেন লগা শৈল টুকুৰাকেইটা।এই টুকুৰাকেইটা এটা পদ্মচক্ৰযুক্ত কলচীৰ উমান দাঙি ধৰে।পদ্মচক্ৰ বিষ্ণু মন্দিৰৰ বৈশিষ্ট্য,শৈৱ মন্দিৰৰ নহয়।তেন্তে উমানন্দত এটা বিষ্ণু মন্দিৰহে আছিল নেকি?পুৰা কাহিনীয়ে উমানন্দ আৰু কামাখ্যা মন্দিৰৰ সম্পৰ্ক নিশ্চিত কৰিছে।একাংশ বুৰঞ্জীবিদৰ মতে,কামাখ্যা অসময়ত তান্ত্ৰিক বৌদ্ধ উপাসনা থলী আছিল।তেনেহ’লে উমানন্দতো আছিল নেকি তেনে এটা উপাসনা থলী?\nউমানন্দৰ ভগ্নাৱশেষবোৰৰ পদ্ধতিত অধ্যয়ন কৰিলেহে এইবোৰ প্ৰশ্নৰ উত্তৰ পোৱা যাব।পুৰাতত্ত্ব বিভাগে এই দিশত চিন্তা কৰি চাব পাৰে বুলি আমি ভাবো।\nপাৰৰ পৰা চালে পেখম ধৰি থকা ময়ুৰ এটিৰ দৰে দেখি বাবে দ্বীপটোক ইংৰাজে নাম দিছিল ময়ুৰদ্বীপ-Peacok Island।অভিলেখ বা ইতিহাসে কয় ,জনবসতি থকা এইটো পৃথিৱীৰ ক্ষুদ্ৰতম দ্বীপ।আকাৰৰ কথা যিয়েই নহওক,এইটো কিন্তু ঠিক যে উমানন্দ নামৰ এই দ্বীপটো এটা বৈশিষ্ট্যসম্পন্ন দ্বীপ-ইমান ক্ষুদ্ৰ পৰিসৰত চাৰিটাকৈ মন্দিৰ,তাকো এখন নদীৰ বুকুৰ এটা দ্বীপত,পৃথিৱীতে বিৰল।\nএটা শৈল দ্বীপ।দুইধৰণৰ শিল আছে ইয়াত।প্ৰথমবিধ স্থানীয়-অৰ্থাৎ এই ঠাইতে উৎপত্তি হৈ থাকি যোৱা;দ্বিতীয়বিধ সম্ভৱত: অইন ঠাইৰ পৰা আনি ইয়াত ৰখা।দ্বীপটোত শিল বেছি,মাটি কম।মাটিখিনি কিন্তু প্ৰাকৃতিকভাৱে অৰ্থাৎ স্থানীয় শিলৰ বিচুৰ্ণীভৱনৰ জৰিয়তে উৎপত্তি হোৱা যেন নালাগে।সম্ভৱত:মন্দিৰ স্থাপনৰ সুবিধাৰ বাবে,শিলাখণ্ডৰ মাজৰ ফাঁকবোৰ সমান কৰিবলৈ নৈখনৰ বুকুৰ পৰা নহ’লে পাৰৰ পৰা মাটি আনি জাপি দিয়া হৈছিল।ভুতাত্বিক পৰীক্ষা কৰিলে এই সম্পৰ্কে নিশ্চিত হ’ব পৰা যাব।দ্বীপটোৰ দ্বিতীয়বিধ অৰ্থাৎ অইন ঠাইৰ পৰা আনি ৰখা শিলবোৰৰো ভাগ দুটা।ইয়াৰে এভাগ বৰ্তমানৰ মন্দিৰৰ অংশ হৈ আছে,আনভাগ অ’ত-ত’ত সিঁচৰিত হৈ আছে।সিঁচৰিত শিলবোৰৰ বেছিভাগ আছে দ্বীপটোৰ দক্ষিণ ভাগত;বেছ কিছু সংখ্যক আছে মাটিত পোত খাই।মন্দিৰৰ ভেটিৰ তলৰ মাটিত আছে এনেধৰণৰ বেছি সংখ্যক টুকুৰা।আমি দ্বীপটোত দুই ধৰণৰ শিল থকাৰ কথা কৈছো বাহ্যিক আকাৰৰ আধাৰত।বিষয়টো নিশ্চিত কৰিবৰ বাবে প্ৰয়োজন দুয়োবিধ শিলৰ ৰাসায়নিক পৰীক্ষা আৰু কাৰ্বন ডেটিঙৰ।\nউমানন্দৰ মুল মন্দিৰটো হ’ল উমানন্দ দ’ল বা মন্দিৰটো।আহোম স্বৰ্গদেউ গদাধৰ সিংহৰ পৃষ্ঠপোষকতাত এই দ’ল বা মন্দিৰটো নিৰ্মিত হৈছিল।পৰৱৰ্তী সময়ত চন্দ্ৰকান্ত সিংহই ইয়াত চন্দ্ৰশেখৰ মন্দিৰটো আৰু গৌৰীনাথ সিংহই হৰগৌৰী মন্দিৰটো নিৰ্মাণ কৰোৱাইছিল।চন্দ্ৰশেখৰ মনিৰৰ নাম সলাই মহাকালেশ্বৰ মন্দিৰ কৰা হৈছে-এই সলনি কোনে কেতিয়া কৰিলে জনাৰ উপায় নাই।কেইটামান দশকৰ আগেয়ে ইয়াত এটা হনুমান মন্দিৰ নিৰ্মাণ কৰা হৈছে।এটা গণেশ মন্দিৰো নিৰ্মাণৰ সম্ভাৱনা দেখা পোৱা গৈছে।\nউমানন্দ দ’লটো নিৰ্মাণৰ দায়িত্বত আছিল সেইসময়ৰ গুৱাহাটীৰ বৰফুকন গড়গঞা সন্দিকৈ।দ’লটোৰ স্থাপত্য সম্পৰ্কে ড০ প্ৰদীপ শৰ্মাই কৈছে-‘উমানন্দ মন্দিৰৰ বা স্ত্মপুৰুষমণ্ডল পঞ্চৰথ আৰ্হিৰ।ইয়াৰ গাত নাগৰ মন্দিৰৰ দৰে পাভাগ,জংঘা,বৰণ্ড আদি ভাগবোৰ আছে,কিন্তু শিখৰৰ গাত কোনো অংগশিখৰ বা ভুমি আমলা নাই।ইয়াৰ ৰথবোৰ ভুমিৰ পৰা শিখৰ-শীৰ্ষলৈকে আছে,কিন্তু অংগাভৰণ ক’তো নাই।ইয়াৰ শীৰ্ষত মস্তক আছে,কিন্তু মস্তকৰ পৰম্পৰাগত ভাগবোৰ নাই।এইদৰে দেখা যায়-মন্দিৰটোৰ নক্সা নাগৰ শৈলীৰ হৈও ই বৰ সৰল ৰুপ লৈছে’।\nস্থাপত্য ইতিহাসবিদসকলে গদাধৰ সিংহক অসমীয়া স্থাপত্য শৈলীৰ জনক আখ্যা দিছে।উমানন্দ দ’লৰ আৰ্হিটোৰ বাবেই তেওঁক এই অভিধা প্ৰদান কৰা হৈছে।তেওঁৰ দিনত উমানন্দ দ’ল নিৰ্মাণেৰে আৰম্ভ হোৱা মন্দিৰ নিৰ্মাণৰ এই আৰ্হিটো তেওঁৰ পুত্ৰ ৰুদ্ৰসিংহৰ দিনত বিকশিত হয় আৰু শিৱসিংহৰ দিনত শিৱ দ’লৰ আৰ্হিত সি পৰিণত ৰুপ পায়।আহোম ৰাজ্যৰ ৰাজনৈতিক সুস্থিৰতা বিপন্ন নহ’লে অসমে সম্ভৱত:আৰু ভালেমান সদৃশ্য দ’ল-দেৱালয় পালেহেতেন।উল্লেখ কৰিব পাৰি যে নিজৰ চৈধ্য বছৰীয়া শাসনকালত গদাধৰ সিংহই কেতবোৰ আলি-পুখুৰী কৰা আৰু গড় বন্ধাৰ উপৰি যিখিনি স্থায়ী নিৰ্মাণ কৰিছিল,সেয়া হ’ল-দিজৈখনাৰ শিলৰ সাঁকো,ৰহদৈ দ’ল,বগী দ’ল,খঁৰা দ’ল,বিশ্বনাথৰ দ’ল আৰু চৰাইদেউৰ গোটা দ’লৰ লগতে উমানন্দ দ’ল।\nস্থপতিবিদসকলৰ মতে,উমানন্দ দ’লটো ‘খৰতকীয়াকৈ’নিৰ্মাণ কৰোৱা হৈছিল।চাংৰুং ফুকনৰ বুৰঞ্জী মতে এই দ’লটোৰ নিৰ্মাণৰ কাল ১৬৮১ চন।হিতেশ্বৰ বৰবৰুৱা,মহেশ্বৰ নেওগ প্ৰভৃতিয়ে মন্দিৰটোৰ নিৰ্মাণ কাল ১৬৯৪ চন বুলি কৈছে।ইতিহাস্বিদসকলে এই বছৰটোকে মন্দিৰটোৰ নিৰ্মাণৰ বছৰ বুলি মানি লৈছে।\nআত্মগোপন কালত তেওঁ গুৱাহাটীৰ ওচৰে-পাঁজৰে বহুদিন আছিল।১৬৬৭ চনত,আহোম ৰাজ্যৰ এটা অস্থিৰ সময়ত,এজন হিন্দু বিদ্বেষী বুলি চৰ্চিত শাসকে তেওঁৰ সাম্ৰাজ্যৰ এটা প্ৰান্তত অৱস্থিত এটা মন্দিৰৰ নামত ভুমি দান কৰাৰ ৰাজনৈতিক তাৎপৰ্য ৰাজনীতি-সচেতন গদাধৰ সিংহই ঠিকেই ধৰিব পাৰিছিল।সেয়েই তেওঁ ‘খৰতকীয়াকৈ’উমানন্দৰ মন্দিৰটো নিৰ্মাণ কৰাই পুৰ্বৰ দলৈজনকো ৰাখি নিজৰ ফালৰ পৰা আন এজনক দলৈ পাতি,যুটীয়া দায়িত্বত তামৰ ফলি কৰাই ভুমিদান দিয়ে।মন্দিৰৰ নামত তাম্ৰফলি কৰি গদাধৰ সিংহই দিয়া মাটিৰ পৰিমাণ-লাখেৰাজ ৯,৬৬৪ বিঘা আৰু নিষ্পিখেৰাজ ৬০১৭ বিঘা।উল্লেখ কৰিব পাৰি যে তাম্ৰফলি কৰি ভুমিদান দিয়া প্ৰথাটোও আহোম স্বৰ্গদেউসকলৰ মাজত গদাধৰ সিংহয়েই আৰম্ভ কৰে।\nউমানন্দৰ বৰ্তমান মন্দিৰটোৰ নিৰ্মাণ কাল পোৱা গ’ল ১৬৯৪ চনত।অথচ ঔৰ্ংজেৱে মন্দিৰৰ দলৈৰ নামত ভুমিদান দিছিল ইয়াৰ প্ৰায় ২৭ বছৰ আগেয়েই।ইয়াৰ অৰ্থ,গদাধৰ সিংহই নিৰ্মাণ কৰাৰো আগৰে পৰা এই নদীদ্বীপটোত এটা মন্দিৰ আছিল।আহোম বুৰঞ্জীবিলাকে এনে কথা কোৱা নাই।কিন্তু ১৬৬৭ চনত,অদৃশ্য মন্দিৰ এটাৰ নামত ঔৰংজেৱৰ দৰে সম্ৰাট এগৰাকীয়ে ভুমিদান নিশ্চয় নকৰিলেহেঁতেন।প্ৰভাৱশালী ব্যক্তি(=ব্ৰাহ্মণ)আৰু মন্দিৰ আদিৰ নামতহে সেইকালত ভুমিদান দিয়াৰ প্ৰথালৈ চাই উমানন্দস্থিত সেই কালৰ মন্দিৰটোৰ প্ৰভাৱ অঞ্চলটোত যথেষ্ট আছিল বুলি অনুমান কৰিব পাৰি।এয়া যদি সঁচা হয়,কি মন্দিৰ আছিল এইটো ?ইয়াত বাৰু আছিল নেকি এটা শৈল মন্দিৰ তেতিয়াও?\nকালিকা পুৰাণ আৰু যোগিনী তন্ত্ৰই উমানন্দ দ্বীপৰ অস্তিত্ব স্বীকাৰ কৰে।উমানন্দৰ শাস্ত্ৰোও নাম ভস্মাচল,ভস্মকুট আৰু ভস্মশৈল।ধ্যান ভংগ কৰিবলৈ আহি শিৱৰ ক্ৰোধাগ্নিত ইয়াতেই ভস্মত পৰিণত হৈছিল কামদেৱ আৰু সেয়েই এই নামবোৰ পাইছিল দ্বীপটোৱে।কামাখ্যা মন্দিৰ দ্বীপটোৰ এটা বৈশিষ্ট্য আছে।সেইটো হ’ল একেটা শিলাখণ্ডতেল্পঞ্চগণেশৰ উপস্থিতি।এয়া অতি বিৰল বৈশিষ্ট্য বুলি ক’ৰবাত পঢ়া মনত আছে।মন্দিৰৰ বৰ্তমানৰ চিৰিটোৰ পুব ফালে এটা ডাঙৰ শিলাখণ্ড আছে।এইটো অইনৰপৰা অনা নহয়,প্ৰাকৃতিকভাৱে স্থানীয়।ইয়াতেই মুৰ্তিকেইটা খোদাই কৰা আছে।শিলাখণ্ডটো অলপ আওহতীয়া সেন্দুৰৰ অত্যাচাৰৰ পৰা প্ৰায় বাচি আছে।\nসেয়ে মুৰ্তিকেইটাৰ আকৃতি ধৰিব পৰা হৈ আছে।কেইবা শতিকা ধৰি প্ৰকৃতিৰ অত্যাচাৰ সহ্য কৰিও বৰ্তি থকা মুৰ্তিকেইটাৰ একেবাৰে ওপৰ ফালে থকাটো বিষ্ণু মুৰ্তি।আয়ুধবিলাক ধৰিব পৰা কঠিন যদিও চাৰিখন হাত থকাটো স্পষ্ট।মুৰ্তিটোৰ অনুচৰ এজনাও আছে।এই মুৰ্তিটোৰ ঠিক তলতে প্ৰায় একেডাল ৰেখাত আছে পাঁচটাকৈ গণেশৰ মুৰ্তি।মাজত থকা আটাইতকৈ ডাঙৰ মুৰ্তিটোৰ মধ্যভাগ ক্ষয় গৈছে;বাকীকেইটা প্ৰায় অক্ষত অৱস্থাত আছে।এনেদৰে একেলগে পঞ্চগণেশ থকা শিলাখণ্ড অসমত এইটোৱেই একমাত্ৰ হ’ব পাৰে।আমি যিটো প্ৰাচীন মন্দিৰৰ কথা কৈছো,সেইটোলৈ উঠা চিৰি সম্ভৱত :এই শিলাখণ্ডটো ষ্পৰ্শ কৰি পশ্চিমেদি আছিল।গণেশৰ উপস্থিতিয়ে অৱশ্যে ইয়াত শৈৱ বা শাক্ত মন্দিৰ এটা থকাৰহে ইংগিত দিয়ে।উমানন্দৰ শিলাখণ্ডবোৰ কাৰ্বনডেটিং আৰু শিলৰ টুকুৰাবোৰৰ স্থাপত্যিক অধ্যয়ন হোৱা অতি জৰুৰী।\nকেতবোৰ ৰাজনৈতিক কাৰণতহে গদাধৰ সিংহই উমানন্দত এটা মন্দিৰ নিৰ্মাণৰ সিদ্ধান্ত লৈছিল বুলি একাংশ বুৰঞ্জীবিদৰ মত।মোগল-প্ৰভাৱ গুৱাহাটী তথা নামনি অসমৰ পৰা উচ্ছেদ কৰাই আছিল এই ৰাজনৈতিক কাৰণ।মন কৰিবলগীয়া কথা যে ইতিহাসত হিন্দুবিদ্বেষী বুলি জনাজাত মোগল সম্ৰাট ঔৰংজেৱে ১৬৬৭ চনত তেতিয়াৰ উমানন্দ মন্দিৰৰ দলৈৰ নামত ভুমিদান কৰিছিল।সেই সময়ছোৱা আহোম ৰাজ্যৰ অস্থিৰ সময়।গড়গাঁৱত তেতিয়া ৰজা ভঙা-পতা চলি আছে।গদাধৰ সিংহ তেতিয়াও লাঙি গদাপণি হৈয়েই আছে।কেইবছৰমানৰ পিছতে তেওঁ আত্মগোপনো কতৰিবলগীয়া হৈছে।১৬৮১ চনত তেওঁ স্বৰ্গদেউ হয় আৰু ১৬৮২ চনত ইটাখুলিৰ যুদ্ধত মোগলক ঘটুৱাই গুৱাহাটী উদ্ধাৰ কৰে।ইয়াৰ পিছতে তেওঁ ৰাজ্য সুস্থিৰ কৰা আৰু আইনৰ শাসন প্ৰৱৰ্তন কৰাত লাগি পৰে।দহ বছৰমান ভিতৰতে তেওঁ তেওঁৰ মুল ৰাজ্য সুস্থিৰ কৰি প্ৰজাহিতকৰ কামত হাত দিয়ে।আলি-পুখুৰী নিৰ্মাণ,দ’ল-দেৱালয় বন্ধা আদি তেনে কাম।অৰ্থাৎ উমাক আনন্দ দিবৰ বাবে এই দ্বীপত অৱস্থান কৰিছিল শিৱই,সেয়ে এই দ্বীপৰ প্ৰধান নাম উমানন্দ।সম্ভৱত:সপ্তদশ শতিকাৰ আগৰ পৰাই ইয়াত এটা শিৱমন্দিৰ আছিল।\nউমানন্দৰ অতীতৰ অতীত বিচাৰি আমি নৱম শতিকামানলৈ যাব পাৰো।কালিকা পুৰাণ আৰু যোগিনী তন্ত্ৰৰ সহায়ত তাতকৈ পিছলৈ যাব পৰা নাযায়।তাতকৈ আৰু পিছলৈ গ’লেই আমি প্ৰথমে পাম শালস্তম্ভ শাসকসকলক,তাৰ পিছত পাম বৰ্মন বংশৰ ভাস্কৰ বৰ্মনক।আৰু লগ পাই যায় হিউৱেন চাঙক।শালস্তম্ভসকল শৈৱ আছিল;ভালেমান শিৱ মন্দিৰ তেওঁলোকে স্থাপন কৰিছিল।তেওঁলোকৰ কেইবাখনো শিলালিপি উদ্ধাৰ হৈছে।এইবিলাকৰ ক’তো উমানন্দ নামৰ এটা দ্বীপৰ উল্লেখ নাই,তাত এটা মন্দিৰ নিৰ্মাণৰ কথা এনেক্ষেত্ৰত আহিবই নোৱাৰে।ভাস্কৰ বৰ্মনৰ দিনত কামৰুপ ৰাজ্যৰ ৰাজধানী আছিল প্ৰাগজ্যোতিষপুৰ।অৰ্থাৎ আজিৰ গুৱাহাটী।তেওঁৰ অতিথি হিউৱেন চাঙে কামৰুপ আৰু প্ৰাগজ্যোতিষপুৰৰ বৰ্ণনা তেওঁৰ ভ্ৰমণ কাহিনীত কৰি গৈছে।এই কাহিনীত হিউৱেন চাঙে ভাস্কৰ বৰ্মন শৈৱ আছিল বুলি কৈছে।তেওঁ ইয়াৰ ভাষা আৰু ধৰ্মবিশ্বাসৰ কথাও লিখিছে।কিন্তু তেওঁ উমানন্দ দ্বীপ আৰু ইয়াৰ মন্দিৰৰ কথা লিখা নাই।তেওঁ কামাখ্যা মন্দিৰৰ কথাও লিখা নাই।তেওঁৰ টোকাত ব্ৰহ্মপুত্ৰৰে কোনো উল্লেখ নাই-প্ৰাগজ্যোতিষপুৰলৈ আহোতে তেওঁ পোৱা আটাইতকৈ ডাঙৰ নদীখন অছিল কৰতোৱা! ইয়াৰ অৰ্থ,ঔৰংজেৱেও ভুমিদান দিবলৈ আগবাঢ়িআহাতকৈ প্ৰভাৱশালী উমানন্দৰ মন্দিৰটো বহু পিছৰ!\nলেখক:পুলিন কলিতা (বুধবৰীয়া বুলনি)


নাৰ্ছিংহোমবোৰ যদি একো একোখন ইনড’ৰ ষ্টেডিয়াম হ’লঃহেঁতেন ! -(আব্দুছ ছাজিদ) - সাহিত্য ডট অৰ্গ\nবেমাৰ আৰু ৰাজনীতি… এই দুবিধ আলোচনাৰ পৰা নিজকে নিলগত ৰাখোঁ৷ কোনোবা বন্ধুৱে বেমাৰ, দৰব, নাৰ্ছিংহোম, আই.চি.ইউ. আদিৰ কথা পাতি থকা যেন পালে প্ৰসংগ সলনি নোহোৱালৈকে অকণমান আঁতৰত ৰওঁ৷ একেদৰে ৰাজনীতি বিষয়ক কথাতো ফালৰি কাটোঁ৷ এই দুইৰে অভিজ্ঞতা একেবাৰে নাই৷ আন কথাত, ডাক্তৰ নহওঁ৷ এতেকে, কাৰো প্ৰাণ বচাব নোৱাৰোঁ৷ ৰাজনীতিকো নহওঁ৷ গতিকে দেশ বচাবও নোৱাৰোঁ৷ বিপৰীতে, কিছুমান মানুহক লক্ষ্য কৰোঁ, ৰাজনীতিৰ কথা এনেকুৱাকৈ যে ক’ব পাৰে! আচৰিত হওঁ আৰু মনতে ভাবোঁ, এই এক্সপাৰ্টজন কিয়যে মন্ত্ৰীসভাত নাই? মুখ্য মন্ত্ৰীৰ মুখ্য উপদেষ্টা হিচাপে তেওঁহে ফিট মানুহ আছিল ! আন কিছুমানে আকৌ বেমাৰ আৰু দৰৱৰ বিষয়ে বহুত কথাই জানে৷ তেতিয়া ভাবোঁ, মূধাফুটা চিকিৎসকেই কিজানি ইমানখিনি নাজানে! কিবা ভুলক্রমেহে এওঁ নোবেল বঁটা প্ৰাপ্তিৰ পৰা বঞ্চিত হৈ আছে! জীৱন পথত এনেকুৱা মানুহবোৰ পাওঁ আৰু কথা-বতৰাত বিস্মিত হওঁ৷\nনিজৰ সাধাৰণ মগজুৱে ঢুকি পোৱা চিন্তাৰে মাজে মাজে অইন এটা কথা ভাবোঁ৷ নাৰ্ছিংহোমবোৰ যদি একো একোখন ইনড’ৰ ষ্টেডিয়াম হ’ল হয়! সেইবোৰ এনেকুৱা একোটা শক্তিশালী “ৱেলনেচ চেণ্টাৰ” হোৱাটো বিচাৰোঁ, যাৰ সংস্পৰ্শত থাকিলে মানুহৰ বেমাৰ-আজাৰ হোৱাৰ সম্ভাৱনাই নাই৷ সেইবোৰ হ’ব লাগে স্বাস্থ্য, খাদ্য আৰু ক্রীড়া প্ৰশিক্ষণৰ কেন্দ্ৰস্থল৷ এক্সচাৰচাইজ এণ্ড ফিটনেচ, জিমনেছিয়াম, ৰেকেট এণ্ড ক’ৰ্ট গেমছ, চুইমিং পুল, ইনড’ৰ ফুটবল, লাইব্ৰেৰী ইত্যাদি ইত্যাদিবোৰৰ হাই-টেক ব্যৱস্থাপনাৰে ভৰি থাকিব লাগে প্ৰতিটো কেন্দ্ৰ৷ তাত শিশুৰ পৰা বৃদ্ধলৈ, পুৰুষ-মহিলা প্ৰত্যেক মানুহকে নিয়মিত চৰ্চা কৰাৰ সুবিধা দিব লাগে৷\nঅ’ত-ত’তযে মেডিকেল কলেজবোৰ নিৰ্মাণ কৰি থকা হৈছে, (আমাৰ ঘৰৰ পিছফালেও এখন হৈ আছে) সেইবোৰৰ সংখ্যাধিক্যই মানুহৰ স্বাস্থ্যৰ আগতকৈ অৱনতি হৈছে বুলিয়ে স্পষ্ট ইংগিত বহন কৰা নাইজানো? স্বাস্থ্য যদি ভালেই, তেতিয়াহ’লে চিকিৎসালয় লাগে কিয়? যিমানেই হস্পিতাল বাঢ়িব, ফাৰ্মাচী বাঢ়িব, লেবৰেটৰী বাঢ়িব, বুজি পাব লাগিব যে বেমাৰ-আজাৰ বাঢ়ি আছে৷ বুজিব লাগিব যে মানুহ শাৰীৰিক, মানসিক, স্নায়ৱিকভাৱে পূৰ্বতকৈ দুৰ্বল হৈছে আৰু জীৱনো ক্ৰমে হানিৰ দিশেহে গৈ আছে৷ এতেকে এইবোৰ ৰোধ কৰা দৰকাৰ৷ দৰব, ইনজেকচন, অ’পাৰেচন, ডাক্তৰ, নাৰ্চ এইবোৰৰ প্ৰয়োজন নাথাকিবহে লাগে৷ সেইবোৰ কমাবলৈহে আঁচনি ল’ব লাগে৷ গতিকে নিৰোগী আৰু স্বাস্থ্যৱান হ’বলৈ যি যি কৰিব লাগে, যি তৰহৰ খাদ্য খাব লাগে, যি ধৰণৰ লাইফ ষ্টাইল অনুসৰণ কৰিব লাগে, যি পৰ্যায়ৰ চিন্তন-মনন, চৰ্চা আৰু বোধোদয় হ’ব লাগে, তাৰহে উচিত প্ৰশিক্ষণ দিব লাগে, তাৰহে নিয়মিত কুচকাৱাজ চলিব লাগে, তাৰহে ইতিবাচক পদক্ষেপ ল’ব লাগে৷\nনিতৌ এঘণ্টা ষ্টেডিয়ামলৈ যোৱা মানুহ কিমান আছে? ‘মৰ্ণিং ৱাক ইজ গুড ফৰ হেলথ’ আপ্তবাক্যষাৰ নিৰহ-নিপানীকৈ জানিলেও প্ৰকৃততে কিমানে কৰে? বেমাৰৰ প্ৰতি ভয়াতুৰ মানুহৰ সংখ্যাটো হ’লে অসীম৷ তাক বুকুত হাত দি ক’ব পাৰি৷ নিজৰ জীৱটোৰ প্ৰতি, জীয়াই থকাৰ প্ৰতি মোহ বা মায়াই হৈছে ইয়াৰ একমাত্ৰ কাৰণ৷ আৰু প্ৰাণটোক যেনেতেনে বচাই ৰাখিবলৈকে নাৰ্চিংহোম লাগে!\nজীৱটোৰ দৰে জীৱনো নিজা নিজা৷ জীৱন ধাৰণৰ ধৰণ-কৰণো নিজা নিজা৷ জীয়াই থকাৰ কলা আহৰণো ব্যক্তিগত বিষয়৷ সকলোৰে ঊৰ্ধ্বত গৈ মাথোঁ আশা কৰিব পাৰোঁ, সকলো মানুহ আজীৱন নিৰোগী হওক৷ ডাক্তৰ আৰু দৰৱৰ প্ৰয়োজন কমি আহক৷ সকলোজন স্বাস্থ্যৱান আৰু সবল হওক৷ নাৰ্ছিংহোম গুচি ইনড’ৰ ষ্টেডিয়াম হওক৷\n← ৰাজনীতিবিদ সকল-(অনুবাদঃ জয় চক্ৰৱৰ্ত্তী)\nপিকনিক -(আব্দুছ চাজিদ) →\nশৈশৱৰ ৰহঘৰা (মনীষা বড়া হালৈ)\nমনৰ কথা.. –ৰিতুপৰ্ণ ডেকা\nমনৰ কথা (১৪৭) — কৃষ্ণা বৈশ্য


আধুনিক জীৱনশৈলীৰ মাজতো কেনেদৰে হ’ব পাৰি এটা সু-স্বাস্থ্যৰ অধিকাৰী… – News Time Assam by Pratham Khabar\nঘৰ/স্বাস্থ্য/আধুনিক জীৱনশৈলীৰ মাজতো কেনেদৰে হ’ব পাৰি এটা সু-স্বাস্থ্যৰ অধিকাৰী…\nআধুনিক জীৱনশৈলীৰ মাজতো কেনেদৰে হ’ব পাৰি এটা সু-স্বাস্থ্যৰ অধিকাৰী…\nনিজৰ বাবে কিছু সময় উলিয়াই সহজে হ'ব পাৰি সু-স্বাস্থ্যৰ আধিকাৰী\nভোগবাদী সমাজ জীৱনত মানুহৰ কৰ্মব্যস্ততাৰ মাজতে বিজ্ঞান আৰু প্ৰযুক্তিবিদ্যাই জীৱনটোক অধিক সহজ আৰু আৰামদায়ক কৰি তুলিছে। গতিকে শাৰীৰিক পৰিশ্ৰম কম হৈ আহাত আজিকালি মানুহৰ মাজত মেদবহুলতা এটা ডাঙৰ সমস্যাত পৰিগণিত হৈছে। এই মেদবহুলতাৰ সমস্যাৰ পৰা আমকি শিশুসকলো সাৰি যোৱা নাই। ইয়াৰ মুল কাৰণ হৈছে আজিকালি শিশুসকলৰ মাজত প্ৰাকৃতিক পৰিৱেশত খেলা-ধূলা কৰা বহু পৰিমাণে কমি গৈছে। শিশু আজি বন্ধ কোঠাত ভিডিঅ’ গেম, কাৰ্টুন চাই অকলশৰে সময় পাৰ কৰিবলে লৈছে। আনফালে আধুনিক যুগৰ লগত খোজ মিলাই জীৱনধাৰণৰ মান অধিক উন্নত কৰিবলৈ ধনৰ পিছে পিছে দৌৰি ফুৰোতে প্ৰায়ভাগ লোকেই নিসংগ আৰু মানসিক অন্তৰ্দ্বন্দ্বত ভোগে। ফলত শৰীৰটোক নানা ৰোগে সহজে আক্ৰমণ কৰে।\nপ্ৰকৃতাৰ্থত মানৱ জীবনকত সু-স্বাস্থ্যৰ বাবে সুখ অত্যন্ত প্ৰয়োজনীয়। সেয়েহে ইতিবাচক চিন্তাৰে মন ভৰাই ৰাখি মানসিক চাপৰ পৰা নিজকে মুক্ত কৰিবলে চেষ্টা কৰিব লাগে। তেতিয়া জীৱনত স্বাস্থ্যৱান হোৱাৰ লগতে আত্মসন্তুষ্টিও লাভ কৰিব পাৰি।\nঅত্যধিক মেদবহুলতা আৰু আৰামদায়ক জীৱনশৈলীৰ বাবে মধুমেহ, উচ্চ ৰক্তচাপ, অত্যধিক ক’লেষ্টেৰল, হৃদৰোগ আদি ৰোগে সমগ্ৰ বিশ্বতে ছুনামিৰ ৰূপ ধাৰণ কৰিছে। তেনেক্ষেত্ৰত জীৱনধাৰা পৰিৱৰ্তন কৰি এটা সুন্দৰ স্বাস্থ্যসন্মত জীৱনৰ অধিকাৰী হ’ব পাৰি।\nতাৰ লগতে নিয়মীয়া স্বাস্থ্য পৰীক্ষা কৰাটোও অত্যন্ত জৰুৰী। স্বাস্থ্য পৰীক্ষাই আমাৰ দেহৰ নানা ৰোগ প্ৰাৰম্ভিক অৱস্থাতে ধৰা পেলাই চিকিৎসাৰ দ্বাৰা সুস্থ জীৱন দিব পাৰে। এনেদৰে দৈনন্দিন কৰ্মব্যস্ততাৰ মাজতো কিছু সময় উলিয়াই সু-স্বাস্থ্যৰ অধিকাৰী হ’বলৈ যত্ন কৰিব লাগে।\nজীৱনৰ আটাইতকৈ ডাঙৰ শত্ৰু, এলাহ ত্যাগ কৰি পুৱা প্ৰায় আধা ঘণ্টা সময় খোজ কাঢ়িলে দেহ আৰু মন সজীৱ হৈ থাকে। কিছু সময়ৰ বাবে দৈনিক খোজ কাঢ়িলে সমগ্ৰ শৰীৰ সঞ্চালিত হৈ শৰীৰৰ বিভিন্ন অংশলৈ অক্সিজেন সৰবৰাহ হোৱাৰ বাবে হৃদযন্ত্ৰও অধিক সক্ৰিয় হৈ উঠে। খোজ কঢ়াৰ বাদেও যোগাসন, ব্যায়াম, ধ্যান অথবা নিজৰ ঘৰুৱা বাগিচাখনতে ফুলগছ ৰোৱা বা বেলকনিৰ টাববোৰৰ যতন লোৱা, ৰং কৰা বা ঘৰুৱা আন যাৱতীয় কাম-কাজ কৰিও শাৰীৰিক শ্ৰম কৰিব পাৰি।\nশৰীৰটোক নানা ৰোগৰ পৰা বচাই ৰাখিবৰ বাবে স্বাস্থ্যসন্মত সুষম আহাৰো সঠিক সময়ত গ্ৰহণ কৰাটো অতি জৰুৰি। তেল, চৰ্বি আৰু মছলাযুক্ত আহাৰৰ পৰিৱৰ্তে সতেজ শাক-পাচলি, চালাড, ফল-মূল আদি বেছিকৈ খাব লাগে। ফাষ্ট ফুড, জাংক ফুড খোৱা অনুচিত। এইবোৰ খাদ্যই শৰীৰৰ বহু ক্ষতি সাধন কৰে। তেজত ক’লেষ্টেৰলৰ মাত্ৰা বঢ়াই দেহৰ ওজন বৃদ্ধি কৰাৰ বাদেও মধুমেহ, হৃদৰোগ, উচ্চ ৰক্তচাপ অদি ৰোগৰ ইন্ধন স্বৰূপ।\nইয়াৰ উপৰি হৃদৰোগৰ এটা মুখ্য কাৰণ হৈছে ধুমপান বা ধঁপাত সেৱন, গুটখা, ধঁপাতযুক্ত পাণ-মছলা ব্যৱহাৰ। অত্যন্ত ধুমপান বা ধঁপাতৰ ব্যৱহাৰৰ বাবে হাৰ্ট এটেক হোৱাৰ সম্ভাৱনাকো নুই কৰিব নোৱাৰি।\nস্বাস্থ্যৰ চাবি-কাঠি যেতিয়া আমাৰ হাততেই, সেইবাবে কোনো ৰাগিয়াল বস্তুৰ প্ৰতি আসক্ত নহৈ মানসিক চাপ ত্যাগ কৰি উপযুক্ত পৰিশ্ৰম আৰু ব্যায়ামৰ দ্বাৰা বিভিন্ন ৰোগ সহজে প্ৰতিৰোধ বা নিয়ন্ত্ৰণ কৰিব পাৰি।\nbeauty bhfyp bodybuilding Covid exercise fit fitfam fitness fitnessmotivation goals gym happy health healthy healthyfood healthylifestyle healthyliving Inspiration instagood life Lifestyle Love motivation newstimeassam nutrition PrathamKhabar selfcare training weightloss wellness workout\nএতিয়া আৰু অসমত হিংসা নাথাকিব কেৱল উন্নয়ণ হ’ব- অমিত শ্বাহ!\nবন্দুকৰ সতে ছেলফিৰ চখ পূৰাবলৈ যাওতে থুতৰিৰে সোমাই গ’ল বন্দুকৰ গুলী\nএখন ব্যতিক্ৰমী পূজা! প্রায় ৮০ফুট উচ্চতাৰ অসমীয়াৰ গৌৰৱেৰে নির্মাণ হ’ল পূজা মণ্ডপখন\nমাক-দেউতাকৰ অজ্ঞাতে মহ মৰা দৰৱ খাই মৃত্যুক সাৱটিলে ৩ বছৰীয়া কণমানিয়ে…\nআজি মহা অষ্টমী! ৰাজ্যৰ অন্যান্য প্ৰান্তৰ লগতে নাৰায়ণপুৰতো উদযাপন শাৰদীয় দুৰ্গাপূজা


Iprazest in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Iprazest ar byavahar, ppali, parshwakriya, upkaar, kriya-pratikriya aaru satarkatabani\nसामग्री / साल्ट: Levalbuterol (Levosalbutamol) Ipratropium\nmember can buy this for ₹31.98\nRESPULES Pack Size:5NOS\nIprazest की जानकारी\nIprazest ৰ লাভ আৰু ব্যৱহাৰসমূহ- Iprazest Benefits & Uses in Assamese- Iprazest ar laabh aaru byavaharsamuh\nIprazest ৰ পালি আৰু সেয়া কেনেদৰে ল'ব- Iprazest Dosage & How to Take in Assamese - Iprazest ar paali aaru xeya kenedore lobo\nIprazest ৰ পাৰ্শ্চক্ৰিয়াসমূহ- Iprazest Side Effects in Assamese- Iprazest ar parshwakriyasamuh\nIprazest সংক্ৰান্ত সতৰ্কতাবাণীসমূহ- Iprazest Related Warnings in Assamese- Iprazest xonkranta xatarkatabanisamuh\nঅইন দৰৱৰ সৈতে Iprazestৰ গুৰুতৰ ক্ৰিয়া-প্ৰতিক্ৰিয়া- Severe Interaction of Iprazest with Other Drugs in Assamese- Oinor xoite Iprazest ar gurutor kriya-pratikriya\nIprazest মতভেদসমূহ- Iprazest Contraindications in Assamese- Iprazest nishedhsamuh\nIprazest ৰ বিষয়ে সততে সোধা প্ৰশ্নসমূহ- Frequently asked Questions about Iprazest in Assamese- Iprazest ar bikhoye satate xodha prashnasamuh\nখাদ্য আৰু মদৰ সৈতে Iprazest ক্ৰিয়া-প্ৰতিক্ৰিয়া- Iprazest Interactions with Food and Alcohol in Assamese- khadya aaru modor xoite Iprazest kriya-pratikriya\nIprazest ৰ লাভ আৰু ব্যৱহাৰসমূহ - Iprazest Benefits & Uses in Assamese - Iprazest ar laabh aaru byavaharsamuh\nIprazest তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nIprazest ৰ পালি আৰু সেয়া কেনেদৰে ল'ব - Iprazest Dosage & How to Take in Assamese - Iprazest ar paali aaru xeya kenedore lobo\nबीमारी चुनें सीओपीडी (क्रोनिक ऑब्सट्रक्टिव पल्मोनरी डिजीज)\nIprazest-ৰ উপাদানসমূহ - Iprazest Active Ingredients in Assamese - Iprazest-ar upadaansamuh\nIprazest ৰ পাৰ্শ্চক্ৰিয়াসমূহ - Iprazest Side Effects in Assamese - Iprazest ar parshwakriyasamuh\nগৱেষণাৰ ভিত্তিত, Iprazest ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nIprazest সংক্ৰান্ত সতৰ্কতাবাণীসমূহ - Iprazest Related Warnings in Assamese - Iprazest xonkranta xatarkatabanisamuh\nIprazest-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Iprazestৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nIprazest-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nIprazest এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Iprazest গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Iprazest কি প্ৰভাৱ দেখা গৈছে?\nবৃক্ক ৰ বাবে Iprazest কেতিয়াবাহে ক্ষতিকাৰক।\nযকৃতত Iprazest কি প্ৰভাৱ দেখা গৈছে?\nIprazestৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Iprazest ৰ কি প্ৰভাৱ দেখা গৈছে?\nIprazest গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Iprazestৰ গুৰুতৰ ক্ৰিয়া-প্ৰতিক্ৰিয়া - Severe Interaction of Iprazest with Other Drugs in Assamese - Oinor xoite Iprazest ar gurutor kriya-pratikriya\nIprazest তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nGlycopyrrolate + Neostigmine\nGlycopyrrolate + Indacaterol\nIprazest মতভেদসমূহ - Iprazest Contraindications in Assamese - Iprazest nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Iprazest লোৱা অনুচিত যাতে -\nIprazest ৰ বিষয়ে সততে সোধা প্ৰশ্নসমূহ - Frequently asked Questions about Iprazest in Assamese - Iprazest ar bikhoye satate xodha prashnasamuh\nএই Iprazest-এ অভ্য়াস বা নিচাৰ সৃষ্টি কৰে নেকি?\nনহয়, Iprazest আসক্তি সৃষ্টি কাৰক বুলি কোনো সাক্ষ্য নাই।\nIprazest লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, আপুনি ডাক্তৰৰ পৰামৰ্শৰ পিছতহ Iprazest লোৱাটো নিৰাপদ।\nIprazest য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Iprazest ক্ৰিয়া-প্ৰতিক্ৰিয়া - Iprazest Interactions with Food and Alcohol in Assamese - khadya aaru modor xoite Iprazest kriya-pratikriya\nখাদ্য আৰু Iprazestৰ ক্ৰিয়া-প্ৰতিক্ৰিয়া\nIprazest আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Iprazestৰ মাজৰ প্ৰতিক্ৰিয়া\nIprazest আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nसामग्री For 1 Strip(S) (5 Respuless Each)\nIprazest ৰ অনুকল্প - Substitutes for Iprazest in Assamese\nIprazest ৰ মূল্য আৰু পেকৰ চাইজ - Iprazest Price and Pack Size in Assamese - Iprazest ar mulya aaru pakor size\nIprazest Respules ₹33.7 खरीदें\nআপুনি বা আপোনাৰ পৰিয়ালৰ কোনোবাই Iprazest লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Iprazest ব্যৱহাৰ কৰিছিল নেকি?\nআপুনি কিমান পৰিমাণে Iprazest সেৱন কৰিছিল?\nআপুনি Iprazest ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Iprazest সেৱন কৰে?\nUS Food and Drug Administration (FDA) [Internet]. Maryland. USA; Package leaflet information for the user; Xopenex® (levalbuterol hydrochloride)\nApril Hazard Vallerand, Cynthia A. Sanoski. [link]. Sixteenth Edition. Philadelphia, China: F. A. Davis Company; 2019: Page No 763-765\nApril Hazard Vallerand, Cynthia A. Sanoski. [link]. Sixteenth Edition. Philadelphia, China: F. A. Davis Company; 2019: Page No 705\nKD Tripathi. [link]. Seventh Edition. New Delhi, India: Jaypee Brothers Medical Publishers; 2013: Page No 116\nUS Food and Drug Administration (FDA) [Internet]. Maryland. USA; Package leaflet information for the user; Atrovent® HFA (ipratropium bromide HFA)\nUS Food and Drug Administration (FDA) [Internet]. Maryland. USA; Package leaflet information for the user; Ipravent® (ipratropium bromide)


দৰ পৰিসংখ্যা | অৰ্থনীতি আৰু পৰিসংখ্যা সঞ্চালকালয় | অসম চৰকাৰ, ভাৰত\nHome ❯ দৰ পৰিসংখ্যা\n১৯৪৮ চনত সঞ্চালকালয় প্ৰতিষ্ঠাৰ সময়ত দৰ বিভাগটো সৃষ্টি কৰা হৈছিল। এই বিভাগটোৰ মুখ্য উদ্দেশ্য হৈছে বিভিন্ন দৰৰ তথ্যসমূহ সংগ্ৰহ, সংকলন আৰু প্ৰকাশ কৰা। এই বিভাগটোৱে সময়ে সময়ে তথ্যসমূহ দৰ তালিকা আৰু দৰসূচক প্ৰতিবেদনৰ ৰূপত জনসাধাৰণক যোগান ধৰি আহিছে। দৰৰ তথ্যসমূহ সাধাৰমতে দৰৰ সূচকসমূহ গণনা কৰিবলৈ আৰু ৰাজ্যখনৰ দৰৰ অগ্ৰগতি পুনৰীক্ষণ কৰিবলৈ মাহিলী, তিনি মাহৰ মূৰে মূৰে আৰু বছেৰেকীয়া দৰৰ বিৱৰণী প্ৰস্তুতৰ বাবে ব্যৱহাৰ কৰা হয়। কেইটামান উল্লেখযোগ্য দৰ পৰিসংখ্যা হৈছে –\n(১) পামৰ ফচল দৰ –: জিলা আৰু উপ-বিভাগীয় কাৰ্যালয়সমূহত নিযুক্ত হৈ থকা ক্ষেত্ৰ বিষয়াসকলৰ দ্বাৰা ৰাজ্যখনৰ ৪৫টা নিৰ্বাচিত কেন্দ্ৰৰ পৰা সাপ্তাহিক ভিত্তিত ৰাজ্যখনত বৃদ্ধি হোৱা গুৰুত্বপূৰ্ণ কৃষিজাত পণ্যসামগ্ৰীসমূহৰ পামৰ ফচলৰ দৰসমূহ সংগ্ৰহ কৰা হয়। এই দৰৰ তথ্যসমূহৰ ওপৰত ভিত্তি কৰি বছেৰেকীয়া বিৱৰণসমূহ প্ৰস্তুত কৰা হয় আৰু পামৰ ফচলৰ দৰসমূহৰ সূচাংক, ভাৰত চৰকাৰৰ কৃষি মন্ত্ৰালয়ৰ পদ্ধতি অনুসৰি তথা সহযোগত যুগুত কৰা হয়। এই সূচকটি ৪৩বিধ পণ্যসামগ্ৰী সামৰি ১৯৯৩-৯৪ =১০০ ভিত্তিৰে সৈতে যুগুত কৰা হয়। ২০১৫-১৬ বৰ্ষৰ অসমত মুখ্য খাদ্য শস্যসমূহৰ পাম ফচল দৰক সূচক (ভিত্তি ১৯৯৩-৯৪ = ১০০) আহাৰ্য্য সামগ্ৰীৰ ক্ষেত্ৰত ৩৫২-১৮ আৰু অনাহাৰ্য্য সামগ্ৰীৰ ক্ষেত্ৰত ৪০০.২১ আৰু মিশ্ৰিত ক্ষেত্ৰত (মুঠ) ৩৫২.৯৫।\n২) পাইকাৰি দৰ – অসমৰ ৫৫খন নিৰ্বাচিত বজাৰৰ পৰা কৃষিজাত সামগ্ৰীসমূহৰ থাউকীয়া দৰ সংগ্ৰহ কৰা হয়। এই ৫৫খন বজাৰৰ ভিতৰত ৩০ন প্ৰাথমিক বজাৰ আৰু ২৫খন প্ৰান্তিক বজাৰ। এই দৰসমূহত ব্যৱহাৰ কৰি থাউকীয় দৰ সূচকাংক (WPI) সমূহ যুগুত কৰা হয় আৰু মাহেকীয়া ভিত্তিত নিয়মিতভাৱে প্ৰকাশ কৰা হয়। সামগ্ৰীসমূহৰ WPI সূচকাংক হল ৩৫২।\n(৩) নগৰ কেন্দ্ৰিক খুচুৰা দৰ – অসমৰ বিভিন্ন জিলাত থকা ৩১টা কেন্দ্ৰৰ পৰা গুৰুত্বপূৰ্ণ সামগ্ৰীসমূহৰ নগৰ কেন্দ্ৰিক খুচুৰা দৰ সাপ্তাহিকভাৱে সংগ্ৰহ কৰা হয়। এই তথ্যৰ ওপৰত ভিত্তি কৰি, মাহিলী দৰ প্ৰতিবেদন/পষেকীয়া সমীক্ষা, দৰৰ তালিকাসমূহ প্ৰস্তুত কৰা হয়।\n(৪) গ্ৰামীণ খুচুৰা দৰ –ৰাজ্য়খনৰ ২৫টা কেন্দ্ৰ পৰা গুৰুত্বপূৰ্ণ সামগ্ৰীসমূহৰ গ্ৰামীণ খুচুৰা দৰ সাপ্তাহিকভাৱে আৰু পষেকীয়াকৈ সংগ্ৰহ কৰা হয়। এই মাহেকীয়া দৰ সূচকসমূহৰ ওপৰত ভিত্তি কৰি দৰৰ তালিকা নিয়মিতভাৱে প্ৰস্তুত কৰা হয়। নৱেম্বৰ ২০১৬ৰ শেহতীয়া উপলব্ধ CPI (গ্ৰামীণ-ভৈয়ামৰ জিলাসমূহ) (ভিত্তি ১৯৯৯-২০০০) হল ৩৪১।\n(৫) গ্ৰামীণ এলেকাসমূহত বিকাশ আৰু বিক্ৰয় হোৱা আৱশ্যকীয় কৃষিজাত সামগ্ৰীসমূহৰ মাহিলী খুচুৰা দৰ আৰু কৃষি ক্ষেত্ৰৰ শ্ৰমিকৰ মজুৰি –১৩টা পৃথক কেন্দ্ৰৰ পৰা গ্ৰামীণ এলেকাসমূহত বিকাশ আৰু বিক্ৰয় হোৱা আৱশ্যকীয় কৃষিজাত সামগ্ৰীসমূহৰ মাহিলী খুচুৰা দৰ সংগ্ৰহ কৰা হয়।\nকৃষিক্ষেত্ৰৰ শ্ৰমিকসকলৰ মজুৰিৰ প্ৰচলিত হাৰ ২৩টা কেন্দ্ৰৰ পৰা সংগ্ৰহ কৰা হয় আৰু মজুৰিৰ একীকৃত বিৱৰণী প্ৰস্তুত কৰা হয়। আৱশ্যকীয় সামগ্ৰীসমূহৰ গ্ৰামীণ খুচুৰা দৰৰ মাহিলী সমীক্ষা/বিৱৰণ ডিচেম্বৰ ২০১৬ৰ বাবে শেহতীয়াকৈ প্ৰস্তুত কৰা হৈছে।\n(৬) গ্ৰাহক দৰ সূচকাংক – গ্ৰাহক দৰ সূচকাংক (CPI)ই যাক জীৱন যাপনৰ ক্ৰয় মূল্য সূচকাংক (Cost of living Index Number) হিচাপেও জনা যায়, পণ্যসামগ্ৰী আৰু সেৱাসমূহৰ বাবদ এখন বিশেষ বজাৰত চূড়ান্ত গ্ৰাহকসকলে আদায় দিয়া দৰৰ সময়ৰ লগে লগে হোৱা গঢ় পৰিৱৰ্তনৰ সাধাৰণতে প্ৰতিনিধিত্ব কৰে। বিভিন্ন এলেকাত বসবাস কৰা বিভিন্ন শ্ৰেণীৰ গ্ৰাহকসকলৰ ওপৰত উত্থান-পতনৰ (সেয়া হল- মুদ্ৰাস্ফীতি আৰু মুদ্ৰা অৱস্ফীতি)ৰ প্ৰভাৱ নিৰ্ধাৰণ কৰাত CPIয়ে সহায় কৰে। সঞ্চালকালয়ৰ দ্বাৰা প্ৰকাশিত CPI সূচকাংক হল-\nনিৰ্দিষ্ট ঠাই কিছুমানৰ ঔদ্যোগিক শ্ৰমিকসকলৰ CPI – ডুমডুমা, মৰিয়নী, ৰঙাপাৰা, লাবাক াৰু গুৱাহাটীৰ CPI (IW), ভাৰত চৰকাৰৰ শ্ৰমিক ব্যুৰোৰ দ্বাৰা ২০০১ক ভিতি বৰ্ষ হিচাপে লৈ প্ৰস্তুত কৰা হৈছে। এই সূচকসমূহৰ কাৰণে বিগত ভিত্তি বৰ্ষ আছিল ১৯৮২। এই পাঁচটা কেন্দ্ৰৰ সূচকাংকৰ সহায়ত DES অসমে মাহিলী ৰাজ্যিক CPI (IW) সংকলন কৰে। অসমৰ উপলব্ধ শেহতীয়া CPI (IW) ২০১৭ মাৰ্চৰ বাবে হল ২৪৪ আৰু ভাৰতৰ হল ২৭৫ (২০০১ক ভিত্তি বৰ্ষ হিচাপে)।\nনিৰ্দিষ্ট কেন্দ্ৰ কিছুমানৰ শ্ৰমিক শ্ৰেণীৰ জনসাধাৰণৰ CPI – অসম ৰাজ্যৰ বাবে ২০০১ক ভিত্তি বৰ্ষ হিচাপে লৈ তিনিচুকীয়া, শিলচৰ আৰু গুৱাহাটী কেন্দ্ৰৰ ভিত্তিত CPI (WCP) গণনা কৰা হয় আৰু শেহতীয়া উপলব্ধ তথ্য হল মাৰ্চ,২০১৭।\nগ্ৰামীণ, নগৰ আৰু মিশ্ৰিত CPI – ভাৰত চৰকাৰৰ কেন্দ্ৰীয় পৰিসাংখ্যিক কাৰ্যালয়ৰ সহযোগত, DES অসমে ৰাজ্যখনৰ গ্ৰামীণ, নগৰাঞ্চল আৰু মিশ্ৰিত অঞ্চলৰ তথ্য সংগ্ৰহ আৰু CPI সংকলন কৰি আহিছে। বৰ্তমানৰ ধাৰাখিনি ২০১২ ভিত্তি বৰ্ষেৰে উপলব্ধ হৈ আহিছে। ২০১৬ চনৰ মে মাহৰ বাবে অসমৰ CPI(R), CPI(U) আৰু CPI(Combined) হল ক্ৰমে ১২৬.৬, ১২৪.৭ আৰু ১২৬.২।\n৭ . গৃহ নিৰ্মাণৰ বয়-বস্তুসমূহৰ পষেকীয়া দৰ আৰু গৃহ নিৰ্মাণ শ্ৰমিকসকলৰ পষেকীয়া মজুৰি – DES অসমৰ দ্বাৰা জিলাৰ মুখ্য কাৰ্যালয়সমূহৰ পৰা গৃহ নিৰ্মাণৰ বয়-বস্তুসমূহৰ দৰ আৰু গৃহ নিৰ্মাণ শ্ৰমিকসকলৰ মজুৰি পষেকীয়াভাৱে সংগ্ৰহ কৰা হয়। বিৱৰণীসমূহ প্ৰস্তুত কৰি ৰাষ্ট্ৰীয় নিৰ্মাণ সংস্থা (NBO) লৈ নিয়মিতভাৱে পঠিওৱা হয়। শেহতীয়া তনি মাহৰ বাবে উপলব্ধ পৰিমাণটো ছেপ্তেম্বৰ ২০১৬ত অন্ত পৰিছে।\n৮. নিৰ্মাণ দৰ সূচকাংক – ভাৰত চৰকাৰৰ ৰাষ্ট্ৰীয় নিৰ্মাণ সংস্থা (NBO) ৰ সহযোগত নিৰ্মাণ কাৰ্যৰ বয়-বস্তুসমূহৰ দৰ তথা নিৰ্মাণ খণ্ডৰ শ্ৰমিকসকলৰ মজুৰি সামৰি ২০১১-১২ নতুন ভিত্তি বৰ্ষ হিচাপে লৈ গুৱাহাটী কেন্দ্ৰৰ সঞ্চালকালয়ে নিৰ্মাণৰ দৰ সূচকাংক সংকলন কৰিছে আৰু বছেৰেকীয়া ভিত্তিত প্ৰকাশ কৰিছে। নিৰ্মাণ দৰ সূচকাংকৰ শেহতীয়া উপলব্ধ পৰিসংখ্যা হল ২০১৫-১৬ বৰ্ষৰ বাবে (২০১১-১২ ভিত্তি বৰ্ষেৰে) গুৱাহাটী কেন্দ্ৰৰ বাবে ১১৯.৭১।


বন্ধ হ'ব পাৰে জিঅ চিমকাৰ্ড! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nবন্ধ হ’ব পাৰে জিঅ চিমকাৰ্ড!\nডিজিটেল ডেস্কঃবৰ্তমান দেশৰ প্ৰায় সংখ্যক লোকেই ব্যৱহাৰ কৰে জিঅ’। কিয়নো অন্য টেলিকম প্ৰতিষ্ঠান সমূহতকৈ জিঅ’ৱে কম মূল্যতে অধিক সেৱা প্ৰদান কৰি আহিছে। জিঅ’ৰ এই সুবিধাসমূহৰ বাবে বাকী টেলিকম প্ৰতিষ্ঠানসমূহৰ গ্ৰাহক দিনক দিনে হ্ৰাস পাই আহিছে। কিন্তু শেহতীয়া এক খবৰ অনুসৰি জিঅ’ৰ প্ৰায় বিলাক উপভোক্তাৰ সেৱা বন্ধ কৰি দিয়া হ’ব।\nজিঅ’ৰ সেই সকল উপভোক্তাৰ সেৱা বন্ধ কৰা হ’ব যিসকলে চিৰ্মকাড কেৱল আধাৰ কাৰ্ডৰ জৰিয়তে ক্ৰয় কৰিছিল। সুৰক্ষা সম্পকীয় দিশৰ পৰা জিঅ’ই এই সিদ্ধান্ত লৈছে বুলি জানিব পৰা গৈছে। যদি এই নিয়ম প্ৰযোজ্য কৰা হয় তেন্তে দেশৰ বহুসংখ্যক লোকে লাভ কৰিব নোৱাৰিব জিঅ’ৰ সেৱা। কিন্তু এই সম্পৰ্কত জিঅ’ই আলোচনাত বহিছে চৰকাৰ তথ্য-প্ৰযুক্তি মন্ত্ৰালয়ৰ সৈতে। জিঅ’ৰ শীৰ্ষ বিষয়াই জানিবলৈ দিয়া মতে অচিৰেই সমাধান কৰা হ’ব এই সমস্যা।\nসৰুপথাৰত নাগৰিকত্ব সংশোধনী বিধেয়কৰ বিৰোধিতাৰে ৰে’ল অৱৰোধ, আবদ্ধ উজনিমুৱা অৱধ অসম এক্সপ্ৰেছ


Class 8 Assamese Chapter 15 শিশুলীলা – সমাধান » Dev Library\nClass 8 Assamese Chapter 15 শিশুলীলা – সমাধান The answer to each chapter is provided in the list so that you can easily browse throughout different chapter Class 8 Assamese পাঠ-15 শিশুলীলা – সমাধান and select needs one.\nAlso, you can read Class 8 Assamese Question Answer Chapter 15 Notes book online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Class 8 Assamese Chapter 15 শিশুলীলা – সমাধান Solutions for All Subject, You can practice these here.\n( ক ) ‘ শিশুলীলা ’ ঘােষাটি কোনে ৰচনা কৰিছিল ?\nউত্তৰঃ ‘শিশু – লীলা ’ ঘােষাটি মহাপুৰুষ শ্ৰীশ্ৰীশংকৰদেৱে ৰচনা কৰিছিল ।\n( খ ) ‘শিশুলীলা’ ত কাৰ কথা কোৱা হৈছে ?\nউত্তৰঃ ‘ শিশু লীলা’ ত ভগৱান শ্রীকৃষ্ণৰ শিশু কালৰ কথা কোৱা হৈছে ?\n( গ ) শিশু কৃষ্ণই কাৰ কাৰ লগত খেলিছিল ?\nউত্তৰঃ শিশু কৃষ্ণই বলাই আৰু গােপশিশুসকলৰ লগত খেলিছিল ।\n( ঘ ) খেলি থকা সময়ত কৃষ্ণই কি খাইছিল ?\nউত্তৰঃ খেলি থকা সময়ত কৃষ্ণই মাটি খাইছিল ।\n( ঙ ) গােপশিশুসকলে যশােদাক কি গােচৰ দিছিল ?\nউত্তৰঃ গােপশিশুসকলে যশােদাক ‘কৃষ্ণে মাটি এক দল ’ খােৱা বুলি গােচৰ দিছিল ।\n( চ ) গােপবালক সকলৰ কথা শুনি যশােদাই কি কৰিলে ?\nউত্তৰঃ গােপবালক সকলৰ কথা শুনি যশােদাই পুত্রক হাতত ধৰি আনি কিয় মাটি খালি , ‘ কোবাই আজি তােৰ ফাৰিবাে ছাল ’ বুলি কৈছিল ।\n( ছ ) বলাই বুলি কাক কোৱা হৈছে আৰু কৃষ্ণৰ লগত তেওঁৰ সম্পর্ক কি ?\nউত্তৰঃ বলাই বুলি বলােৰামক কোৱা হৈছে । আৰু কৃষ্ণৰ লগত তেওঁৰ সম্পর্ক হ’ল বলোৰাম কৃষ্ণৰ ডাঙৰ ককায়েক অর্থাৎকৃষ্ণৰ দাদা ।\nপ্রশ্ন ২। কোনে কাক , কিয় কৈছিল লিখা ।\n( ক ) কেনে মাটি খাইলি অৰে গােপাল ।\nকোবাই আজি তােৰ ফাৰিবাে ছাল ।\nউত্তৰঃ গােপশিশুসকলে যেতিয়া যশােদাক শিশু কৃষ্ণই খেলি থাকোতে মাটি খােৱা বুলি গােচৰ দিলেহি তেতিয়া মাক যশােদাই কৃষ্ণক এনেদৰে কৈছিল ।\n( খ ) মাতন্ত কৃষ্ণে যশােদাক চাই\nমিছা মাতে সবে শুনিয়াে আই ৷৷\nউত্তৰঃ লগৰীয়াসকলৰ লগত খেলি থাকোঁতে কৃষ্ণই মাটি খােৱা কথাটো যেতিয়া মাক – যশােদাক গােপশিশুসকলে কলেহি তেতিয়া যশােদাই খঙতে কৃষ্ণৰ হাতত ধৰি লৈ কিয় মাটি খালি আজি তােৰ কোবাই ছাল ফালিম বুলি ক’লে । মাক – যশােদাৰ কথা শুনি ভয়ে ভয়ে মাকৰ ফালে কৃষ্ণই চাই এনেদৰে কৈছিল যে তেওঁ মাটি খােৱা কথাটো সিহঁতে মিছায়ে কৈছে ।\nপ্রশ্ন ৩। প্রসংগ সংগতি দর্শাই ব্যাখ্যা কৰা\nযশােদা সুন্দরী দেখ পাছে ।\nসমস্ত জগত গৰ্ভতে আছে ।\nউত্তৰঃ উদ্ধৃত কবিতা ফাকি মহাপুৰুষ শ্ৰীশ্ৰীশংকৰদেৱ বিৰচিত ‘ শিশুলীলা ঘােষাটিৰ অন্তর্গত । শিশু কৃষ্ণই মাটি নােখােৱাৰ কথাটো মাক যশােদাই বিশ্বাস নকৰাত মাকক বিশ্বাস জন্মাবলৈ যেতিয়া কৃষ্ণই মুখ মেলি দেখুৱালে তেতিয়া মাকে কৃষ্ণৰ মুখৰ ভিতৰত কি দেখিলে তাকে এই কবিতা ফাকিৰ জৰিয়তে প্ৰকাশ\nগােপশিশুসকলৰ লগত খেলি থাকোতে এদিন শিশু কৃষ্ণই মাটি খালে । তেতিয়া গােপ শিশুসকলে কৃষ্ণৰ মাক যশােদাক কৃষ্ণই মাটিখােৱা বুলি গােচৰ দিলেহি । মাকে , খঙতে কৃষ্ণৰ হাতত ধৰি যেতিয়া কিয় মাটি খালি , তােৰ আজি কোবাই ছাল চিঙিম বুলি কলে তেতিয়া কৃষ্ণই মাটি খােৱা নাই , গােপশিশুসকলে মিছাতে লগাইছেহি বুলি ক’লে ।\nতথাপিও মাক যশােদাই বিশ্বাস নকৰাত কৃষ্ণই মাকক মুখ মেলি দেখুৱালে । যশােদাই কৃষ্ণৰ মুখৰ ভিতৰলৈ চাই দেখিলে সমস্ত বিশ্ব ব্রহ্মাণ্ড কৃষ্ণৰ পেটৰ ভিতৰতে আছে । তাকে দেখি যশােদাৰ হুচ আহিল তেওঁ পুত্র সাধাৰণ নৰ শিশু নহয় , স্বয়ং নাৰায়ণ তেওঁৰ গৰ্ভত পুত্ৰৰূপে জন্মিছেহি ; এওঁ স্বয়ং ভগৱান ।\nপ্রশ্ন ৪। খালী ঠাই পূৰ কৰা :\n( ক ) যত গােপশিশু বলাই আদি ।\nসবে ভৈল গৈয়া কৃষ্ণৰ বাদী ।\nযশােদাৰ আগে দিলেক খল ।\nখাইলন্ত কৃষ্ণে মাটি এক দল ।\n( খ ) শুনিয়া কৃষ্ণৰ হৰিল মাত ।\nচক্ষু টেৰ কৰি মাৱক চান্ত ।\nভয়তে যেন কাম্পৈ হাত – ভৰি ।\nযশােদা দেখে পুত্র গৈল ডৰি ।।\nপ্রশ্ন ৫ ‘ শিশু লীলা’ৰ কথাখিনি গদ্যৰূপত লিখা ।\nউত্তৰঃ শিশু কৃষ্ণই লগৰীয়াৰ সতে খেলা – ধূলা কৰে আৰু কাজিয়াও কৰে । সৰ্বসাধাৰণ শিশুৰ দৰে গােপশিশুসকলৰ লগত খেলি থাকোতে এলদা মাটি খালে । তাকে দেখি লগৰীয়াসকলে কৃষ্ণই মাটিখােৱা কথাটো মাক যশােদাক কলেগৈ । যশােদাই কৃষ্ণক হাতত ধৰি কিয় মাটি খালি , তােৰ আজি কোবাই ছাল চিঙিম বুলি ভয় দেখুৱালে ।\nকৃষ্ণই ভয়তে মাকৰ ফালে চাই মাটি খােৱা নাই , দাদা বলৰাম আৰু গোপশিশুসকলে মিছায়ে কৈছেহি বুলি কোৱাতাে মাক যশােদাই বিশ্বাস নকৰিলে আৰু মাটি যদি খােৱাই নাই মুখ মেলি দেখুওৱা বুলি কৃষ্ণক কলে । কৃষ্ণই ডাঙৰকৈ মুখখন মেলি মাকক দেখুৱালে । মাক যশােদাই দেখিলে কৃষ্ণৰ মুখ গহৰত মাটি লদাৰ সলনি সমস্ত জগতখন আছে ।\nপ্রশ্ন ৬। আধুনিক অসমীয়া গদ্য ৰূপত লিখা ।\n( ক ) যত গােপ শিশু বলাই আদি ।\nউত্তৰঃ বলাইকে ভিতৰ কৰি সকলাে গােপ – শিশু কৃষ্ণৰ ওচৰীয়া হ’ল ।\nযশােদা দেখে পুত্র গৈল ডৰি ৷৷\nউত্তৰঃ কথা শুনি কৃষ্ণৰ মুখৰ মাত হৰিল । তেওঁ কেৰাকৈ মাকৰ ফালে চালে । ভয়তে যেন তেওঁৰ হাত – ভৰি কঁপিছে । যশােদাই দেখিলে পুত্ৰই বৰ ভয় খাইছে ।\nপ্রশ্ন ৭। তলৰ শব্দবােৰৰ আধুনিক অসমীয়া ৰূপ লিখা ।\nহাসি , চক্ষু , মাতন্ত , মাৱক , প্রকাশিয়া , ফাৰিবাে , শুনিয়া , টেৰ , সমস্ত , সােধন্ত , কাম্পৈ ।\nহাসি – হাঁহি ।\nফাৰিবাে – ফালিম ।\nচক্ষু – চকু ।\nশুনিয়া – শুনি ।\nমাতন্ত – মাতিলে ।\nটেৰ – বেঁকা , কেৰা ।\nমাৱক – মাকক ।\nসমস্ত – সমূদায় , গােটেই ।\nপ্রকাশিয়া – প্ৰকাশ কৰি ।\nসােধস্ত – সুধিলে ।\nকাস্পৈ – কঁপে ।\nপ্রশ্ন ৮। বিপৰীতার্থ বুজোৱা শব্দ\nসুন্দৰী – কুন্ধচ ।\nপুত্ৰ – বােৱাৰী ।\nদাদা – বৌ ।\nভাই – ভনী ।\nপ্ৰশ্ন ৯। শেষৰ ধ্বনিৰ মিল থকা শব্দ পাঠৰ পৰা বিচাৰি লিখা ।\nহৰি – ধৰি ।\nচাই – কোবাই ।\nআদি – বাদী ।\nমাটি – ঘাটি ।\nখল – দল ।\nমাতি – আতি ।\nহাসি – আসি ।\nপাছে – আছে ।\nভৰি – ডৰি ।\nবেথা – কথা ।


Download and installaunicode font (Click here to download), if your system does not support Assamese text. জুনুকাগঙাটোপ টোকোৰা আৰু চিতল বৰাগী মেকুৰীবুঢ়া আৰু শিয়ালৰাজহাঁহ আৰু কাউৰীবান্দৰ আৰু শিয়ালবুঢ়ী আইৰ সাধু চিলনীৰ জীয়েকৰ সাধুচম্পাৱতীঢোঁৰাকাউৰী আৰু টিপচী চৰাইদীঘলঠেঙীয়াএজনী মালিনী আৰু এজোপা ফুলগঙাটোপ লটকনমেকুৰীৰ জীয়েকৰ সাধুসৰবজানতেলীয়াসাৰেং আৰু ফেচুতীখৰ আৰু চুটিবাই নুমলীয়া পোকুকুৰীকণাতেজীমলাঔ-কুঁৱৰীবুধিয়ক শিয়ালবুঢ়া-বুঢ়ী আৰু শিয়ালএটা শিঙৰা মাছৰ কথাএটা বলী মানুহবাঘ আৰু কেঁকোৰাৰ সাধুতুলা আৰু তেজাকটা যোৱা নাক, খাৰণি দি ঢাকজৰদ্‌গৱ ৰজাৰ উপাখ্যানপানেশৈজোঁৱাইৰ সাধুভেকুলীৰ সাধুতাৱৈয়েকৰ সাধুলখিমী তিৰোতাদুই বুধিয়ককাঞ্চনী\tভুচুং পহুজুনুকাবুঢ়া আৰু শিয়াল বাখৰ বাখৰককাদেউতা আৰু নাতিল'ৰাকুৰুৱাচৰাই আৰু বামুণৰ সাধুএক হাতী আৰু ফেঁচাৰ কথাবৰচোৰ বুঢ়া-বুঢ়ীয়ে বগৰিগুটি ৰোৱাৰাক্ষস পণ্ডিততিনিজন ডেকা পণ্ডিতদেৱাঙ্গভূষণ বস্ত্ৰকণ আৰু মনবত্ৰিশ লক্ষণীয়া দৰা-কন্যা বামুণ আৰু বামুণীঅবুজ ৰজাৰ বিবুজ মন্ত্ৰীবামুণৰ ভাগ্যভূত আৰু বাঢ়ণীশাঁখিনা আৰু শাঁখিনীএক সন্ন্যাসীৰ কথাএটা বুঢ়া আৰু পাঁচ পুতেক ৰাক্ষস পণ্ডিতৰাজমন্ত্ৰী আৰু নাপিতকণা আৰু কুঁজা কথাবাহী বুঢ়া নিমাতী কন্যা নোমল আৰু সোণপাহী পেট-ভাতুৰ কথা শিয়াল পগলাৰজাৰ ল’ৰা আৰু শিয়ালসোণ-বৰিষ ৰজা বেটুকোঁৱৰছয় সখিয়েক,এক ৰাক্ষসীদুই ৰাজপুত্ৰ ৰাক্ষস পণ্ডিত\nনাতি৷-“ককাদেউতা,কালি মোক ভাল ফাঁকি দিলা৷ দীঘল সাধু ক’ম বুলি এটা এবেগতীয়া সাধু কৈ বাব সাৰিলা৷ সাধুটোৰ সমানে যদি মই আজি লেখাপঢ়া কৰিলোহেঁতেন তেতিয়া কি হলহেঁতেন?”ককা৷-“কৰ এইটো অঁকৰা ল’ৰা অ’ ৷ সাধুটো সৰু হ’লে হবলা তাৰ বেচও তাকৰ হয়? অকণমান সোণৰ বেচ এখৰাহি লোৰ বেচেৰে সৈতে সমান! বাৰু শুন আজি অলপ বুজন সাধু এটাকে কম৷” সত্যকালত এক ৰাক্ষস আছিল৷ সি মানুহৰ বেশ ধৰি “পণ্ডিত” নাম লৈ এক ৰজাৰ নগৰত পঢ়াশালি পাতিলেহি৷ ৰাক্ষস পণ্ডিতে তাত সকলোৰে ল’ৰা পঢ়ায়, কেৱল বাঁৰী মানুহৰ ল’ৰা হে নপঢ়ায়৷ সেই নগৰতে আকৌ এজনী বাঁৰীৰ এটি ল’ৰা আছিল৷ পুতেকক পঢ়াবলৈ বাঁৰীৰ বৰ মন গৈছিল; কিন্তু পণ্ডিতৰ কথা শুনি মন ভোটা হ’ল৷ মন্ত্ৰীৰে সৈতে বাঁৰী মানুহজনীৰ চিনাকি আছিল৷ সেই নিমিত্তে বাঁৰীয়ে মন্ত্ৰীৰ ওচৰলৈ গৈ তাইৰ ল’ৰাটো মন্ত্ৰীৰ বুলি পঢ়াশালিত পঢ়ুৱাবলৈ পণ্ডিতক দিবলৈ মন্ত্ৰীক খাটনি ধৰিলে৷ মন্ত্ৰীয়েও বাঁৰীৰ কথাত লাগি সেই ল’ৰাটো পণ্ডিতৰ হাতত তেওঁৰ নিজৰ পুতেক বুলি পঢ়াবলৈ দিলে৷ ল’ৰাটিয়ে পণ্ডিতৰ লগতে থাকি লেখা-পঢ়া শিকিবলৈ ধৰিলে৷ পণ্ডিতে অলৈ-তলৈ গ’লে তেওঁৰ তন্ত্ৰ-মন্ত্ৰ থকা পেৰাটো, মছা ঘৰ এখোটালিত থৈ ল’ৰাটোক ছুবলৈ হাক দি যায়৷ এদিন ল’ৰাটোৱে পণ্ডিত আঁতৰি গ’লত সেই পেৰাটোত নো কি আছে মনে মনে মেলি চালে৷ সি পেৰাটো মেলিলত তাত এটা মানুহৰ মূৰ আৰু কিছুমান পুথি-পাঁজি দেখিবলৈ পালে৷ সেই পুথিবিলাকত ৰাক্ষসৰ বিদ্যা অৰ্থাৎ নানান ৰূপ ধৰিব পৰা,মায়া হ’ব পৰা, সৰ্ব্বজান, ইত্যাদি বিদ্যা লিখা আছিল৷ তেতিয়া বাঁৰীৰ ল’ৰাই পণ্ডিতক ৰাক্ষস বুলি চিনিবলৈ আৰু বাকী নাথাকিল৷ সি দিনৌ পণ্ডিত ঘৰলৈ উভতি অহাৰ আগেয়েই লৰালৰিকৈ সেই পুথিবোৰ পঢ়ে আৰু পণ্ডিতে চিন ধৰিব নোৱাৰাকৈ আকৌ আগৰদৰে পেৰাত থৈ দিয়ে৷ এইদৰে পঢ়ি সি সেই বিদ্যাত খুব কাটন হৈ পৰিল৷ পণ্ডিতে কিন্তু এই কথাৰ গমকে ধৰিব পৰা নাছিল৷ এদিন পণ্ডিতে ল’ৰাবিলাকক তেওঁৰ ঘৰ দেখুৱাবলৈ নিবলৈ ইচ্ছা কৰি মাতিলত সকলোবোৰে মাক-বাপেকহঁতক কৈ যি যি পাৰিলে শক্তি অনুসৰি ভাৰ-ভেটি বান্ধি লৈ পণ্ডিতৰ ঘৰলৈ যাবলৈ ওলাল৷ সিহঁত ওলোৱা দেখি পণ্ডিতৰ আনন্দৰ সীমা নোহোৱা হ’ল আৰু মনে মনে ভাবিবলৈ ধৰিলে “ইহঁতক নি জ্ঞাতি-কুটুমেৰে সৈতে ভোজ ৰান্ধি খামগৈ৷” ইয়াকে ভাবি পণ্ডিতে ছাতৰবোৰৰ সৈতে তেওঁৰ ঘৰলৈ খোজ ললে৷ কিছুমান বেলিৰ বাট যোৱাৰ পাছত তেওঁলোকে গৈ এখন নৈ পালেগৈ৷ নৈ দেখি ল’ৰাবিলাকে “কেনেকৈ পাৰ হ’ম?” বুলি যেতিয়া পণ্ডিতক সুধিলে, পণ্ডিতে ক’লে, “তাৰ উপায় আছে, বাৰু তহঁতে চকু মুদহঁক৷ এটাই মোৰ গাত ধৰ, আন এটাই তাৰ গাত ধৰ, এইদৰে আটাইবিলাকে ইটোৰ গাত সিটোৱে ধৰাধৰিকৈ মোৰ পাছে পাছে আহি থাকহঁক, আৰু যেতিয়ালৈকে মই তহঁতক চকু মেল নোবোলো তেতিয়ালৈকে চকু নেমেলিবিহঁক; যদিহে মেল তেনেহলে এই পানীতে ৰবিহঁক৷” পণ্ডিত আগ বাঢ়িল৷ পণ্ডিতৰ গাত বাঁৰীৰ ল’ৰাই ধৰিলে, তাৰ গাত আন এটা ল’ৰাই ধৰিলে, সেইটোৰ গাত আন এটা ল’ৰাই ধৰিলে, আৰু বাকীবিলাকেও সেইদৰে এটাৰ গাত আনটোৱে ধৰি লানি লাগি পৰিল৷ সকলোৱে চকু মুদিলে কিন্তু বাঁৰীৰ ল’ৰাই চকু নুমুদিলে৷ সি পণ্ডিতে নো কি কৰে তাকে চাই থাকিল৷ পণ্ডিতে দুটা চুঙা উলিয়ালে; উলিয়াই প্ৰথমটো চুঙাৰে সোহা-মাৰি নদীখন শুহি পেলাই সিপাৰ হ’লগৈ, আৰু দ্বিতীয়টো চুঙাৰে ফু-মাৰি আকৌ আগৰদৰে নৈখন কৰি পেলালে৷ তাৰ পিছত সিহঁতক চকু মেলিবলৈ কৈ আকৌ আগৰদৰে পণ্ডিত যাবলৈ ধৰিলে৷ কিছুদূৰ বাট যোৱাৰ পাছত সিহঁতে আকৌ এখন নৈ পালেগৈ৷ এইখনো আগৰদৰে পণ্ডিতে সিহঁতক পাৰ কৰিলে৷ কিন্তু এইবাৰ পণ্ডিতে চুঙা দুটা বালিতে পুতি থৈ তাৰ পিছতহে সিহঁতক চকু মেলিবলৈ কৈছিল৷ এইবাৰো বাঁৰীৰ ল’ৰাই আগৰদৰেই চাই আছিল৷ ঘৰ পাবলৈ অলপমান বাট থাকোতেই পণ্ডিতে সিহঁতক ক’লে, “বোপাইহঁত, তহঁত ইয়াতে অলপ ৰ, মই ঘৰৰপৰা আহোঁগৈ, তেহে তহঁতক নিব পাৰিম৷ মোৰ বৰ দৰকাৰ এটাত বেগাই আগবাঢ়ি যাওঁ, উভতি আহি তিলকতে তহঁতক লৈ যামহি৷” সিহঁতে সিহঁতৰ গুৰুৰ কথা খুব শুনিছিল; সেই দেখি সিহঁত পণ্ডিতৰ আজ্ঞামতে তাতে ৰ’ল৷ পণ্ডিত আহি জ্ঞাতিক ভোজ দিবৰ নিমিত্তে ঠিক-ঠাক কৰিবলৈ ধৰিলে৷ ল’ৰাবিলাকে পণ্ডিত আহিব বুলি বাট চাই থাকিল, কিন্তু ভালেখিনি বেলি হ’ল, পণ্ডিত নাই৷বাঁৰীৰ ল’ৰাই “ভাইহঁত, মই পণ্ডিতৰ ঘৰৰপৰা লৰি আহোঁগৈ, তহঁতে ইয়াতে থাক, তেওঁ নো কি কৰিছে মই বেগতে গৈ চাই আহোঁচোন” বুলি কৈ একে লৰেই পণ্ডিতৰ ঘৰ ওলালগৈ৷ সেই সময়ত পণ্ডিত ঘৰত নাছিল, দিহিঙে দিপাঙে থকা ৰাক্ষসবোৰ মাতিবলৈ আৰু পাত-পচলা গোটাবলৈ গৈছিল৷ ৰাক্ষসৰ ঘৰৰ বেৰত আঁৰি থোৱা মানুহৰ মূৰ দুটাই বাঁৰীৰ পুতেকক দেখি ক’লে, “হেৰঔ তই কলৈ আহিছ? তোক ৰাক্ষসে খাব, এতিয়াই এই গাঁৱৰপৰা পলা, বেগতে পলা৷” সি মূৰ দুটাৰ এই কথা শুনি তাৰপৰা তুৰন্তে পলাই একে কোবেই লগৰীয়াহঁতৰ লগ পালেহি, পাই সিহঁতক সকলো কথা ভাঙি ক’লে৷ সিহঁতে শুনি ভয়ত থৰ্ থৰ্ কৰে কঁপিবলৈ ধৰিলে৷ বাঁৰীৰ ল’ৰাই “কোনো ভয় নাই, মই আছোঁ, বলহঁক আমি আমাৰ ঘৰলৈ উভতি যাওঁগৈ৷” এই বুলিকৈ ঘৰৰফালে খোজ ললে৷ এনেতে সিফালৰ পৰা ৰাক্ষসটো লৰি আহি ল’ৰাবোৰক থোৱা ঠাইত নাপাই, অহা বাটেদি লৰিবলৈ ধৰিলে৷ বাঁৰীৰ ল’ৰাই, ৰাক্ষসে যেনেকৈ সিহঁতক চকু মুদাই লৈছিল সেইদৰে লৈ, বালিত ৰাক্ষসে পুতি থোৱা চুঙা দুটা উলিয়াই লৈ, এটাই ফু মাৰি নৈৰ পানী শুহি আৰু আনটোত ফু মাৰি পানী উলিয়াই থৈ দুইখন নৈ পাৰ হৈ গ’ল৷ ৰাক্ষসে খেদি আহি বাঁৰীৰ ল’ৰাক দূৰৰ পৰা দেখি চিঞৰি চিঞৰি ক’লে, “বাৰু ভাল বুকু চাই কামোৰ মাৰিলি তই! যা,যা,মইও গৈছোঁ পাছতে৷” এই কথা কৈ ৰাক্ষস উভতি গ’ল৷ বাঁৰীৰ ল’ৰাই মাকৰ ওচৰত সকলো কথা ভাঙি ক’লেহি, আৰু সি ধন আৰ্জ্জিবৰ মনেৰে মাকক ক’লে, “আই মই এটা ছাগলি হৈ থাকিম, তই মোক বজাৰত বেচিবলৈ নিবি; আৰু কোনোবাই আহিলে তাক মোৰ পঘাডাল নিদি মোক বেচি দিবি৷ মই তোৰ পাছতে ওলামহি৷” মাকে তাৰ এই কথা শুনি “বাৰু” বুলি শলাগি থাকিল৷ পুতেক ছাগলি এটা হ’ল৷ পাছদিনা মাকে তাক হাটত বেচিবলৈ লৈ গ’ল৷ পাছে সেই ৰাক্ষসেই ভেশচন ধৰি আহি ছাগলিটোত বাঁৰীয়ে যিমান বেচ বুলিলে সিমান দি ছাগলিটো লৈ গুচি গ’ল৷ বাঁৰীয়ে ঘৰ পালত বাঁৰীৰ পিছতে পুতেক আহি ওলালহি৷ সি পাছদিনা আকৌ এটা ৰাজহাঁহ হৈ থাকিল৷ মাকে তাক বেচিবলৈ টোম এটাত ভৰাই লঠ গ’ল৷ সেই ৰাক্ষসেই বাঁৰীৰ ল’ৰাক খাবলৈ বুলি আন এটা মানুহ হৈ আহি ৰাজহাঁহটো কিনিলে৷ এইবাৰো মাকে টোমটো নিদি ৰাখিলে৷ হাঁহ বেচি মাক ঘৰ পালেহি, সিও পিছে পিছে ঘৰ ওলালহি৷ ৰাক্ষসৰ মনত মহা খং উঠিল, আৰু “এইবাৰ কিনিব পাৰিলে তাক যিহতে আন বা যিহৰে ধৰি বেচিবলৈ আনে সেই বস্তুটো নিদিওঁ” বুলি সি ঠিক কৰিলে৷ এইবাৰ বাঁৰীৰ পুতেক ঘোৰা এটা হৈ থাকিল৷ মাকে তাক ধৰি লৈ সেই নগৰৰ বজাৰত বেচিবলৈ লৈ গ’ল৷ ৰাক্ষসেও সিফালৰ পৰা আহি ঘোৰাৰ গৰাকিয়নীয়ে যিমান দাম ক’লে সিমান দামকে দি ঘোৰাই লেকামে লৈ গুচি গ’ল৷বাঁৰীয়ে কত ক’লে লেকামডাল তাইক সি ওভোতাই দিবলৈ, কিন্তু সি নিদি লৈ গুচি গ’ল৷ ৰাক্ষসে সেই নগৰৰ নদী এখনৰ কাষতে কোনো এটা ঘাটত ঘোৰাটো খাবলৈ মনতে ঠিক কৰিলে৷ তেতিয়া ভৰ দুপৰীয়া৷ ঘোৰাটোৱে এবাৰ চল পাই ৰাক্ষসৰ হাতৰপৰা এৰাই পানীত পৰি মাছ এটা হ’ল৷ ৰাক্ষসে তাক শিহু এটা হৈ খেদি নিবলৈ ধৰিলে৷ সেই সময়ত ৰজাৰ জীয়েকে গা ধুবলৈ সেই নৈলৈকে আহক৷ ৰজাৰ জীয়েকে গা ধোওঁতে অলঙ্কাৰ পাতিবোৰ সোলোকাই এটা বাটিত থৈছিল৷ বাৰীৰ জীয়েকৰ অলঙ্কাৰৰ লগত মিহলি হৈ গ’ল৷ ৰজাৰ জীয়েকে গা ধুই উঠি সেই মণিটো দেখি সেইটো ক’ৰপৰা তালৈ আহিল, কি কথা, কি বতৰা ইত্যাদি ভাবি-চিন্তি ঠিক কৰিব নোৱাৰি, মণিটো ঘৰলৈ লৈ আহিল৷ ৰাক্ষসে এটা মানুহ হৈ ৰজাৰ আগত গোচৰ দিলেহি যে ৰজাৰ জীয়েকে তাৰ মণিটো বাটত পাই আনিছে আৰু এতিয়া তাক নিদিব কি বুলি? ৰজাই ৰাক্ষসক “বাৰু তোমাৰ মণিটো যদি ছোৱালীয়ে আনিছে, মই কলেই দিব; তাই সৰু ছোৱালী, সেইবোৰৰ ভু নাপাই, অলপ পৰ ৰ’বা” বুলি কৈ জীয়েকক মতাই আনি মণিটো দিবলৈ ক’লে৷ ৰজাৰ জীয়েকে বাপেকৰ কথা শুনি মণিটো মানুহটোৰ আগত পেলাই দিলে৷ মণিটো মাটিত পৰিয়েই এটা সৰিয়হ হ’ল৷ সৰিয়হ খাবৰ নিমিত্তে মানুহ হৈ থকা ৰাক্ষসটো এটা কপৌ হ’ল৷ বাঁৰীৰ ল’ৰাই তৎক্ষণাৎ সৰিয়হ গুচি শেন এটা হৈ কপৌটোৰ বুকুখন ফালি পেলালে৷ তেতিয়া ৰাক্ষসে নিজ মূৰ্ত্তি ধৰি এটা ভয়ানক চিঞৰ মাৰি মৰি থাকিল৷ ৰজাই এইবোৰ চকুৰ আগতে সপোন যেন দেখি ভেবা লাগি ৰ’ল৷ আন আন মানুহেও তবধ লাগিল৷ তেতিয়া বাঁৰীৰ ল’ৰাই মানুহ হৈ সকলো কথা ৰজাক ভাঙি ক’লত, ৰজাই সন্তোষ পাই জীয়েকক তালৈ বিয়া দি তাক বহি-ৰজা পাতিলে৷ বাঁৰীৰ ল’ৰাই মাককো তাৰ লগলৈ তুলি নি খাই-বৈ সুখেৰে থাকিল৷


এজাক বৰষুণৰ অপেক্ষাত দ্বিতীয় অধ্যায় (খণ্ড -৩১) পূৰ্ণিমা হালৈ\nঘৰলৈ অহা আলহী আন কোনো নাছিল। প্ৰান্তিক আছিল। মাৰ সন্মুখত প্ৰান্তিকক এনেদৰে বহি থকা দেখি মোৰ চকু কপালত উঠিল। তাতকৈও তিনি/চাৰি মাহৰ মূৰত প্ৰান্তিকক দেখি মোৰ খং,অভিমান সকলোখিনি উজাৰি দিবলৈ মন গ'ল।\nপ্ৰান্তিক___________ হেই পোৱালি!\nইমান দিনৰ পাছতো প্ৰান্তিকৰ মুখত সেই আগৰ হাঁহিটোৱে আছে। মাৰ মুখৰ আগতে মোক পোৱালি বুলি কোৱাত বৰ লাজ লাগিল। পিৰিককৈ মাৰ মুখলৈ চাই অলপ গহীন হৈ দিলো।\n___________ তুমি ইয়ালৈ কিয় আহিছা? কি কথা আছে এতিয়া মোৰ লগত?\nপ্ৰান্তিক____________ আজি গালি খোৱাৰ দিন পৰিছে মোৰ। সেইকাৰণে আহিলো।\nকথাটো শুনি মোৰ পেটে পেটে খুব হাঁহি উঠিল।\n" জীউ কিয় এনেকৈ কৈছ"?"\n___________তুমি বুজি নাপাবা মা। মিছা অজুহাত উলিয়াই কিছুমান মানুহ আঁতৰি যোৱাৰ দুখ।\nঅহ মই এইবোৰ কি কৈ দিছোঁ মাক।\nপ্ৰান্তিকে কিবা এটা ক'বলৈ লওঁতেই মই আকৌ ক'লো।\n____________ কোৱা কিয় আহিছা এতিয়া?\nপ্ৰান্তিক__________ ব'লা অলপ ফুৰি আহো।বহুত কথা আছে তোমাক ক'বলৈ।\nপ্ৰান্তিকৰ চকু দুটা চল-চলীয়া হৈ আহিছে। ইমান দিনৰ মূৰত আজি প্ৰান্তিক হঠাতে ঘৰ ওলালহি আকৌ এতিয়া ফুৰিবলৈ যোৱা কথা কৈছে।মোৰ বৰ আচৰিত লাগিছে।\n__________ কি? মই আকৌ তোমাৰ লগত কিয় যাম?\n"জীউ যা অলপ ওলাই যা,প্ৰান্তিকে এতিয়া আহি মোক কথা অলপ ক'লে। মই বুজি পোৱাৰ দৰে কথাখিনি তইয়ো বুজি পাবি। সব কথা খঙেৰে নহয়।"\nমাৰ আজি কি হ'ল।প্ৰান্তিকৰ ফালে কথাবোৰ কৈছে যে? কি কথা,কি বুজি পোৱা কথা কৈছে মই একো ধৰিব পৰা নাই। চাৰি মাহৰ পাছত আজি হঠাতে ঘৰত প্ৰান্তিক ওলালহি। নাজানো মাক কি কথা ক'লে। কথাখিনি মোৰ জানিবলৈ মন গ'ল।মাৰ কথা মতেই মই ঘৰত যেনেকৈ আছিলো তেনেকৈয়ে যাবলৈ ওলালো।আহি পেলাই গেটৰ ওচৰত ৰৈ আছো। প্ৰান্তিকলৈ চোৱাও নাই, মতাও নাই। তেওঁ গাড়ী খন ঘূৰাই দৰ্জা খন খুলি দিছে। মই বাহিৰলৈ চাই চাই গৈ আছো। তেওঁৰ ওপৰত বহুত খং উঠি আছে। কোনেও কাকো মতা নাই। দুয়োটা মনে মনে গৈ আছো। ঘৰৰ পৰা অলপ দূৰ আগবাঢ়ি অহাৰ পাছত প্ৰান্তিকে গাড়ীখন ৰাস্তাৰ কাষতে ৰখালে। ৰাস্তাৰ দুয়োফালে পথাৰ। বহুত দিন মই এইফালে অহা নাছিলো। গাড়ীখন ৰখাই দিয়াত মই খিৰিকী ফালেই চাই বহি আছো।\nপ্ৰান্তিক___________ এতিয়া কোৱা বিয়া কেতিয়া পাতিবা?\nকি বিয়া পতাৰ কথা কৈছে? কথাটো শুনিও মই একো গুৰুত্ব নিদিলো্।\nপ্ৰান্তিক__________ হেই মিছ কান্দুৰী! আজি কন্দা নাই যে?\nকথাটো শুনি মোৰ খংটো উঠি আহিল।\n___________ মই এতিয়া ইমান দুৰ্বল নহয় যে তুমি মন গ'লেই মোক কন্দুৱাবা। কিয় কান্দিম মই এতিয়া? কি পালো ইমান দিনে দিনে কান্দি কান্দি?\nপ্ৰান্তিক__________ওম.. ভালেই হল। কান্দুৰী বুলি ক'ব নোৱাৰিম তেতিয়া আজিৰ পৰা। এতিয়া কোৱা বিয়াখন কেতিয়া পাতিবা ?\n___________ মোৰ বিয়া পাতিবলৈ ইমান চখ লাগি থকা নাই।।\nপ্ৰান্তিক__________ তেতিয়াহ'লে মই বৰলা হৈ থকাই ভাল।\n__________ ধেমালি কৰি নাথাকিবা। ঘৰলৈ কিয় আহিলা সেইটো কোৱা।\nকথাবোৰ মই এবাৰো তেওঁৰ চকুত চকু থৈ কোৱা নাই।\nপ্ৰান্তিক____________ ঠিক আছে নকৰোঁ। এইফালে চোৱা।\nনাই চোৱা বাহিৰলৈকে চাই বহি আছো মই।\nএইবাৰ লাহেকৈ মোৰ হাত খনত ধৰিলে।গাটো সিৰসিৰাই গ'ল।\nপ্ৰান্তিক_________ I'm sorry\nতেওঁৰ ফালে চাই হাতখন টান মাৰি আঁতৰাই আনিলো। কিমান দিনৰ মূৰত আজি মানুহজনক এনেকৈ দেখিছোঁ। তেওঁ আগৰ দৰেই আছে। একো সলনি হোৱা নাই।তেতিয়াহ'লে মনটো কেনেকৈ সলনি হব পাৰিলে? তেওঁৰ চকু দুটাত চকুপানীয়ে পোত খাই থকা দেখি মোৰো দুগালেদি চকুপানী বৈ আহিল।\nপ্ৰান্তিক__________ নাকান্দো বুলি কৈ আকৌ কিয় কান্দিছা?\nমোক চকুপানী খিনি মোহাৰি দি নিজেই কান্দিছে। গাড়ীৰ দৰ্জা খন খুলি মই বাহিৰলৈ ওলাই আহিলো। পাছে পাছে তেওঁ। গাড়ীখনতে আঁউজি তেওঁক কথাবোৰ সুধি গ'লো।\n____________ sorry কিয়?\nপ্ৰান্তিক___________ মই এতিয়া পাখিৰ ঘৰৰ পৰা আহিছো।\n___________ পাখিৰ ঘৰলৈ?.... কিয়? তুমি মোৰ লগত কিয় এইবোৰ কৰিলা প্ৰান্তিক?\nপ্ৰান্তিক__________ৰ'বা। মই জানো তুমি ভুল বুজি আছা। স্বাগতে মোক সব কথা ক'লে। মই এতিয়া সেইকাৰণে পাখিৰ ঘৰলৈ গৈ তাইক মাকৰ মুখৰ আগতে দুটা চৰ লগাই আহিছো।\n_____________ কি.......? কিয়।তাইৰ মাকৰ আগতে তুমি তাইক চৰ দিলা মাকে একো নক'লে নে?\nপ্ৰান্তিক__________ উহু তাই কেনেকুৱা ছোৱালী তুমি জানিবলৈ বহুত বাকী আছে। তাইৰ কথা মাক বাপেকেও জানে। তাই জানা ঘৰত বহুত কিবা কিবি দিমাণ্ড কৰে। কিন্তু ঘৰৰ অৱস্থা সিমান ভাল নহয়।মাক দেউতাকে দিব নোৱাৰাত তাই ঘৰত বস্তু ভাঙে, মাক দেউতাকক অত্যাচাৰ কৰে। তাই কাৰণে মাক এদিন মৰি যাবলৈও ওলাইছিল।কিমান কান্দে তেওঁলোকে কিন্তু তাই একো বুজি নাপায়।\n____________ হে প্ৰভু! পাখি তেনেকুৱা নে? একেটা ৰুমতে ইমান দিনে তাইৰ লগত থাকি মই তাইৰ এইবোৰ কথাৰ বিষয়ে একো গম পোৱা নাছিলো। তুমি চৰ কিয় মাৰিলা তাইক?\nপ্ৰান্তিক___________ পাখিয়ে তোমাক মোৰ বিষয়ে যিমান বোৰ কৈছিল সব মিছা।আচলতে প্ৰথম বাৰ যেতিয়া মই তোমাক লগ কৰিবলৈ হোষ্টেল গৈছিলো তাৰ পাছৰ পৰাই লাহে লাহে পাখিয়ে মোৰলৈ ফেচবুকত মেচেজ কৰিছিল।প্ৰথমতে hi, hello এইবোৰেই। মই তোমাৰ লগৰ কাৰণে reply কৰিছিলো। তাৰ পাছত তাইৰ মেচেজবোৰ বেলেগ হ'ব ধৰিছিল।যিবোৰ কথা মই তোমাৰ লগত কেতিয়াও পাতি পোৱা নাছিলোঁ সেইবোৰ কথা তাই মোক ক'ব ধৰিছিল আৰু এদিন তাই মোক ভাল পাওঁ বুলি ক'লে।মোৰ খুব খং উঠিল তেতিয়া। সেইদিনা মই তাইক বহুত গালি পাৰিলো। আৰু তেতিয়া তাই মোক যিবোৰ কথা কলে তুমি শুনিলে আচৰিত হৈ যাবা।\n___________ তুমি এইবোৰ কথা মোক কিয় কোৱা নাছিলা? তেতিয়াটো তুমি মোৰ লগত কথা পাতিও আছিলা আৰু তাৰ পাছতো তুমি লগ কৰিবলৈ আহিছিলা মোক।তুমি তাইৰ লগত কথা পাতি আছিলা মোকটো ক'ব পাৰিলাহেঁতেন।\nপ্ৰান্তিক__________ প্ৰথমতে তোমাৰ লগৰ কাৰণে তাই মোৰলৈ মেচেজ কৰিছিল ভাবি মই তোমাক কোৱা নাছিলো। কিন্তু তাই মোক ভাল পোৱা কথাটো মই তোমাক কৈ দিয়া পাছত যদি তুমি তাইক সুধি দিয়া তেতিয়া তাই তোমাক কিবা কৰি দিলেহেঁতেন। কাৰণ যি দিনা মই তাইক মই ভাল নাপাওঁ বুলি কৈ গালি দিছিলো তেতিয়া তাই মোক কৈছিল তাই হেনো ড্ৰাগছ লয়। কথাটো শুনি মোৰ প্ৰথমতে বিশ্বাস হোৱা নাছিল।কেনেকৈ এজনী ছোৱালীয়ে হোষ্টেলত থাকি ড্ৰাগছ ল'ব পাৰে মই ভাবি আচৰিত হৈ গৈছিলো।তেতিয়া মোৰ তোমাৰ কাৰণে ভয় হৈছিল তোমাকো সেইবোৰ দি কিবা কৰি পেলাই তেতিয়া....? তোমাৰ ঘৰৰ মানুহ হোষ্টেল গৈ পোৱালৈ বা মই গুৱাহাটীৰ পৰা তাত গৈ পোৱালৈ তোমাক হয়টো নাপালোঁহেঁতেন।তাই মোক প্ৰমাণৰ সৈতে কথাটো কৈছিল।তাইক ড্ৰাগছ কোনে দিয়ে গৈ তুমি জানানে? তোমাৰ লগৰ নয়নে। নয়নৰ কথা তাই আজি মোক সব কৈ দিছে। তাইয়ে তাক তোমাৰ পাছত লাগিবলৈ শিকাইছিল।যাতে তুমি মোৰ পৰা আঁতৰিব পাৰা।\n___________ কি.......? তুমি এইবোৰ সঁচাকৈয়ে কৈছানে? মোৰ বিশ্বাসে হোৱা নাই পাখিয়ে যে এইবোৰ কৰে। যিজনী পাখি বাহিৰৰ পৰা দেখিবলৈ তেনেই সাধাৰণ সেইজনী পাখিৰ আজি আকৌ আন এটা ৰূপ দেখিছোঁ। তাইক দেখোন মই এবাৰো দেখা নাই ড্ৰাগছ লোৱা।\nপ্ৰান্তিক___________ তাই তোমাক দেখুৱাই এইবোৰ কৰিব নেকি? তুমি বিশ্বাস নকৰিবা মই জানো কিন্তু পৰা হ'লে তোমাকো মই সেইখিনি কথা দেখালোহেঁতেন,শুনালো হেঁতেন। তাৰ পাছত তাই মোক সেইদিনা কৈছিল তাই মোক বলেৰে নোৱাৰিলেও চলেৰে লৈ হে এৰিব।তাই তোমাক মোৰ পৰা আঁতৰ কৰিব। আৰু তুমি এইবোৰৰ বিষয়ে কিবা গম পালে তোমাক ড্ৰাগছ দি দিম বুলিও কৈছিল।\n___________ সেইকাৰণে সেইদিনা কথাবোৰ মই গম পোৱাত তাই মোক সাৱধানে থাকিবলৈ কৈছিল।তাইৰ মাজত সোমাবলৈ মানা কৰিছিল নহ'লে মোৰ বিপদ হব বোলে।\nপ্ৰান্তিক__________ ওম..... যোৱা বাৰ ঘৰলৈ আহোঁতে তোমাক সেইকাৰণে এটা ইংগিতত কৈছিলো যে মানুহক ইমানো বিশ্বাস নকৰিবা।\nপ্ৰান্তিক__________ তাই যেতিয়া কৈছিল তাই চলেৰে কিছুমান কাম কৰিব,তোমাক মোৰ পৰা আঁতৰাব। মইয়ো সেইকাৰণে যোৱা তিনিমাহ তোমাৰ পৰা আঁতৰি তাইক প্ৰমাণ দিব বিচাৰিছিলো যে তাই তোমাক মোৰ পৰা আঁতৰোৱাত সফল হ'ল।যদি এনে নকৰিলোঁহেঁতেন তাইটো গম নাপালেহেঁতেন যে তোমাক মই এৰি দিছোঁ বা আমি সম্পৰ্কত নাই। নহ'লে তাইৰ কথাবোৰ তুমি নিজেই কেনেকৈ ধৰা পেলালাহেঁতেন।\n___________ তুমি এজনী ছোৱালীৰ ভাবুকিলৈ ভয় কৰিছিলা নে? তুমি টো মোক তাইৰ কথাখিনি ক'ব পাৰা তেতিয়া মই তাইৰ পৰা আঁতৰি আহিলোহেঁতেন নহয়।\nপ্ৰান্তিক__________ তোমাক মই তাই বেয়া বুলি তাইৰ পৰা আঁতৰি আহিবলৈ ক'লোৱেই যেনিবা তেতিয়া তাই আৰু মোৰ কি পাৰ্থক্য থাকিব মই ভয়াতুৰ হৈ তোমাক তাইৰ পৰা আঁতৰি আহিবলৈ কোৱা হে হব। তাই মোক চেলেঞ্জ কৰিছিল তাই তোমাক ,মোক আঁতৰাই হে এৰিব গতিকে তাইক মই জিকিবলৈ দি তলে তলে হৰুৱাৰ কথা ভাবি আছিলোঁ। লাহে লাহে যেতিয়া মই তোমাৰ লগত কথা পতা এৰি দিছিলো তেতিয়া তোমাৰ দুখবোৰ তাই দেখি এদিন মোক আকৌ কৈছিল যে তাই মোক যিটো কৈছিল সেইটো হ'ব ধৰিছে। আৰু শেষত একেবাৰে আমাৰ সম্পৰ্ক নাই বুলি যেতিয়া তাই গম পাইছিল তেতিয়া তাই নয়নৰ হতুৱাই তোমাক মেচেজ কৰাইছিল।আৰু নিজেও তাই নয়নৰ লগত অশ্লীল কথা বতৰা পাতি থাকে।তাই তোমাক এইটো প্ৰমাণ কৰাব বিচাৰিছিল যে মই আৰু পাখি সম্পৰ্কত আছো।তোমাক এৰি মই তাইক ভাল পাওঁ।\n____________ কথাবোৰ যে বৰ কিবা লাগিছে। এনেকুৱা কাহিনী চিনেমাতহে দেখিবলৈ পাওঁ কিন্তু এতিয়া মোৰ নিজৰ লগতেই হৈ গ'ল। পাখিয়ে কেনেকৈ ইমানখিনি কথা ভাবিব পাৰিলে? আৰু মইয়ো পৰহি ভাবিছিলো, যেতিয়া সেই ফোন নম্বৰ টো তোমাৰ নহয় বুলি স্বাগত দাই কৈছিল তেতিয়া নয়নে হ'ব বুলি ভাবিছিলো।কিন্তু নয়নে মোৰ নম্বৰ ক'ত পাব বুলি ভাবিয়েই কথাটো সিমান গুৰুত্ব দিয়া নাছিলো। সেইকাৰণে মই ঘৰলৈ অহা দিনা সি তোমাৰ কথা সুধিছিল।পাখিয়েই কৈছিল মানে। কিন্তু পাখিয়ে নয়নক কেনেকৈ চিনি পায়?\nপ্ৰান্তিক____________ আগৰ পৰা চিনাকিও হব পাৰে। সেইটো বাদ দিয়া।এতিয়া তাইক যেতিয়া মই চৰ সোধাই পুলিচত দিম ক'লো। তেতিয়া সব কথা কৈছে ভয়ত।তাই ড্ৰাগছ লয় বুলি যেতিয়া মই তাইৰ মাকক কলো মাকে মোৰ আগতে কান্দিছে। বৰ দুখ লাগিল মোৰ।মাকৰ মুখলৈ চাই মই তাইক আৰু একো নক'লো। মই ভবাই নাছিলো যে তাই মোক লৈয়ো তোমাক হাৰ্ট কৰিব।তাই আৰু মোৰ মিছা সম্পৰ্কৰ কথা যে তোমাক ক'ব।\nকি ক'ম একো ভাবি পোৱা নাই।পাখিয়ে বহুত ডাঙৰ খেল খেলিলে মোৰ লগত।


পৃথিৱীৰ গতি-ভূগোল খণ্ড- সমাজ বিজ্ঞান -ষষ্ঠ শ্ৰেণী - পাঠ ৩-Earth's Motion-Geography Sector - Social Science - Class VI - Lesson3- Gorajan Goodluck Tutor Centre\nHome class6geography social science ভূগোল ষষ্ঠ শ্ৰেণী সমাজ বিজ্ঞান পৃথিৱীৰ গতি-ভূগোল খণ্ড- সমাজ বিজ্ঞান -ষষ্ঠ শ্ৰেণী - পাঠ ৩-Earth's Motion-Geography Sector - Social Science - Class VI - Lesson 3\nপৃথিৱীৰ গতি-ভূগোল খণ্ড- সমাজ বিজ্ঞান -ষষ্ঠ শ্ৰেণী - পাঠ ৩-Earth's Motion-Geography Sector - Social Science - Class VI - Lesson 3\nAdmin September 06, 2021 class 6, geography, social science, ভূগোল, ষষ্ঠ শ্ৰেণী, সমাজ বিজ্ঞান,\n(১) তলৰ প্ৰশ্নবোৰৰ উত্তৰ দিয়া-\n(ক) পৃথিৱীৰ মেৰুদণ্ডডাল কক্ষতলৰ লগত কিমান ডিগ্ৰী কোণ কৰি আছে ?\nউত্তৰঃ ৬৬½° কোণ ৷\n(খ) পৃথিৱীয়ে নিজ কক্ষপথত সূৰ্য্যৰ চাৰিওফালে এপাক ঘূৰিবলৈ কিমান সময় লাগে ?\nউত্তৰঃ ৩৬৫ দিন আৰু প্ৰায় ৬ ঘণ্টা ৷\n(গ) পোহৰ বৃত্ত কাক বোলা হয় ?\nউত্তৰঃ পৃথিৱীখনত দিন আৰু ৰাতি হোৱা অংশ দুটা কাল্পনিক বৃত্তই দুভাগ কৰিছে ৷ এই বৃত্তটোক পোহৰ বৃত্ত বোলা হয় ৷\n(ঘ) বছৰৰ কোন কোন তাৰিখত বিষুৱ ৰেখাৰ ওপৰত সূৰ্য্যৰ ৰশ্মি হেলনীয়াভাৱে পৰে ?\nউত্তৰঃ ২১ মাৰ্চ আৰু ২৩ ছেপ্তেম্বৰ ৷\n(২) তলৰ প্ৰশ্নবোৰৰ চমু উত্তৰ দিয়া-\n(ক) আহ্নিক গতি আৰু বাৰ্ষিক গতি বুলিলে কি বুজা ?\nউত্তৰঃ পৃথি্বীয়ে নিজ মেৰুদণ্ডৰ ওপৰত পশ্চিমৰ পৰা পূবলৈ সম্পূৰ্ণ এপাক ঘূৰাকে আৱৰ্তন বা আহ্নিক গতি বোলা হয় ৷\nপৃথিৱীয়ে নিজ কক্ষপথেৰে সূৰ্য্যৰ চাৰিওফালে ঘূৰা যি গতি তাকেই পৰিভ্ৰমণ বা বাৰ্ষিক গতি বোলা হয় ৷\n(খ) আহ্নিক গতিৰ ফলত পৃথিৱীত দিন-ৰাতি কেনেকৈ হয় বুজাই লিখা ৷\nউত্তৰঃ পৃথিৱীয়ে নিজ মেৰুদণ্ডৰ ওপৰত পশ্চিমৰ পৰা পূবলৈ সম্পূৰ্ণ এপাক ঘূৰাকে আৱৰ্তন বা আহ্নিক গতি বোলে ৷ আমি জানো যে পৃথিৱীৰ নিজা পোহৰ নাই ৷ পৃথিৱীয়ে সূৰ্য্যৰ পৰাহে পোহৰ আৰু তাপ পায় ৷ পৃথিৱীখনৰ আকৃতি প্ৰায় ঘূৰণীয়া হোৱা বাবে সূৰ্য্যৰ পোহৰ কোনো এটা মুহূৰ্ততে ইয়াৰ আধা অংশতহে পৰে ৷ অৰ্থাৎ পৃথিৱীয়ে নিজ মেৰুদণ্ডৰ ওপৰত পশ্চিমৰ পৰা পূবলৈ ঘূৰি থাকোঁতে যিটো ফাল সূৰ্য্যৰ মুখা-মুখি হয় তাত পোহৰ পৰে আৰু তাৰ বিপৰীত ফালত পোহৰ নপৰে ৷ পোহৰ পৰা অংশত দিন আৰু তাৰ বিপৰীতে থকা পোহৰ নপৰা অংশত ৰাতি হয় ৷\nদিন ৰাতিৰ ধাৰণাটো ভালকৈ বুজিবৰ বাবে এটা গোলক আৰু টৰ্চ লাইট লোৱা হ'ল ৷ এতিয়া গোলকটো আন্দাৰ কোঠাত ৰাখি গোলকটোৰ আধা অংশত পোহৰ পৰাকৈ টৰ্চ লাইটটো জ্বলাই স্থিৰ কৰি ৰাখা ৷ অন এজনে গোলকটো লাহে লাহে পশ্চিমৰ পৰা পূবলৈ ঘূৰাই দিয়া ৷ এইদৰে ঘূৰাই থাকোঁতে গোলকটোৰ আধা অংশত পোহৰ পৰিব আৰু আনটো অংশ আন্দাৰ হ'ব ৷ এইদৰেই পৃথিৱীৰ উপৰিভাগত দিন ৰাতি হয় ৷\nঠিক এইদৰেই আহ্নিক গতিৰ ফলত পৃথিৱীত দিন-ৰাতি হয় ৷\n(গ) অধিবৰ্ষ বুলিলে কি বুজা ?\nউত্তৰঃ প্ৰতি চাৰি বছৰৰ মূৰে মূৰে ফেব্ৰুৱাৰী মাহত এদিন বঢ়াই ২৮ দিনৰ পৰিৱৰ্তে ২৯ দিন গণনা কৰা হয় ৷ এনেকৈ যিটো বছৰত এটা দিন বঢ়াই লোৱা হয় সেই বছৰটোক অধিবৰ্ষ বা লিপ্ ইয়েৰ বোলা হয় ৷\n(ঘ) কৰ্কট সংক্ৰান্তি আৰু মকৰ সংক্ৰান্তিৰ পাৰ্থক্য নিৰূপণ কৰা ৷\n(ক)পৃথিৱীয়ে সূৰ্য্যৰ চাৰিওফালে পৰিভ্ৰমণ কৰি থাকোঁতে ২১ জুন তাৰিখে সূৰ্য্যৰ ৰশ্মি কৰ্কট ক্ৰান্তিৰ ওপৰত পোনপটীয়াভাৱে পৰে ৷ এই অৱস্থাটোকে কৰ্কট সংক্ৰান্তি বোলে ৷\n(খ)২১ জুন তাৰিখে উত্তৰ গোলাৰ্ধত থকা ঠাইসমূহত বছৰটোৰ ভিতৰত দিন আটাইতকৈ দীঘল আৰু ৰাতি আটাইতকৈ চুটি হয় ৷\n(গ) এই সময়ছোৱাত উত্তৰ গোলাৰ্ধত গ্ৰীষ্মকাল হয় আৰু দক্ষিণ গোলাৰ্ধত শীতকাল বিৰাজ হয় ৷\n(ক)পৃথিৱী আগবাঢ়ি গৈ থাকোঁতে ২২ ডিচেম্বৰৰ দিনা সূৰ্য্যৰ ৰশ্মি মকৰ ক্ৰান্তিত লম্বভাৱে পৰে ৷ ইয়াক মকৰ সংক্ৰান্তি বোলে ৷\n(খ)২২ ডিচেম্বৰ তাৰিখে দক্ষিণ গোলাৰ্ধত থকা ঠাইসমূহত বছৰটোৰ ভিতৰত দিন দীঘল আৰু ৰাতি চুটি হয় আৰু উত্তৰ গোলাৰ্ধত ৰাতি দীঘল আৰু দিন চুটি হয় ৷\n(গ) এই সময়ছোৱাত দক্ষিণ গোলাৰ্ধত গ্ৰীষ্মকাল আৰু উত্তৰ গোলাৰ্ধত শীতকাল হয় ৷\n(ঙ) পৃথিৱীৰ বাৰ্ষিক গতি নথকাহেঁতেন ধৰাপৃষ্ঠত কেনেধৰণৰ পৰিৱেশ বিৰাজ কৰিলেহেঁতেন বুজাই লিখা ৷\nউত্তৰঃ বাৰ্ষিক গতিৰ ফলত একোটা অঞ্চলত বছৰটোৰ বিভিন্ন সময়ত বিভিন্ন ঋতু বিৰাজ কৰা দেখিবলৈ পাওঁ ৷ ঋতুৰ পৰিৱৰ্তনৰ বাবে মানুহৰ উপৰি উদ্ভিদৰো যথেষ্ট পৰিৱৰ্তন ঘটে ৷ ঋতু অনুযায়ী মানুহে বিভিন্ন উৎসৱ-পাৰ্বন আদি পালন কৰি আহিছে ৷ যদি পৃথিৱীৰ বাৰ্ষিক গতি নথকাহেঁতেন ধৰাপৃষ্ঠত এনেধৰণৰ পৰিৱেশ বিৰাজ নকৰিলেহেঁতেন ৷\n(চ) পৃথিৱীৰ কক্ষপথ বুলিলে কি বুজা ? কক্ষপথৰ এটা চিত্ৰ আঁকি দেখুওৱা ৷\nউত্তৰঃপৃথিৱীয়ে যিটো বৃত্তাকাৰ পথেৰে সূৰ্য্যৰ চাৰিওফালে ঘূৰে সেই পথটোক পৃথিৱীৰ কক্ষপথ বোলে ৷\nউত্তৰবোৰত (✓) চিহ্ন দিয়া -\n(ক) পৃথিৱী সূৰ্য্যৰ চাৰিওফালে ঘূৰা গতিটোৰ নাম কি ?\n(১) আহ্নিক গতি\n(৩) বাৰ্ষিক গতি\n(খ) বিষুৱ ৰেখাত সূৰ্য্যৰ পোহৰ কোন তাৰিখত পোনে পোনে পৰে ?\n(১) ২১ মাৰ্চ\n(২) ২১ জুন\n(৩) ২২ ডিচেম্বৰ\n(গ) পৃথিৱীৰ উপৰিভাগত ঋতু পৰিৱৰ্তন হোৱাৰ কাৰণ -\n(১) বাৰ্ষিক গতি\n(২) আহ্নিক গতি\n(৩) এই দুটা গতিৰ এটাও নহয়\n(ঘ) অধিবৰ্ষৰ মুঠ দিনৰ সংখ্যা হ'ল -\n(১) ৩৬৫ দিন\n(২) ৩৬৬ দিন\n(৩) ৩৬৫½° দিন\n(ঙ) মকৰ সংক্ৰান্তি হোৱা দিনটো হ'ল -\n(১) ২৩ ছেপ্তেম্বৰ\n(২) ২১ মাৰ্চ\n(১) আহ্নিক গতি ✓\n(১) ২১ মাৰ্চ ✓\n(১) বাৰ্ষিক গতি ✓\n(২) ৩৬৬ দিন✓\n(৩) ২২ ডিচেম্বৰ ✓\n(৪) খালী ঠাই পূৰ কৰা -\n(ক) পৃথিৱীয়ে নিজ মেৰুদণ্ডৰ ওপৰত এপাক মৰা ঘূৰণকে _______ বোলে ৷\n(খ) পৃথিৱীয়ে সূৰ্য্যৰ চাৰিওফালে ঘূৰা পথটোক _____ বোলে ৷\n(গ) _____ ঋতুৰ সময়ত দিন আটাইতকৈ চুটি হয় ৷\n(ঘ) পৃথিৱীৰ সোঁমাজেৰে উত্তৰ মেৰু আৰু দক্ষিণ মেৰু সংযোগ কৰা কাল্পনিক ৰেখাডালৰ নাম ____৷\n(ঙ) মকৰক্ৰান্তি বৃত্তটো পৃথিৱীৰ ____ গোলাৰ্ধত কল্পনা কৰা হৈছে ৷\n(চ) পৃথিৱীয়ে ইয়াৰ কক্ষতলৰ লগত ___ কোণ হেলনীয়া হৈ থাকে ৷\n(ক) পৃথিৱীয়ে নিজ মেৰুদণ্ডৰ ওপৰত এপাক মৰা ঘূৰণকে আহ্নিক গতি বোলে ৷\n(খ) পৃথিৱীয়ে সূৰ্য্যৰ চাৰিওফালে ঘূৰা পথটোক কক্ষপথ বোলে ৷\n(গ) গ্ৰীষ্ম ঋতুৰ সময়ত দিন আটাইতকৈ চুটি হয় ৷\n(ঘ) পৃথিৱীৰ সোঁমাজেৰে উত্তৰ মেৰু আৰু দক্ষিণ মেৰু সংযোগ কৰা কাল্পনিক ৰেখাডালৰ নাম মেৰুদণ্ড ৷\n(ঙ) মকৰক্ৰান্তি বৃত্তটো পৃথিৱীৰ দক্ষিণ গোলাৰ্ধত কল্পনা কৰা হৈছে ৷\n(চ) পৃথিৱীয়ে ইয়াৰ কক্ষতলৰ লগত ৬৬½° কোণ হেলনীয়া হৈ থাকে ৷


গল্প Archives - তৰংগ\nসময় চাকৰিত যোগদান কৰাৰ দুমাহ নহওঁতেই ঘৰৰ পৰা বেয়া খবৰটো আহিছিল। সি ভবা নাছিল তাৰ নতুন চাকৰিয়ে পোহৰাই তোলা দেউতাকৰ মুখখন সি আকৌ এবাৰ আহি দেখা নাপাবহি। ৰাতি ১০ বাজিছিল ৰেলৰ শ্লিপাৰ ক্লাছৰ দবাটোৰ পৰা নামি সি বাছ আস্থানলৈ দৌৰিছিল, তেতিয়ালৈ তাৰ চহৰমূখী এখনো বাছ যাবলৈ বাকী নাছিল, ৰাতিপুৱালৈ ৰৈ…\nগাড়ীখন আহি ৰোৱাৰ লগে লগে, বিবেকে দৌৰি গৈ ভিৰ ফালি খিড়িকিৰে যেনে তেনে হাতখন বাহিৰৰ পৰা সুমুৱাই পিঠিৰ বেগ দুটা ভিতৰৰ চিট দুটাত পেলাই দিলে। "হৈ গ’ল! হৈ গ’ল! পেলালোঁ, ব’ল এতিয়া চাহ একাপ খায় লওঁগৈ, যাবলৈ আধা ঘন্টাতকৈ বেছি সময় আছে", এ.এচ.টি.চি.ৰ বাচ আস্থানৰ বেঞ্চ এখনত বহি থকা তাক বিবেকে…


'যোৱা পাঁচ বছৰত কৃষকৰ মূৰত ৰাম টাঙোন : মন্ত্ৰী-বিধায়কৰ সম্পত্তি বৃদ্ধি', অসম জাতীয় পৰিষদ\n‘যোৱা পাঁচ বছৰত কৃষকৰ মূৰত ৰাম টাঙোন : মন্ত্ৰী-বিধায়কৰ সম্পত্তি বৃদ্ধি’, অসম জাতীয় পৰিষদ\nঅসম জাতীয় পৰিষদৰ এক প্ৰেছ বিবৃতি অসম্পাদিত ৰূপত আগবঢ়োৱা হৈছে।\nনিত্য প্ৰয়োজনীয় খাদ্য সামগ্ৰীৰ মূল্য অনিয়ন্ত্ৰিত হাৰত বৃদ্ধি পোৱাত জনসাধাৰণৰ জীৱন দুর্বিসহ হৈ পৰিছে৷ বিষয়টো অত্যন্ত উদ্বেগজনক৷\nযি সময়ত কৰোণা অতিমাৰীৰ দ্ৰুত সংক্ৰমণে জনজীৱনলৈ ভাৱুকি কঢ়িয়াই আনিছে আৰু চৰকাৰৰ ভুল কোভিড প্ৰতিৰোধী নীতিৰ ফলত ইতিমধ্যে দুগৰাকী বিধায়কসহ বহু সংখ্যক লোকে প্ৰাণ হেৰুওৱাৰ লগতে আন বহু লোক আক্ৰান্ত হৈ আছে; আৰু আনহাতে অতি সম্প্ৰতি কোভিড অতিমাৰী সৰু নগৰ-চহৰ তথা গ্ৰামাঞ্চল আৰু চাহ বাগিচা এলেকাসমূহলৈ সংক্ৰমিত হ’বলৈ লৈছে, তেনে সময়ত অসমৰ ৰাইজে এক অতি উদ্বিগ্নতাৰ মাজেৰে সময় অতিবাহিত কৰিবলগীয়া হৈছে৷\nকোভিড নিয়ন্ত্ৰণৰ প্ৰয়োজনত চৰকাৰে আৰোপ কৰা প্ৰতিবন্ধকতাসমূহ ৰাইজে বিনা বাক্য ব্যয়ে মানি লৈছে৷ দোকান-বজাৰ বন্ধ তথা সান্ধ্য আইন বলৱৎ হৈ থকাৰ ফলত লাখ লাখ লোক কৰ্মহীন হৈ পৰিছে, ব্যৱসায়-বাণিজ্য স্তব্ধ হৈ পৰিছে৷ ৰাজ্যৰ অৰ্থনীতিৰ চকৰি আচম্বিতে স্তিমিত হৈ পৰিছে৷ এই পৰিৱেশে জনসাধাৰণক অপূৰণীয় ক্ষতিৰ মুখলৈ ঠেলি দিছে যদিও ৰাইজে চৰকাৰী প্ৰতিবন্ধকতা মানি চলি চৰকাৰক সহযোগিতা আগবঢ়াই আহিছে৷\nবৰ্তমানৰ এনে জটিল পৰিস্থিতিৰ সুযোগ গ্ৰহণ কৰি ৰাজ্যত নিত্য প্ৰয়োজনীয় খাদ্য সামগ্ৰীৰ মূল্য বৃদ্ধিৰ অনিয়ন্ত্ৰিত উৰ্ধমুখী গতি জনসাধাৰণৰ মূৰৰ ওপৰত অসহনীয় বোজা সদৃশ হৈ পৰিছে৷ এই সংকটময় সময়ত চৰকাৰৰ উচিত আছিল জনসাধাৰণৰ প্ৰতি সহায়ৰ হাত আগবঢ়াই ৰাইজক সকাহ দিয়া৷ কিন্তু এফালে কোভিড নিয়ন্ত্ৰণ কৰিব নোৱাৰি চৰকাৰে জনসাধাৰণক সংকটৰ মুখলৈ ঠেলি দিছে আৰু আনহাতে দ্ৰব্য মূল্য বৃদ্ধিৰ ক্ষেত্ৰত ৰহস্যজনকভাৱে মৌন সমৰ্থন আগবঢ়াই জনসাধাৰণৰ সংকট অধিক গাঢ় হোৱাত ইন্ধন যোগাইছে৷\n২০১৬ চনত বিজেপি দল যেতিয়া ক্ষমতালৈ আহিছিল, তেতিয়া দ্ৰব্য মূল্য নিয়ন্ত্ৰণ তেওঁলোকৰ অন্যতম প্ৰধান প্ৰতিশ্ৰুতি আছিল৷ দলৰ নির্বাচনী ইস্তাহাৰতো এই কথা উল্লেখ কৰা হৈছিল৷ বিজেপিৰ পূর্বৰ চৰকাৰে দ্ৰব্য মূল্য নিয়ন্ত্ৰণ কৰিব নোৱাৰাৰ বিৰুদ্ধে বিজেপিৰ নেতা-কৰ্মীসকলে অভিনৱ ধৰণে প্ৰতিবাদ সাব্যস্ত কৰিছিল৷ কিন্তু ২০১৬ৰ নির্বাচনত বিজেপিৰ চৰকাৰ গঠন হোৱাৰ পিছৰে পৰা দ্ৰব্য মূল্যৰ উৰ্ধমুখী গতি নিয়ন্ত্ৰণ হোৱা নাই; তাৰ বিপৰীতে দ্ৰব্য মূল্য ক্ৰমশঃ বাঢ়িয়ে আছে৷\n২০১৬ চনৰ মে’ মাহত গুৱাহাটীৰ ফাঁচী বজাৰত নিত্য প্ৰয়োজনীয় খাদ্য সামগ্ৰীমূহৰ পাইকাৰী (হোল ছেল) মূল্যৰ সৈতে চলিত মাহৰ মূল্যৰ তুলনামূলক এখন তালিকা এই বিবৃতিৰ সৈতে সংলগ্ন কৰি দিয়া হৈছে- য’ত স্পষ্টভাৱে প্ৰতিফলিত হৈছে যে ২০১৬ চনৰ তুলনাত পাইকাৰী বজাৰত নিত্য প্ৰয়োজনীয় খাদ্য দ্ৰব্যৰ মূল্য প্ৰায় এশ শতাংশ, অৰ্থাৎ দুগুণ বৃদ্ধি হৈছে৷ খুচুৰা বজাৰৰ মূল্য সূচীৰ ক্ষেত্ৰতো একে পৰিস্থিতিয়ে বিৰাজ কৰিছে৷ উল্লেখ্য যে পাইকাৰী বজাৰতকৈ সুচুৰা বজাৰত বস্তুৰ মূল্য ২০-৩০ শতাংশ অধিক হয়৷\nআনহাতে শেহতীয়া কোভিড পৰিস্থিতিৰ সুযোগ গ্ৰহণ কৰি ৰাজ্যৰ খুচুৰা বজাৰত নিত্য প্ৰয়োজনীয় খাদ্য সামগ্ৰীৰ মুল্য বৃদ্ধি হৈছে প্ৰায় ২০ শতাংশ৷ অসমত কোভিড অতিমাৰীৰ দ্বিতীয় লহৰ আৰম্ভ হোৱাৰ পূর্বে অৰ্থাৎ যোৱা এপ্ৰিল মাহৰ প্ৰথম সপ্তাহত গুৱাহাটীৰ সুচুৰা বজাৰত বিক্ৰি হোৱা কেইপদমান নিত্য প্ৰয়োজনীয় খাদ্য সামগ্ৰীৰ মূল্য আৰু বৰ্তমানে উক্ত সামগ্ৰীসমূহৰ মূল্য কিমান হৈছেগৈ, তাৰো এখন তালিকা এই বিবৃতিৰ সৈতে সংলগ্ন কৰি দিয়া হৈছে৷\nউক্ত মূল্য সূচীৰ তুলনামূলক অধ্যয়নত দেখা যায় যে যোৱা এপ্ৰিলৰ প্ৰথম সপ্তাহৰ তুলনাত চলিত মে’ মাহৰ শেষ সপ্তাহলৈ উক্ত সামগ্ৰীসমূহৰ মূল্য যি প্ৰায় ২০ শতাংশ বৃদ্ধি হৈছে সেয়া অতি অস্বাভাৱিক আৰু উদ্বেগজনক৷\nকিন্তু আশ্চর্যজনকভাৱে ৰাজ্য চৰকাৰে পূর্বৰ পাঁচ বছৰ যেনেকৈ দ্ৰব্য মূল্য নিয়ন্ত্ৰণৰ ক্ষেত্ৰত বিশেষ একো কার্যকৰী ব্যৱস্থা গ্ৰহণ কৰা নাই, এইবাৰো কোভিডকালীন সংকটৰ সুযোগ গ্ৰহণ কৰি ব্যৱসায়ীসকলে মূল্যৰ অস্বাভাৱিক বৃদ্ধি কৰা বিষয়টোত চকু মুদা কুলিৰ ভাও জুৰিছে৷ চৰকাৰৰ এই ভূমিকা অতিশয় ৰহস্যজনক তথা প্ৰশ্ন উদ্ৰেককাৰী৷\nঅসমৰ নতুন ৰাজ্য চৰকাৰ তথা নৱ নিযুক্ত খাদ্য আৰু অসামৰিক যোগানমন্ত্ৰীলৈ অসম জাতীয় পৰিষদৰ প্ৰশ্ন —\n১) যোৱা পাঁচ বছৰত ৰাজ্যত খাদ্য সামগ্ৰীৰ দাম দুগুণ (১০০%+) বৃদ্ধি হ’ল৷ সেই অনুপাতে জনসাধাৰণৰ/উপভোক্তাসকলৰ আয়/উপাৰ্জন দুগুণ বৃদ্ধি হৈছেনে? যদি হোৱা নাই, তেনেহ’লে ৰাইজে মূল্য বৃদ্ধিৰ এই বোজা বহন কৰিব কেনেকৈ?\n২) পূৰ্বৰ পাঁচ বছৰ বাদ দিলেও যোৱা মাত্ৰ এটা মাহত, কোভিড-সংকট অব্যাহত থকাৰ মাজতে, যি সময়ত ব্যৱসায়-বাণিজ্য স্তব্ধ হৈ গৈছে, লক্ষ লক্ষ লোক নিবনুৱা হৈ পৰিছে, এনে অৱস্থাত ৰাইজক সাহায্য আদি আগবঢ়োৱাৰ সলনি চৰকাৰে দ্ৰব্য মূল্য বৃদ্ধিত মৌন সমৰ্থন আগবঢ়োৱাৰ আঁৰৰ ৰহস্য কি?\n৩) বিগত বিজেপি চৰকাৰে মুখ্যমন্ত্ৰী সমগ্ৰ গ্ৰাম্য উন্নয়ন যোজনাৰ অধীনত কৃষকৰ উপাৰ্জন দুগুণ কৰিব বুলি ঘোষণা কৰিছিল৷ পাঁচ বছৰৰ মূৰত কৃষকৰ উপাৰ্জন দুগুণ বাঢ়িলেনে? যদি বঢ়া নাই, তেনেহ’লে কাৰ বাঢ়িলে? একাংশ মন্ত্ৰী-বিধায়ক-ঠিকাদাৰ-ব্যৱসায়ী বা আদানি-আম্বানীৰ দৰে উদ্যোগপতিৰ উপাৰ্জন কেইবাগুণ বৃদ্ধি হোৱাটোয়ে দেশ/ৰাজ্যৰ উন্নতি হোৱা বুজায় নেকি?\n৪) বিজেপি চৰকাৰে ইতিপূর্বে আলু-পিয়াঁজ-চাউল-দাইল-মিঠাতেল আদি খাদ্য সামগ্ৰীক অত্যাৱশ্যকীয় সামগ্ৰীৰ তালিকাৰ পৰা গুছাই দিছে৷ বিজেপিৰ নেতা-কৰ্মীসকলে কি খাই জীয়াই থাকে আমি নাজানো; কিন্তু অসমৰ দৰে ৰাজ্যৰ সাধাৰণ ৰাইজে জীয়াই থাকিবলৈ ভাত-ৰুটি-আলু-তেল-পিঁয়াজ আদিহে খায় আৰু অসমৰ ৰাইজৰ দৃষ্টিত এইবোৰহে অত্যাৱশ্যকীয় সামগ্ৰী৷ তেনেহ’লে আলু-পিঁয়াজ-চাউল-দাইল-মিঠাতেল আদি খাদ্য সামগ্ৰীক অত্যাৱশ্যকীয় সামগ্ৰীৰ তালিকাৰ পৰা গুছাই দিয়া হৈছে কাৰ স্বাৰ্থত?\n৫) যোৱা এটা মাহত যে প্ৰায় ২০ শতাংশ মূল্য বৃদ্ধি হ’ল, এই কথাটো চৰকাৰে জানে নাজানে? যদি জানে, তেনেহ’লে সেয়া নিয়ন্ত্ৰণৰ ব্যৱস্থা কৰা নাই কিয়? নে এয়া কিবা গোপন বুজাবুজিৰ ভিত্তিত কৰা হৈছে৷ আৰু যদি সেয়াই হৈছে, তেনেহ’লে অতিৰিক্তভাৱে আৰ্হিত এই ধনখিনি কাৰ জেপলৈ গৈছে? ইয়াৰ সৈতে ছিণ্ডিকেট চক্ৰ জড়িত আছে নেকি?


প্ৰৱন্ধঃ অশান্ত ইলেক্ট্ৰনৰ পৰা প্ৰশান্ত মহাসাগৰলৈঃ অসমীয়াত্বৰ সন্ধানত এখোজ:: ময়ূৰ বৰা - অসমীয়াৰ সুখ-দুখ\nHome ARTICLE CHINTAN MAYUR-BORA চিন্তন প্ৰৱন্ধ ময়ূৰ বৰা ময়ূৰ-বৰা প্ৰৱন্ধঃ অশান্ত ইলেক্ট্ৰনৰ পৰা প্ৰশান্ত মহাসাগৰলৈঃ অসমীয়াত্বৰ সন্ধানত এখোজ:: ময়ূৰ বৰা\nxukhdukh.com September 08, 2018 ARTICLE, CHINTAN, MAYUR-BORA, চিন্তন, প্ৰৱন্ধ, ময়ূৰ বৰা, ময়ূৰ-বৰা,\nদুমাহমানৰ পৰাই এই লেখাটোৰ আঁৰৰ কথাবােৰে আমনি দি আছিল। লিখিবলৈ লৈও একাধিকবাৰ থমকি ৰৈছিলোঁ। মূল কাৰণটো হ'ল মােৰ মনৰ ভিতৰৰ দ্বিধাগ্রস্ততা। এসময়ত সেই দ্বিধাগ্রস্ততা অতিক্ৰম কৰিলোঁ যদিও ৰাষ্ট্ৰীয় নাগৰিকপঞ্জীৰ চূড়ান্ত খচৰা প্রকাশ পােৱাৰ পাছত দেশৰ আৰু বিদেশৰ অধিকাংশ চিন্তাবিদ আৰু সাংবাদিকে তেওঁলােকৰ একপক্ষীয় আৰু পক্ষপাতদুষ্ট-সুলভ লেখাৰ জৰিয়তে প্রমাণ কৰি দিলে যে খিলঞ্জীয়া অসমীয়া মানুহৰ সংগ্রাম হ'ল অকলশৰীয়া সংগ্রাম। অসমীয়াক বৰ্বৰ আৰু নৃশংস বুলি কোৱা ‘বিখ্যাত মানুহ আজি বহু আছে, কিন্তু অস্তিত্ব বিপদাপন্ন হৈ নিজৰ গৃহভূমিতে সংখ্যালঘু হােৱাৰ বেদনাক সহমর্মিতাৰে অনুভৱ কৰা মূলসুঁতিৰ ভাৰতীয় মানুহৰ সংখ্যা এপাচি শাকৰ মাজৰ জালুককেইটাৰ দৰেই এজন আছিল। নামটো কুলদীপ নায়াৰ, তেৱোঁ গ'লগৈ।\nকিছুদিন আগতে এটা টেলিভিছনৰ আলােচনা অনুষ্ঠানত ভাগ লওঁতে জীৱনত প্ৰথমবাৰৰ বাবে এটা কথা শুনিলো। শুনি স্তম্ভিত হ'লোঁ। বেছি স্তম্ভিত হলো, কিয়নাে কথাষাৰ এজন সম্মানীয় সত্ৰাধিকাৰে সুধিছিল। অৱশ্যে মােক প্রত্যক্ষভাৱে সােধা নাছিল। সত্ৰাধিকাৰজনে তেওঁৰ সত্ৰৰ পৰাই আলােচনাটোত অংশগ্ৰহণ কৰিছিল। স্থানীয় সাংবাদিকে তেওঁক কেমেৰা আদি অন্যান্য আৱশ্যকীয় সমলেৰে সুবিধা কৰি দিছিল। মােৰ লগতে আন আলােচকসকল গুৱাহাটীৰ ষ্টুডিঅ'ত উপস্থিত আছিল। ‘সন্মানীয়’সত্ৰাধিকাৰজনে জনানাছিল যে অনুষ্ঠানটোৰ মাজৰ বাণিজ্যিক বিৰতিৰ সময়ত তেওঁ কোৱা কথাবােৰ ষ্টুডিঅ'ত বহি থকা আন লােকে শুনি থাকে বুলি। শংকৰদেৱ আৰু সত্ৰৰ মাজৰ সম্পৰ্কৰ বিষয়ে মই কোৱা কথাকেইষাৰ হয়তো তেওঁৰ পছন্দ হােৱা নাছিল। তেওঁ মােৰ কথাৰ বিৰুদ্ধে কিছু প্রতিবাদ কৰিছিল যদিও অসমৰ মধ্যযুগৰ ইতিহাসৰ পৰা বিভিন্ন পণ্ডিতে লিখি যােৱা একাধিক তথ্য মই উত্থাপন কৰাত তেওঁৰ কথা বেছি দেৰি নৰজিল। সত্ৰাধিকাৰজনৰ নিশ্চয়কৈ বৰ খং উঠিছিল।\nঅলপ পাছতে বাণিজ্যিক বিৰতি হ'ল। সেইগৰাকীব্যক্তিয়ে বিৰতি দিয়াৰ কথা গম পাই তেওঁৰ সন্মুখত বহি থকা সাংবাদিক, কেমেৰামেন আৰু কেইজনমান মানুহৰ আগত মােক অস্বস্তিত পেলােৱা প্ৰশ্নটো সুধিলে। তাৰ আগতে মােৰ বিৰুদ্ধে কেই-আষাৰমান কৈ ল’লে। তেনেবােৰ গালি-ককৰ্থনা শুনি শুনি অভ্যস্ত হৈ গৈছে যেতিয়া সেইবােৰ কথাই মােক স্পর্শ কৰিব নােৱৰা হ'ল। তাৰ পাছৰ প্ৰশ্নটোৱে মােক স্পর্শ কৰিলে। সত্ৰাধিকাৰজনে সুধিছে এই ময়ূৰ বৰা বােলা মানুহটো কোন জাতৰ? আমাক প্ৰায়ে কথা শুনাই থাকে।\nসন্মুখত বহি থকা ডেকা সাংবাদিকজনে হয়তাে অস্বস্তি পাই বিষয়টো সলনি কৰিলে। কাৰণ তেওঁ বুজিছিল তেওঁলােকে বিৰতিত কোৱা সকলাে কথাই ষ্টুডিঅ'ত থকা সূত্ৰধাৰ আৰু আন আলােচকে শুনি থাকিব। মােৰ জাত কি- মােৰ বাবে এটা অপ্রত্যাশিত প্রশ্ন। জন্মৰে পৰা কাৰাে মুখতে এইটো প্রশ্ন শুনা নাছিলোঁ। ভাবিছিলোঁ আধুনিক সময়ত মানুহৰ জাতি, উপজাতিৰ কথাবােৰ অন্ততঃ শিক্ষা-দীক্ষাৰে আলােকিত মানুহৰ মাজত গুৰুত্বহীন হৈ পৰিছে। কিন্তু ধর্মগুৰুৰ আসনত বহি থকা মানুহজনৰ অশালীন আচৰণে। প্রমাণকৰিলে আমাৰ সমাজ হয়তাে সিমান প্রগতিশীল হ'ব পৰানাই। জাত পাত সম্বন্ধে থকা মােৰ ধাৰণাটোৰ বিষয়ে বাৰু বেকত নকৰাকৈ নাথাকে। কিন্তু প্রথমতে তেওঁৰ মুখৰ পৰা নিগৰিত ‘আমাক আক্রমণ কৰাৰ বিষয়ে কিছু কথা কৈ লােৱাটো ভাল হ'ব।\n‘আমাক’ মানে সমূহ সত্ৰাধিকাৰকো বুজাব পাৰে; নহ'লে বুজাব পাৰে ব্রাহ্মণবা কায়স্থ (মহন্ত) কুলত জন্ম অসমীয়া মানুহৰ কথা। তিনিওটা কথাই ভিত্তিহীন। শংকৰদেৱ-মাধৱদেৱৰ দৰে অসমীয়া জাতীয় জীৱনৰ জনকৰ প্রতি যিসকল সত্ৰৰ সঁচা শ্রদ্ধা আৰু ভক্তিৰ ভাব নাই, তেওঁলােকৰ মাটিভেটি বহু থাকিলেও মই সন্মান কৰিবলৈ অপাৰ। অসমৰ চুকে-কোণে থকা বহু সৰু আৰু দুখীয়া সত্ৰই বহু প্রত্যাহ্বানৰ পাছতাে গুৰু দুজনাৰ বাণী প্রচাৰ কৰাত একনিষ্ঠভাৱে লাগি আছে। তেওঁলােকৰ প্ৰতি থকা মােৰ সন্মানৰ ভাব যথেষ্ট গভীৰ। বহুকেইখন বৃহৎ সত্ৰৰ বৰ্তমানৰ সত্ৰাধিকাৰসকলে পূর্ব বর্ণাভিমান এৰি শংকৰদেৱ-মাধৱদেৱৰ আদৰ্শক তুলি ধৰিবলৈ কৰা প্রয়াসকো মই আদৰণি জনাওঁ।\nতেওঁলােকৰ সত্ৰৰ আগৰ অধিকাৰসকলে গুৰু দুজনা ব্রাহ্মণ কুলত নজন্মা বাবে প্রাপ্য সম্মান দিয়াৰ ক্ষেত্ৰত যি কৃপণালি কৰিছিল, সেই কথাও মই ধৰি থাকিব নিবিচাৰোঁ। কিন্তু যিসকল বর্ণাভিমানী সত্ৰাধিকাৰে বিভিন্ন কূট-কৌশলেৰে এতিয়াও গুৰু দুজনাক অৱজ্ঞা কৰি আহিছে, তেওঁলােকৰ প্রতি মােৰ ধনিষ্ঠামানাে সন্মান নাই। এইখিনি কথা খুব মুকলিকৈ কোৱাৰ প্ৰয়ােজন আছে। বুলি মই অনুভৱ কৰোঁ। বাকী আন কোনাে জাতিৰ মানুহৰ প্রতি মােৰ কোনাে বিৰােধিতাও নাই। একে সময়তে আন কোনাে বিশেষ জাতিৰ প্রতি মােৰ অহেতুক আকর্ষণাে নাই। মােৰ আকৰ্ষণৰ কেন্দ্রবিন্দু এটাই সুস্থ চিন্তা-চেতনা আৰু উদাৰ ভাবাদর্শৰে তিৰবিৰাই থকা অসমীয়াত্বৰ ধাৰণাটোৰ প্রতি মই সকলাে সময়তে আকর্ষিত।\nঅসমৰ প্ৰতিটো জাতি জনগােষ্ঠীৰে স্বকীয় বৈশিষ্ট্য বিনষ্ট নকৰাকৈ সকলােকে সামৰি যিটো ধাৰণাই গঢ় লৈ উঠে, সেইটোৱেই মােৰ বাবে অসমীয়াত্ব। এইটো ধাৰণাৰ ক্ষেত্ৰত মই স্বার্থপৰ আৰু কিছু আঁকোৰগোঁজো। স্বার্থপৰ আৰু আঁকোৰগোজ বাবেই মই ইয়াক কোনেও বিভাজিত কৰাটো নিবিচাৰোঁ। তেওঁ লাগে বিয়াগােম সত্ৰাধিকাৰেই হওক বা ডাঙৰ পণ্ডিতেই নহওক কিয়? মােৰ মনটো উৰা মাৰিছিল মােৰ ককাদেউতা সনতৰাম বৰাৰ ওচৰলৈ। ১৯৩৩ চনৰ এপ্রিলত নগাঁও জিলাৰ পলাশনী গাৱত অনুষ্ঠিত মােৰ আইতাৰ আদ্যশ্রাদ্ধৰ দিনা এটা বিশেষ পৰিস্থিতিত ককাদেউতাই শ্রাদ্ধ কর্ম কৰিবলৈ অহাব্রাহ্মণ পুৰােহিতক বিদায় দি নাম-কীৰ্তনৰ দ্বাৰাই শ্রাদ্ধৰ কাম সমাপন কৰিছিল। আমাৰ ঘৰৰ চোতালত হােৱা সেইটো ঘটনাই ১৯৩০ চনত স্থাপিত শ্রীমন্ত শংকৰদেৱ সংঘৰ কাম-কাজলৈ নতুন গতি অনাৰ কথাটো এতিয়া সকলাে সচেতন লােকৰে জ্ঞাত। কিন্তু ব্রাহ্মণক বিদায় দি শংকৰদেৱ প্ৰচাৰিত ধর্ম প্রণালীৰে আদ্যশ্রাদ্ধ সমাপন কৰা ঘটনাটোৰ পাছত সনতৰাম বৰাক চূড়ান্ত মহাপাপী বুলি প্রায় দুই দশকাল নাৱৰ বৃহৎ এটা এলেকাৰ মানুহে পেংলাই-বিদ্ৰূপ কৰিছিল। সময় আগবঢ়াৰ লগে লগে অৱশ্যে ককাদেউতাই সন্মুখীন হােৱা সমালােচনাৰ চোক কমি আহিছিল আৰু শ্ৰীমন্ত শংকৰদেৱ সংঘৰ জনপ্রিয়তা আৰু গ্রহণযােগ্যতা বৃদ্ধি পাইছিল।\nকিন্তু নিজে জন্ম কুলটোৰ বাবে ককাদেউতাই কিবা অসুবিধাৰ সন্মুখীন হৈছিল বুলি শুনা নাছিলোঁ। মােৰ দেউতা প্রয়াত ভাৰত চন্দ্ৰ বৰাৰ জীৱনতাে বহু প্রত্যাহ্বান আহিছিল। প্রত্যাহ্বানত সাময়িকভাৱে ভাগি পৰা মােৰ মনত আছে। বিশেষকৈ ঐতিহাসিক অসম আন্দোলনৰ সময়ত চৰকাৰী চাকৰি কৰি থকাৰ পাছতাে আন্দোলনত জান-প্রাণ দি নামি পৰাৰ বাবে চাকৰিৰ টনাটনি হৈছিলগৈ। বহু নিশা পুলিচ-মিলিটেৰীৰ ভয়ত আন মানুহৰ ঘৰত আশ্রয় ল'বলগীয়া হৈছিল। কিন্তু কাহানিও দেউতাৰ মুখত নুশুনিলোঁ আমাৰ জাত-পাতৰ কথাবােৰ। ভাল অসমীয়া হােৱাত গুৰুত্ব দিছিল দেউতাই। আৰু এটা কথাত গুৰুত্ব দিছিল দেউতাই। মােক অসমীয়া স্কুলত নাম লগাই দিয়াৰ পাছত ইংৰাজী ভালদৰে লিখিবলৈ বা ক’বলৈ সদায় উৎসাহিত কৰিছিল। টেলিভিছনৰ ইংৰাজী টক্ শ্বত অংশগ্রহণ কৰোঁতে বা কোনাে শিক্ষানুষ্ঠানত ইংৰাজী ভাষাত বক্তৃতা দিয়াৰ পাছত কোনােবাই ভাল হােৱা বুলি ক'লে মােৰ সদায় দেউতালৈ মনত পৰে।\nবহুতে ভাবিব অসমীয়াত্বৰ কথাৰ লগত নিজৰ ব্যক্তিগত কথাৰ সম্পর্ক কি? মই দৃঢ়ভাৱে বিশ্বাস কৰোঁ, ইয়াৰ মাজত এক গভীৰ সম্পর্ক আছে। শৈশৱতে শিকিছিলো কোনাে বস্তুৰ আটাইতকৈ ক্ষুদ্র কণাটোৰ নামেই হ'ল পৰমাণু। ইংৰাজীত এট। মােৰ বাবেই সমগ্র মানৱ জাতিৰ ভিতৰত পৰমাণু হ'ল অসমীয়া। অণু হ'ল ভাৰতীয়। পাছত কটন কলেজত উচ্চতৰ মাধ্যমিক বিজ্ঞান শাখাত অধ্যয়ন কৰোঁতে গম পালোঁ পৰমাণুৰ ভিতৰতাে প্রটন, ইলেকট্রন আৰু নিউট্রন থাকে। বিজ্ঞানৰ তেনেবােৰ কথা বুজা নুবুজাৰ মাজতে থাকি গ'ল। বিজ্ঞানৰ বিষয়বােৰে বেছিকৈ আকৃষ্ট নকৰিলে বাবেই দিল্লীত ইতিহাস আৰু দর্শন শাস্ত্র পঢ়িলোগে।\nপৰমাণুক বিভাজিত কৰিব নিবিচৰা মানসিকতাৰ প্ৰভাৱ মােৰ অসমীয়াত্বৰ ধাৰণাৰ ওপৰতাে পৰিল। মই বিশ্বাস কৰো অসমীয়াত্বৰ পৰমাণুটোক ভাঙি আন জাতি-জনগােষ্ঠীৰ বিষয়ে বেছিউদ্বিগ্ন হৈ পৰিলে আমি কেতবােৰ অশান্ত ইলেক্ট্রন’ৰহে সন্মুখীন হ'ম। বিভিন্ন বাহ্যিক সংকটে অসমীয়াত্বৰ ধাৰণাটোক আক্রমণ কৰাৰ সময়ত আমাৰ মাজৰ জাতি-উপজাতিৰ কথাবােৰে জাতিটোক ভিতৰি ভিতৰি কোঙা কৰি পেলাব। জাতিটোৰ সবল ভৱিষ্যতৰ স্বাৰ্থতে তেনে ‘অশান্ত ইলেক্ট্রন’বােৰৰ পৰা আঁতৰি থকা ভাল। ইয়াৰ বিপৰীতে আমাৰ সন্মুখত আছে প্রশান্ত মহাসাগৰৰ দৰে বহুল আৰু গভীৰ এখন পৃথিৱী। শংকৰদেৱ, জ্যোতিপ্ৰসাদ আগৰৱালা আৰু ভূপেন হাজৰিকাৰ অনৱদ্য সৃষ্টিৰ মাজেদিয়েই সাগৰৰ দৰে বৃহৎ এক অসমীয়া সত্তা জ্যোতিষ্মন হৈ উঠে। বৃহত্তৰ অসমীয়া জাতিৰ সপােন চকুৰ আগত আছিল বাবেই গুৰুজনাই ভাগৱতৰ দ্বিতীয় স্কন্ধ মূল সংস্কৃতৰ পৰা ভাবানুবাদ কৰোঁতে গংগা উপত্যকাৰ হুন, পুলিন্দ, কুষাণ আদি জাতিৰ কথা উল্লেখ কৰা নাই।\nঅসমৰ সাধাৰণ জনসাধাৰণৰ লগত অতুলনীয় সহমর্মিতাৰ প্ৰকাশ কৰি তেৰাই লিখিছে-\nকিৰাট কঘৰী খাচিগাৰাে\nমিৰি যৱন কংক গােৱাল।\nকুবাচ ম্লেচ চণ্ডাল।।\nজ্যোতিপ্ৰসাদৰ অসমীয়া ডেকাৰ উক্তি’কবিতাটোতাে সকলাে জাতিজনগােষ্ঠীক লৈ এখন বহল অসমীয়া সমাজ সৃষ্টি কৰাৰ পৰিকল্পনা মূর্তমান হৈ উঠিছে। ভূপেন হাজৰিকাই নিজৰ চৈধ্য বছৰ বয়সতে ৰচনা কৰা জীৱনৰ দ্বিতীয় গীত ‘অগ্নিযুগৰ ফিৰিঙতি মইত বিভিন্ন জাতি-জনগােষ্ঠীৰ মাজৰ প্রাচীৰ ভাঙি অন্তৰ ভেদি মৌ বােৱাই এখন সাম্যৰ স্বৰ্গ ৰচনা কৰাৰ কথা কৈছে। মােৰ বাবে এই তিনিজন প্রাতঃস্মৰণীয় অসমীয়াৰ সৃষ্টিকর্মত স্পষ্টভাৱে প্রতিফলিত হােৱা বৃহত্তৰ অসমীয়া সমাজখন প্রশান্ত মহাসাগৰৰ লগতহেৰিজাৰপাৰি। এইখন সমাজবা অসমীয়াত্ব বােলা উদাৰ ধাৰণাটোক বাস্তৱায়িত কৰিবলৈকে সকলাে সচেতন অসমীয়াই এখােজ দিয়া উচিত।\nসন্মিলিত সেই খােজটোৰ যােগেদি ফুটি উঠা আত্মবিশ্বাস আৰু দৃঢ়তাইহে জাতিটোক উজ্জীৱিত কৰিবলৈ সক্ষম হ'ব। জাতিটো উজলি উঠিলে ‘অশান্ত ইলেকট্রন বিচাৰি ফুৰা সংকীর্ণ মনবােৰ আপােনা-আপুনি ব্বির্ণ হৈ পৰিব। আপুনি বাৰু কি ভাবে?\nলেখাটি পূৰ্বতে আমাৰ অসম কাকততো প্ৰকাশ পাইছে। ইউনিকোডত সংৰক্ষণ তথা ইণ্টাৰনেটত অসমীয়া সমল বৃদ্ধিৰ প্ৰকল্পৰ অধীনত পুনৰ সুখ-দুখতো প্ৰকাশ কৰা হৈছে।\nলেখকৰ ফোনঃ ৯৪৩৫০-৫২২৮২\nময়ূৰ বৰাদেৱৰ সুখ-দুখত প্ৰকাশিত লেখা সমূহৰ একত্ৰ লিংকঃ http://www.xukhdukh.com/search/label/MAYUR-BORA\nTags # ARTICLE # CHINTAN # MAYUR-BORA # চিন্তন # প্ৰৱন্ধ # ময়ূৰ বৰা # ময়ূৰ-বৰা\nBy xukhdukh.com on September 08, 2018


বৃটিছক খেদা কংগ্ৰেছে বিজেপিক ভয় নকৰে ! – NewsFile Online (Oxomiya)\nHome / Region / Assam / বৃটিছক খেদা কংগ্ৰেছে বিজেপিক ভয় নকৰে !\nবৃটিছক খেদা কংগ্ৰেছে বিজেপিক ভয় নকৰে !\nচামগুৰিত কংগ্ৰেছৰ নিৰ্বাচনী ৰণ হুংকাৰ\nনগাঁও, ২৪ জানুৱাৰী : যুৱ প্ৰজন্মক সংস্থাপন দিয়াত বিজেপি মিত্ৰজোঁটৰ চৰকাৰখন চূড়ান্তভাৱে ব্যৰ্থ হোৱা বুলি অভিযোগ আনি ইয়াৰ বাবে চৰকাৰক জবাবদিহি কৰি আজি নগাঁও জিলাৰ চামগুৰি সমষ্টিৰ অন্তৰ্গত আমবাগানত যুৱ কংগ্ৰেছে যুৱ একতা সমাৰোহ অনুষ্ঠিত কৰে। মুলতঃ সমাগত বিধানসভা নির্বাচনৰ প্ৰতি লক্ষ্য ৰাখি সমষ্টিটোৰ যুৱ কংগ্ৰেছৰ উদ্যোগত আমবাগানৰ জগধাত্ৰী পূজাবাৰী খেলপথাৰত এই যুৱ একতা সমাৰোহখন অনুষ্ঠিত কৰা হয় । কংগ্ৰেছ আৰু যুৱ কংগ্রেছৰ নেতৃত্বই বিজেপি দলক ক্ষুৰধাৰ সমালোচনা কৰি সমষ্টিটোৰ বিধায়ক তথা বিৰোধী দলৰ উপদলপতি ৰকিবুল হুছেইনৰ হৈ আজি ভাষিক সংখ্যালঘু বসতি প্ৰধান আমবাগানত কংগ্ৰেছৰ নেতৃত্ব‌ই নিৰ্বাচনী ৰণ শিঙা বজায়। লাওখোৱা ব্লক কংগ্ৰেছৰ সভাপতি জগদীশ সিনহাৰ সভাপতিত্বত অনুষ্ঠিত যুৱ একতা সমাৰোহৰখন উদ্ধোধন কৰি প্ৰদেশ কংগ্ৰেছৰ সভাপতি ৰিপুন বৰাই কয় “ চামগুৰি সমষ্টিত আজি যি জনজাগৰণ সৃষ্টি হৈছে তাৰ পৰা প্ৰমাণ হয় যে ২০২১ ৰ নিৰ্বাচনত চামগুৰিত কংগ্ৰেছক কোনেও ৰুধিব নোৱাৰে।\n”আনহাতে প্ৰধানমন্ত্ৰী নৰেন্দ্ৰ মোডী আৰু গৃহমন্ত্ৰী অমিত শ্বাহৰ অসম ভ্ৰমণক সমালোচনা কৰি ৰিপুন বৰাই কয় “ বানপানী, খহনীয়া আৰু ক’ভিডৰ সময়ত অসমবাসীলৈ মনত নপৰা এই দুগৰাকী নেতা নিৰ্বাচনৰ সময়তহে অসমলৈ ঢপলিয়াই আহে। অসমৰ মানুহক বাৰে বাৰে প্ৰতাৰণা কৰি অহা নৰেন্দ্ৰ মোডীয়ে অষ্টলক্ষ্মী ৰাজ্য বুলি উল্লেখ কৰা অসমক কঙাল ৰাজ্যত পৰিণত কৰিলে।খিলঞ্জীয়াৰ ভূমি কাঢ়ি বাবা ৰামদেৱক দিয়া নৰেন্দ্ৰ মোডীয়ে অসমৰ মানুহৰ ওপৰত বুলডজাৰ চলাইছে। ”প্ৰসংগক্ৰমে তেওঁ বিজেপি চৰকাৰক প্ৰবঞ্চক ,প্ৰতাৰক আৰু সাম্প্ৰদায়িক আখ্যা দিয়ে।কংগ্ৰেছ নেতা অপূৰ্ব ভট্টাচাৰ্যই আঁত ধৰা সমাৰোহত কলিয়াবৰ লোক সভা সমষ্টিৰ সাংসদ গৌৰৱ গগৈয়ে কয় “ বিজেপি চৰকাৰৰ দিনত ধনী মানুহ আৰু ধনী হৈছে ,দুখীয়া মানুহ বেছি দুখীয়া হৈছে।\nবিজেপি চৰকাৰৰ মন্ত্ৰীসকল মাটিত নাথাকে, তেওঁলোক আকাশত উৰি ফুৰিছে ।সেয়ে দুখীয়া মানুহৰ বাবে বিকল্প চৰকাৰ হৈছে কংগ্ৰেছ চৰকাৰ। ”ৰাইজৰ জাগৰণ দেখি বৰ্তমান বিজেপি চৰকাৰে ভয় খাইছে বুলি উল্লেখ কৰি সাংসদ গগৈয়ে লগতে কয় যে ভয়তে তেওঁলোকে আনকি বিভিন্ন দল সংগঠনক জোঁৰ সমদল বাহিৰ কৰিবলৈকো বাধা আৰোপ কৰিছে। বৃটিছলৈ ভয় নকৰা কংগ্ৰেছ দলে বিজেপিক কিয় ভয় কৰিব বুলিও তেওঁ হুংকাৰ দিয়ে। আনহাতে, সমাৰোহখনত মুখ্য অতিথি হিচাপে অংশগ্ৰহণ কৰি সৰ্বভাৰতীয় যুৱ কংগ্ৰেছৰ সভাপতি শ্ৰীনিবাস বি ভি য়ে কয় যে নৰেন্দ্ৰ মোডী চৰকাৰে যুৱ প্ৰজন্মক বিশ্বাসঘাটকতা কৰিছে। বছৰি ২৫ লাখ নিবনুৱাক চাকৰি দিম বুলি কৈছিল যদিও কেইজনকনো তেওঁলোকে চাকৰি দিলে। চৰকাৰৰ বিৰুদ্ধে মাত মাতিলেই তেওঁলোকে দেশদ্ৰোহী বুলি কয়। এই চৰকাৰে আদানী,আম্বানী আৰু অমিত শ্বাহৰ পুত্ৰ জয় শ্বাহৰ পক্ষতহে কাম কৰি আহিছে।\nপ্ৰসংগক্ৰমে যুৱ কংগ্ৰেছৰ সৰ্বভাৰতীয় নেতা জনে মোডী চৰকাৰৰ কেইবাজনো মন্ত্ৰী জাল চাৰ্টিফিকেটৰে চলি থকা বুলি অভিযোগ কৰি লগতে কয় “তেওঁলোক অশিক্ষিত হোৱাৰ বাবেই শিক্ষিতৰ মূল নুবুজে।”বিজেপিৰ ‘বেটি বচাও বেটি পঢ়াও’ শ্লোগানক সমালোচনা কৰি শ্ৰীনিবাসে কয় ‘বেটি পঢ়াও,বেটি বিজেপি নেতা চে বচাও’। সমাৰোহত অংশ লৈ প্ৰাক্তন সাংসদ সুস্মিতা দেৱে কয় যে বিজেপিৰ শাসন কালত অসমত নিবনুৱা সমস্যাই অধিক ভয়াবহ ৰূপ লৈছে। বিজেপিৰ পৰিবৰ্তনৰ নামত অসমখন পিছুৱাই যোৱা বুলিও তেওঁ মন্তব্য কৰে। ইপিনে ন- কংগ্ৰেছী মীৰা বৰঠাকুৰে বিজেপি দলক চোকা সমালোচনা কৰি কয় যে বিজেপি দল বাকী আৰু ফাঁকিৰ ওপৰত চলি আছে।\nতেওঁ নাম উল্লেখ নকৰাকৈ ‘মামা’ সম্বোধন কৰি কয় যে মামাৰ ফন্দীত যাতে কোনেও ভৰি নিদিয়ে। মামাৰ অংকত এইবাৰ আউল লাগিছে। মামাই যিদৰে ভাবে কংগ্ৰেছত তেওঁৰ মানুহ আছে বুলি একেদৰে মামা যোৱা গাড়ীখনতে আমাৰ মানুহো আছে। মামাই বিজেপিৰ সভাৰ পৰা উভতি আহোঁতে নৰেন্দ্ৰ মোডীক গালি পাৰি অহা কথাও আমি গম পাওঁ। ইপিনে চামগুৰি সমষ্টিৰ বিধায়ক ৰকিবুল হুছেইনে বিজেপি দলৰ পতন নিশ্চিত বুলি উল্লেখ কৰি নাটকীয় ভংগীৰে লগতে কয় ”গ’ল বন্ধু গ’ল তোমালোকৰ চৰকাৰ গ’ল। আমাবাগানৰ পৰাই তোমালোকৰ চৰকাৰ পতন হ’ল।” শিল্পী বাবু ,টানা আৰু নেকিবে গীত গাই ৰাইজক উৎসাহ যোগোৱা সভাখনত বিভিন্ন দলৰ শতাধিক সদস্যই কংগ্ৰেছ দলত যোগদান কৰে। কেইবা সহস্ৰাধিক লোকে অংশগ্ৰহণ কৰা সভাখনত বিধায়ক নুৰুল হুদা, যুৱ কংগ্ৰেছৰ ৰাজ্যিক সভাপতি কামৰুল ইছলাম, অংকিতা দত্ত,অজয় চিকাৰা,মনোজ জৈন,জিলা কংগ্ৰেছৰ সভাপতি তপন কুমাৰ শৰ্মা,প্ৰাক্তন বিধায়ক দুৰ্লভ চমুৱা, স্বপন কৰ প্ৰমুখ্যে ভালেসংখ্যক নেতা কৰ্মী উপস্থিত থাকে।


Dan2| AsmULB | STEP | নবূখদনেচৰে তেওঁৰ ৰাজত্বৰ দ্বিতীয় বছৰৰ এটা গুৰুতৰ সপোন দেখিলে; তাতে তেওঁৰ মন চিন্তিত হোৱাত টোপনি ভাগিল।\n1নবূখদনেচৰে তেওঁৰ ৰাজত্বৰ দ্বিতীয় বছৰৰ এটা গুৰুতৰ সপোন দেখিলে; তাতে তেওঁৰ মন চিন্তিত হোৱাত টোপনি ভাগিল। 2পাছে ৰজাই তেওঁৰ সপোন নিজকে কবৰ নিমিত্তে, শাস্ত্ৰজ্ঞ, গণক মায়াবী, আৰু কলদিয়াবিলাকক মাতিবলৈ আজ্ঞা দিলত, তেওঁবিলাক আহি ৰজাৰ আগত থিয় হ’ল।\n3তেতিয়া ৰজাই তেওঁবিলাকক ক’লে, মই এটা সপোন দেখিলোঁ, তাক জানিবলৈ মোৰ মন চিন্তিত হৈছে। 4তাতে কলদীয়াবিলাকে অৰামীয়া ভাষাৰে ৰজাক ক’লে, মহাৰাজ চিৰজীৱী হওক; আপোনাৰ এই দাসবিলাকক সপোনটো কওক, আমি তাৰ ফলিতা কম।\n5ৰজাই তাৰ উত্তৰ দি কলদীয়াবিলাকক ক’লে, মোৰ পৰা এই আজ্ঞা ওলাল, তোমালোকো যদি সপোন আৰু তাৰ ফলিতা দুয়োকো মোক জনাব নোৱাৰা, তেন্তে তোমালেকক ডোখৰ ডোখৰ কৈ কটা যাব, আৰু তোমালোকৰ ঘৰবোৰ গোবৰৰ দ’ম যেন কৰা যাব; 6কিন্তু যদি সেই সপোন আৰু তাৰ ফলিতা দুয়োকো মোক কোৱা, তেন্তে মোৰ পৰা বঁটা, পুৰস্কাৰ, আৰু উত্তম মৰ্য্যদা পাবা; এই হেতুকে সেই সপোনৰ ফলিতা মোক কোৱা।\n7তেওঁবিলাকে দ্বিতীয়বাৰ উওৰ দি কলে, মহাৰাজে নিজ দাস বিলাকৰ আগত সপোনটো কওঁক; তেতিয়া আমি তাৰ ফলিতা কম। 8ৰজাই উত্তৰ দি কলে, মই নিশ্চয় জানিছোঁ, মোৰ এই আজ্ঞা ওলাল দেখি তোমালোকে সময় নিয়াব খুজিছা। 9যদি তোমালোকে সেই সপোন মোক নজনোৱা, তেন্তে তোমালোকলৈ সেই একেটা আজ্ঞাই থাকিল; কিয়নো কু-সময় গুচি সু-সময় নোহোৱালৈকে মোৰ আগত মিছা আৰু ভাওনা কথা কবলৈ তোমালোকে থিৰ কৰিলা। এই হেতুকে তোমালোকে মোৰ আগত সপোনটো কোৱা; তাতে মই জানিম যে, তামালোকে তাৰ ফলিতা মোৰ আগত ক’ব পাৰিবা।\n10কলদীয়াবিলাকে ৰজাক উত্তৰ দি ক’লে, মহাৰাজে সোধা কথা জনাব পৰা পৃথিৱীত কোনো নাই; কিয়নো মহান আৰু পৰাক্ৰমী কোনো ৰজাই কেতিয়াও এনে কথা কোনো শাস্ত্ৰজ্ঞ, কি গণক, কি কলদীয়াক সোধা নাই। 11মহাৰাজে যি কথা সুধিছে, সেয়ে কঠিন; কিয়নো মৰ্ত্যবিলাকৰ লগত বাস নকৰা দেৱতা-সকলৰ বাহিৰে, মহাৰাজৰ আগত ইয়াক জনাব পৰা কোনো নাই।\n12ইয়াকে শুনি ৰজাই ক্ৰুদ্ধ আৰু আৰু অতিশয় কোপান্বিত হৈ বাবিলৰ আটাই বিদ্বানলোকক বধ কৰিবলৈ আজ্ঞা দিলে। 13বিদ্বান লোকবিলাকক বধ কৰা আজ্ঞা প্ৰচাৰিত হ’লত, লোকবিলাকে দানিয়ালক আৰু তেওঁৰ লগৰীয়াবিলাকক বধ কৰিবলৈ ধৰিলে।\n14তেতিয়া বাবিলৰ বিদ্বান লোকবিলাকক বধ কৰিবলৈ ওলাই যোৱা অৰিয়ক নামেৰে ৰজাৰ ৰক্ষক-সেনাপতিক দানিয়েলে বিবেচনাৰে উত্তৰ দিলে। 15তেওঁ ৰাজসেনাপতি সেই অৰিয়েকক উত্তৰ দি সুধিলে, ৰজাৰ পৰা ইমান ততাতৈয়া আজ্ঞা কিয়? তাতে অৰিয়োকে সেই কথা দানিয়েলক ভাঙি ক’লে। 16তেতিয়া দানিয়েলে ৰজাৰ ওচৰলৈ গৈ প্ৰৰ্থনা কৰিলে, মহাৰাজৰ সপোনটোৰ ফলিতা জনাবৰ অৰ্থে মোক কিছু সময় দিবলৈ আজ্ঞা হওক।\n17পাছে, দানিয়েল আৰু তেওঁৰ লগৰীয়াবিলাকবাবিলত আন বিদ্বানবিলাকে সৈতে বিনষ্ট নহবৰ নিমিত্তে, 18সেই নিগূঢ় কথাৰ বিষয়ে স্বৰ্গ আৰু ঈশ্বৰৰ আগত কৃপা মাগণ কৰিবলৈ, দানিয়েলে নিজৰ ঘৰলৈ গৈ তেওঁৰ লগৰীয়া হননীয়া, মীচায়েল, আৰু অজৰিয়াৰ সেই কথা জনালে।\n19সেই ৰাতি দৰ্শনত দানিয়েলৰ আগত সেই নিগূঢ় বিষয় প্ৰকাশিত হ’লত, দানিয়েলে স্বৰ্গৰ ঈশ্বৰৰ ধন্যবাদ কৰিলে। 20দানিয়েলে মাত গাই ক’লে, ঈশ্বৰৰ নাম যুগে যুগে চিৰকাললৈকে ধন্য হওক; কিয়নো জ্ঞান আৰু পৰাক্ৰম তেওঁৰেই।\n21তেওঁ সময় আৰু কাল সলনি কৰে; তেওঁ ৰজাবিলাকক ভাঙে আৰু পাতে; তেওঁ জ্ঞানীবিলাকক জ্ঞান, আৰু বিবেচকবিলাকক বিবেচনা দিয়ে। 22তেওঁ গভীৰ আৰু গোপনীয় বিষয় প্ৰকাশ কৰে, তেওঁ আন্ধাৰত থকা কথা জানে, আৰু তেওঁৰ লগত পোহৰ থাকে।\n23হে মোৰ ওপৰ-পিতৃবিলাকৰ ঈশ্বৰ, মই তোমাৰ ধন্যবাদ আৰু প্ৰশংসা কৰিছোঁ; তুমি মোক জ্ঞান আৰু শক্তি দি, আমি তোমাৰ আগত যাচনা কৰা বিষয় মোক সম্প্ৰতি জনালা; কিয়নো ৰজাৰ কথা আমাক জনালা।\n24পাছে দানিয়েলে বাবিলত থকা বিদ্বানবিলাকক বধ কৰিবলৈ ৰজাই নিযুক্ত কৰা অৰিয়োকৰ ওচৰলৈ গৈ, তেওঁৰ লগত সাক্ষাৎ কৰি, তেওঁক এই কথা কলে, আপুনি বাবিলৰ বিদ্বানবিলাকক বধ নকৰিব, ৰজাৰ গুৰিলৈ মোক লৈ যাওক, মই ৰজাক সপোনৰ ফলিতা কম।\n25তেতিয়া অৰিয়োকে বেগাই দানিয়েলক ৰজাৰ ওচৰলৈ লৈ গৈ ৰজাক কলে, দেশান্তৰিত যিহূদীবিলাকৰ মাজত মই এইজন মানুহ পালোঁ, এওঁ ৰজাক ফলিতা কব। 26তাতে ৰজাই, বেলটচচৰ নামেৰে প্ৰখ্যাত দানিয়েলক সুধিলে, মই দেখা সপোন আৰু তাৰ ফলিতা তুমি মোক কব পাৰা নে ?\n27তেতিয়া দানিয়েলে ৰজাৰ আগত উওৰ দি কলে, মহাৰাজে যি নিগূঢ কথা সুধিছে, তাক মহাৰাজক কবলৈ কোনো বিদ্বান, কি গণক, কি শাস্ত্ৰজ্ঞ, কি জ্যোতিষীৰ সাধ্য নাই। 28কিন্ত নিগূঢ় কথা প্ৰকাশ কৰোঁতা এজনা ঈশ্বৰ স্বৰ্গত আছে; শেষকালত যি যি ঘটিব, সেই সকলোকে তেওঁ মহাৰজা নবূখদনেচৰক জনালে; আপোনাৰ সপোন, শয্যাত থাকোঁতে, আপোনাৰ মানসিক দৰ্শন এই।\n29হে মহাৰাজ, আপুনি শয়ন কৰোঁতে, আপোনাৰ মনত ভাৱী ঘটনাৰ বিষয়ে নানা ভাৱনা হৈছিল; তাতে নিগূঢ় কথা প্ৰকাশ কৰোতা জনাই, আগলৈ কি ঘটিব, তাক আপোনাৰ আগত জনালে। 30কিন্তু আন আন জীৱিত লোকতকৈ মোৰে অধিক জ্ঞান আছে বুলি যে মোৰে আগত এই নিগূঢ় বিষয় প্ৰকাশিত হ’ল, এনে নহয়, কিন্তু মহাৰাজক সপোনৰ ফলিতা কবৰ অৰ্থে, আৰু আৰু আপুনি আপোনাৰ মনৰ ভাবনা বুজিবৰ নিমিত্তে সেয়ে প্ৰকাশিত হ’ল।\n31হে মহাৰাজ আপুনি চাই এটা বৃহৎ মুৰ্ত্তি দেখিছিল; সেই মূৰ্ত্তি বৰ ডাঙৰ আৰু অতিশয় উজ্জ্বল ; সেয়ে আপোনাৰ আগত থিয় হৈছিল, আৰু দেখিবলৈ ভয়ানক আছিল। 32সেই মুৰ্ত্তিটোৰ মুৰ শুদ্ধ সোণৰ, বুকুৰ আৰু বাহু ৰূপৰ, পেট আৰু কৰঙন পিতলৰ, 33ভৰি লোহাৰ, আৰু ভৰিৰ পতা কিছু লোহাৰ আৰু কিছু মাটিৰ আছিল ।\n34আপুনি চাই থাকোঁতেই শেষত এটা শিল বিনাহাতে কাটি উলিওৱা হল, আৰু সেই শিলে মুৰ্ত্তিটোৰ ভৰিৰ লোহা আৰু মাটিৰ পতা দুখনত খুন্দা মাৰি গুৰি কৰিলে। 35তাতে সেই লোহা, মাটি, পিতল, ৰূপ আৰু সোণ একেবাৰে গুৰি হৈ ঘামকালৰ মৰণা মৰা খলাৰ ঘুলাৰ নিচিনা হল; আৰু বতাহে সেইবোৰ এনেকৈ উডুৱাই লৈ গল, যে, কতো সেইবোৰৰ উদ্দেশ পোৱা নগল; কিন্ত যি শিলটোৱে মুৰ্ত্তিটোক খুন্দা মাৰিছিল, সেয়ে বৃহৎ পৰ্ব্বত হৈ গোটেই পৃথিৱী জুৰিলে। সপোনতো এয়ে।\n36এতিয়া আমি মহাৰাজৰ আগত ফলিতা কওঁ। 37হে মহাৰাজ, আপুনি ৰাজাধিৰাজ; স্বৰ্গৰ ঈশ্বৰে আপোনাক ৰাজ্য, ঐশ্বয্য, পৰাক্ৰম, আৰু সন্মান দিলে; 38আৰু যি যি ঠাইত মনু্ষ্যৰ সন্মানবিলাক, হাবিৰ জন্তুবোৰ, আৰু আকাশৰ পক্ষীবোৰে বাস কৰে, সেই সেই ঠাইত তেওঁ সেইবোৰক আপোনাৰ হাতত সমৰ্পণ কৰিলে, আৰু সকলোৰে ওপৰত আপোনাক অধিপতি পাতিলে। আপুনিয়েই সেই সোণৰ মুৰ।\n39আপোনাৰ পাছত আপোনাতকৈ নৰম আন এক ৰাজ্য উঠিব; তাৰ পাছত পিতলৰূপ আন এক তৃতীয় ৰাজ্য উঠিব, সেয়ে গোটেই পৃথিৱীত শাসন কৰিব।\n40আৰু চতুৰ্থ ৰাজ্য লোহাৰ দৰে দৃঢ হব; লোহাই যেনেকৈ সকলো বস্তু ডোখৰ ডোখৰ কৰি গুৰি কৰে, সকলোকে ভাঙোতা লোহাৰ দৰে, ঠিক সেইদৰে এই ৰাজ্যই সেই সকলোকে ভাঙি গুৰি কৰিব।\n41আৰু আপুনি দেখিছিল, ভৰিৰ পতা আৰু ভৰিৰ আঙলিবোৰ কিছু কুমাৰ-মাটিৰ আৰু কিছুৰ লোহাৰ; তাৰ দ্বাৰাই জানিব লাগে, যে, চতুৰ্থ ৰাজ্য বিভক্ত হব; কিন্তু সেই ৰাজ্যত লোহাৰ শক্তি থাকিব, কিয়নো আপুনি কুমাৰ-মাটি মিহলি থকা লোহা দেখিছিল। 42আৰু ভৰিৰ আঙুলিবোৰ যে কিছু লোহাৰ আৰু কিছু মাটিৰ আছিল, তাৰ দ্বাৰাই জানিব লাগে, যে, ৰাজ্য এভাগ দৃঢ়, আৰু এভাগ সহজে ভাঙিব পৰা হ’ব। 43আৰু আপুনি যে কুমাৰ- মাটিৰে মিহলি হোৱা লোহা দেখিছিল, তাৰ দ্বাৰাই জানিব লাগে, যে, সেই ৰাজ্যৰ লোকবিলাকৰ মাজত পৰস্পৰৰ বিবাহ সম্বন্ধ থাকিব; কিন্তু যেনেকৈ লোহা মাটিত লাগি নাথাকে, তেনেকৈ তেওঁবিলাক পৰস্পৰে লাগি নাথাকিব।\n44আৰু সেই ৰজাবিলাকৰ কালত স্বৰ্গৰ ঈশ্বৰে এক ৰাজ্য স্থাপন কৰিব; সেয়ে কেতিয়াও বিনষ্ট নহ’ব, আৰু সেই ৰাজ্যৰ ভাৰ আন জাতিৰ হাতত দিয়া নহ’ব; কিন্তু সেযে সেই আটাইৰ ৰাজ্য ভাঙি সংহাৰ কৰি নিজে চিৰকাললৈকে থাকিব। 45আপুনি দেখিছিল যে, পৰ্ব্বতৰ পৰা বিনাহাতে এটা শিল কাটি উলিওৱা হ’ল আৰু সেই শিলো লোহা, পিতল, মাটি, ৰূপ সোণ সকলোকে গুড়ি কৰিলে; মহান ঈশ্বৰে ইয়াৰ দ্বাৰাই মহাৰাজক ভাবী ঘটনা জনালে; সপোনটো ঠিক আৰু তাৰ ফলিতাও সঁচা।\n46তেতিয়া ৰজা নবূখদনেচৰে উবুৰি হৈ পৰি দানিয়েলক প্ৰণাম কৰিলে, আৰু তেওঁৰ উদ্দেশে নৈবেদ্য আৰি ধুপ উৎসৰ্গ কৰিবলৈ আজ্ঞা দিলে। 47ৰজাই দানিয়েলক উত্তৰ দি ক’লে, তুমি এই নিগূঢ় কথা বুজাব পৰা হৈছা; এতেকে তোমালোকৰ ঈশ্বৰ ঈশ্বৰবিলাকৰো ঈশ্বৰ, ৰজাবিলাকৰো প্ৰভু, আৰু নিগূঢ় বিষয় প্ৰকাশক।\n48তেতিয়া ৰজাই দানিয়েলক মহান কৰি অনেক বহুমূল্য বঁটা দিলে, আৰু গোটেই বাবিল দেশৰ ওপৰত শাসনকৰ্ত্তা পদত, আৰু বাবিলত থকা সকলো বিদ্বান লোকৰ ওপৰত প্ৰধান বিষয়াবাবত নিযুক্ত কৰিলে । পাছে দানিয়েলে ৰজাৰ আগত নিবেদন কৰিলত, ৰজাই চদ্ৰক, মৈচক, আৰু অবেদ-নেগোক বাবিল প্ৰদেশৰ ৰাজকাৰ্যত নিযুক্ত কৰিলে; কিন্তু দানিয়াল ৰাজ দুৱাৰত থাকিছিল।\nদানিয়েলৰ তিনিজন বন্ধুক অগ্নিকুণ্ডত পেলোৱা।


Bollywood Stars Like Sonam, Sallu, PeeCee & Others Know The Real Value Of Friendship | Laughing Colours\nBollywood Stars Like Sonam, Sallu, PeeCee & Others Know The Real Value Of Friendship\nFriendship is one of the most beautiful relationships in the world. When it comes to Bollywood, there are some celebs who proved that friendship has no boundaries. Some of them really value friendship and stay with their friends in every situation, despite physical distance. Let’s check outafew of them:\nThey are best friends for over 8 years. During the filming of Sonam’s father Anil Kapoor’s ‘Race 2’, she and Jacqueline became close friends. Since then they are seen attending many events together and helping each other in any problem.\nEntertainment| ছলমান খানৰ সৈতে বিবাহপাশত আৱদ্ধ হ'বনে ? কি ক'লে য়ুলিয়া ভাণ্টুৰে ? ''ছলমানৰ দৰে ভাল মানুহ মই জীৱনত আগতে লগ পোৱা নাই। তেওঁ মানুহৰ দুখ বুজি পায় আৰু মানুহক নিঃস্বাৰ্থ সহায় কৰি বৰ ভালপায়।'' লকডাউনৰ সময়ত পুনৰ ছলমান খান আৰু য়ুলিয়া ভাণ্টুৰৰ সম্পৰ্কক লৈ চৰ্চা আৰম্ভ হৈছে। বলীউডৰ ভাইজানৰ বিবাহলৈঅধীৰ আগ্ৰেহেৰ ৰৈ আছে তেওঁৰ প্ৰতিজন অনুৰাগী। কিন্তু ভাইজানে এই ক্ষেত্ৰত সদায়ে হতাশ কৰি আহিছে। ছলমান খান আৰু তেওঁৰ বান্ধৱী য়ুলিয়া ভাণ্টুৰৰ বিবাহখন সোনকালে হৈ যাওক সেই কামনা ছলমানপ্ৰেমীসকলৰ। ৰোমানিয়ান সুন্দৰী য়ুলিয়াক লৈ ছলমানে কোনোদিনে মুখ খোলা নাই যদিও য়ুলিয়াকে ছলমানৰ প্ৰেয়সী বুলি অনুমান কৰা হয়। সম্প্ৰতি লকডাউনৰ বাবে য়ুলিয়া আৱদ্ধ হৈ আছে ছলমানৰ ফাৰ্মহাউচত। য়ুলিয়াৰ লগত আছে অভিনেত্ৰী জেকুলিন ফাৰ্ণাণ্ডেজো। শেহতীয়াকৈ য়ুলিয়াক এটা মিডিয়া হাউচে এক ইণ্টাৰভিউত ছলমানৰ সৈতে বিয়া কেতিয়া বুলি প্ৰশ্ন কৰিলে আৰু য়ুলিয়াই এই প্ৰশ্নৰ উত্তৰ বৰ বুদ্ধিমত্তাৰে দিলে যিটো উত্তৰৰ বাবে পুনৰ লাইমলাইটলৈ আহিল ৰোমানিয়ান সুন্দৰীগৰাকী। য়ুলিয়াই ক'লে- মোৰ মা-দেউতায়েও আপোনালোকে কৰা প্ৰশ্নটো মোক কৰি থাকে। মই তেতিয়া তেওঁলোকক কওঁ, আপোনালোকে মোৰ বিয়া চাব বিচাৰে নে মই সুখী হৈ থকাতো চাবলৈ বিচাৰে? যদি আপোনালোকে মোৰ বিয়া হোৱাটোহে চাব বিচাৰে তেন্তেমই কাইলৈকে বিয়াত বহো কাৰোবাৰ সৈতে! আৰু যদি মই সুখী হৈ থকা চাব বিচাৰে তেন্তে মোক অলপ সময় দিয়ক। এই উত্তৰ দিয়াৰ পিছত মোৰ মা-দেউতাই কোনোদিন মোক বিয়াৰ প্ৰসংগত একো প্ৰশ্ন নকৰা হ'ল। য়ুলিয়াই এই ইণ্টাৰভিউত ছলমান খানৰ মুখখুলি প্ৰশংসাও কৰে। তেওঁ কয়, ''ছলমানৰ দৰে ভাল মানুহ মই জীৱনত আগতে লগ পোৱা নাই। তেওঁ মানুহৰ দুখ বুজি পায় আৰু মানুহক নিঃস্বাৰ্থ সহায় কৰি বৰ ভালপায়। কাৰো প্ৰতি কেতিয়াও ছলমানে বেয়া ভাৱ ৰখা দেখা নাই আৰু লগতে তেওঁ বৰ পৰিশ্ৰমী। মানুহৰ কিবা সমস্যা হ'লে ছলমানে সমাধানৰ ৰাস্তা উলিয়াই দিয়ে আৰু এই গুণবোৰৰ বাবে মই তেওঁক সদায় শ্ৰদ্ধা কৰি আহিছো।'' #NewzNow #salmankhan #marriage #luliavantur #salmanlulia #assam #guwahati #instapost\nA post shared by NewzNow (@newznowofficial) on May 7, 2020 at 6:24am PDT\nSalman met Iulia in Romania for the first time. She isasinger-actor in Romania. Presently, they are enjoying holidays in Salman’s farmhouse along with his family. She has been present in Salman’s family functions earlier too.\nMeeting the first time ataTV event, the two are now so close that the former Miss World attended the Royal wedding of Meghan and Prince Harry, with her husband. The Quantico actress always praises Meghanalot.\nOne isafantastic veteran actor of Bollywood and the other isaHollywood icon. They acted together in the film ‘Silver Linings Playbook’. Anupam recently sharedapicture of them and cherished memories.\nDanish badminton player Mathias and the Bollywood actress Taapsee Pannu shareastrong bonding nowadays. Though they haven’t confirmed whether they are dating each other, Taapsee openly praises the silver medalist in the Olympics and they hang out together.


অৰ্থনৈতিক ভূগোল : বিষয়বস্তু আৰু সম্পদ - Notes | সমাজ বিজ্ঞান | দশম শ্ৰেণী\nঅৰ্থনৈতিক ভূগোল : বিষয়বস্তু আৰু সম্পদ – Notes\nSeptember 18, 2021 October 3, 2021 AdminClass X, NCERT Solutions- অসমীয়া মাধ্যম, সমাজ বিজ্ঞান - দশম শ্ৰেণীclass 10, class x, geography, notes, social science, solution, অৰ্থনৈতিক ভূগোল : বিষয়বস্তু আৰু সম্পদ, অসমীয়া মাধ্যম, টোকা, দশম শ্ৰেণী, ভূগোল, সমাজ বিজ্ঞান, সমাধান\nঅসমীয়া মাধ্যমৰ, সমাজ বিজ্ঞান বিষয়ৰ দশম শ্ৰেণীৰ, ভূগোল খণ্ডৰ অধ্যায়- ১ অৰ্থনৈতিক ভূগোল : বিষয়বস্তু আৰু সম্পদ – Notes (অতিৰিক্ত প্ৰশ্নোত্তৰ ) ইয়াত পাব ৷ পাঠ্যপুথিত থকা অনুশীলনীৰ প্ৰশ্ন – উত্তৰ সমূহ ইয়াত “Click” কৰিলে পাব ৷\nঅৰ্থনৈতিক ভূগোল : বিষয়বস্তু আৰু সম্পদ – Notes ( অতিৰিক্ত প্ৰশ্নোত্তৰ)\n১. আধুনিক অৰ্থনৈতিক ভূগোলৰ পিতৃস্বৰূপ জৰ্জ ছিজহ’মে অৰ্থনৈতিক ভূগোলৰ মূল উদ্দেশ্য কি বুলি কৈছিল ?\nউত্তৰ – আধুনিক অৰ্থনৈতিক ভূগোলৰ পিতৃস্বৰূপ জৰ্জ ছিজহ’মৰ মতে এখন ঠাইৰ অৰ্থনৈতিক উন্নয়নৰ গতি আৰু দিশ নিৰ্ণয় কৰাটোৱেই হ’ল অৰ্থনৈতিক ভূগোলৰ মূল উদ্দেশ্য ৷\n২. “আধুনিক অৰ্থনৈতিক ভূগোলে বিশেষকৈ উৎপাদনক্ষম বৃত্তি বা কাৰ্যকলাপ অধ্যয়নৰ লগত জড়িত ”- এই বাক্যটো কোনে কৈছিল ?\nউত্তৰ – “আধুনিক অৰ্থনৈতিক ভূগোলে বিশেষকৈ উৎপাদনক্ষম বৃত্তি বা কাৰ্যকলাপ অধ্যয়নৰ লগত জড়িত ৷”- উক্ত বাক্যটো দুজন অৰ্থনৈতিক জন্স আৰু ডাৰ্কেনৱাল্ডে কৈছিল ৷\n৩. জিম্মাৰমানৰ মতে সম্পদ হ’বলৈ বস্তু এটাৰ কি গুণ থাকিব লাগে ?\nউত্তৰ – জিম্মাৰমানৰ মতে সম্পদ হ’বলৈ বস্তুটোৰ কাৰ্যকাৰিতা আৰু উপকাৰিতা গুণ থাকিব লাগে ৷\n৪. মানৱ সৃষ্ট সম্পদ কি ? উদাহৰণ দি বুজাই লিখা ৷\n৫. মানৱ সম্পদ বুলিলে কি বুজা ?\n৬. নিৰপেক্ষ বা নিষ্ক্ৰিয় সামগ্ৰী কাক বোলে ?\nউত্তৰ – যিবোৰ সামগ্ৰী মানুহৰ কোনো ধৰণৰ উপকাৰ বা অপকাৰ সাধন নকৰে সেইবোৰক নিৰপেক্ষ বা নিষ্ক্ৰিয় সামগ্ৰী বোলে ৷ উদাহৰণস্বৰূপে, মানুহে যেতিয়ালৈকে শক্তি উৎপাদনত কয়লা বা খনিজ তেলৰ ব্যৱহাৰ নাজানিছিল তেতিয়ালৈকে এইবোৰ কেবল নিৰপেক্ষ সামগ্ৰীহে আছিল।\n৭. প্রতিৰোধক কাক বোলে ? উদাহৰণ দিয়া ৷\nউত্তৰ – যিবোৰ সামগ্ৰী বা পৰিঘটনাই মানুহৰ অপকাৰ সাধন কৰে, সেইবোৰক প্ৰতিৰোধক বোলা হয়। উদাহৰণস্বৰূপে অনুর্বৰ মাটি, বানপানী জর্জৰিত অঞ্চল আদি একো একোটা প্রতিৰোধক ।\n৮. সম্পত্তি কি ? উদাহৰণ দিয়া ৷\nউত্তৰ – অৰ্থনীতিৰ সূত্ৰ মতে যিবোৰ সামগ্ৰীৰ বিনিময় মূল্য আছে সেইবোৰক সম্পত্তি বোলে ৷ উদাহৰণ স্বৰূপে ভূমি, ঘৰ-দুৱাৰ, যন্ত্ৰ-পাতি আদি সকলোবোৰ সম্পত্তি ৷\n৯. জীৱীয় সম্পদ কাক বোলে ? উদাহৰণ দিয়া ৷\nউ্ত্তৰ – প্রাকৃতিক গঠন অনুসৰি সম্পদসমূহৰ যিবোৰৰ জীৱ থাকে সেইবোৰক জীৱীয় সম্পদ বোলে ৷ জীৱীয় সম্পদৰ উদাহৰণ -উদ্ভিদ, প্রাণী, মাছ, শস্য আদি ৷\n১০. অজীৱীয় সম্পদ কাক বোলে ? উদাহৰণ দিয়া ৷\nউত্তৰ – যিবোৰ নিৰ্জীৱ সেইবোৰক অজীৱীয় সম্পদ বোলে। অজীৱীয় সম্পদৰ উদাহৰণ – মাটি, শিল, পানী, বায়ু, খনিজ পদার্থ, কয়লা আদি ৷\n১১. নবীকৰণযোগ্য সম্পদ কাক বোলে ? উদাহৰণ দিয়া ৷\n১২. অনবীকৰণযোগ্য সম্পদ কাক বোলে ? উদাহৰণ দিয়া ৷\nউত্তৰ – যিবোৰ সম্পদ ব্যৱহাৰৰ পিছত নৱীকৰণ বা পুনঃসৃষ্টি কৰিব নোৱাৰি আৰু একেবাৰে নিঃশেষ হৈ যায়, তেনে সম্পদবোৰক অনবীকৰণযোগ্য বা ক্ষয়শীল বা পুনঃসৃষ্টিহীন সম্পদ বোলে । উদাহৰণস্বৰূপে, কয়লা, খনিজ তেল, খনিজ পদার্থ যেনে— তাম, সোণ, চূণশিল, লো, ৰূপ, প্রাকৃতিক গেছ আদি অনবীকৰণযোগ্য সম্পদ।\n১৩. ব্যক্তিগত সম্পদ কাক বোলে ? উদাহৰণ দিয়া ৷\n১৪ . জাতীয় সম্পদ কাক বোলে ? উদাহৰণ দিয়া ৷\n১৫. আন্তৰ্জাতিক সম্পদ বা বিশ্ব সম্পদ বুলিলে কি বুজা ? উদাহৰণ দিয়া ৷\nউত্তৰ – সকলো দেশৰ জাতীয় সম্পদ আৰু সমগ্ৰ বিশ্বৰ আধীনত থকা সম্পদ যেনে – সাগৰ-মহাসাগৰ আৰু ইয়াৰ খনিজ সম্পদ আৰু জীৱ-জন্তু, বায়ুমণ্ডল, অৰণ্য অঞ্চল আদিক একেলগে আন্তৰ্জাতিক সম্পদ বা বিশ্ব সম্পদ বোলা হয় ৷\n১৬. চিৰ বিৰাজমান সম্পদ মানে কি ? উদাহৰণ দিয়া ৷\nউত্তৰ – প্রাকৃতিক সম্পদবোৰৰ কিছুমান যেনে- সূৰ্যৰ ৰশ্মি, বায়ু, পানী আদি সকলোতে বিৰাজমান বা পৃথিৱীৰ সকলো ঠাইতে উপলভ্য। এনেবোৰ প্ৰাকৃতিক সম্পদক চিৰ বিৰাজমান সম্পদ বোলে।\n১৭. স্থানিক সম্পদ মানে কি ? উদাহৰণ দিয়া ৷\nউত্তৰ – প্রাকৃতিক সম্পদ যিবোৰ পৃথিৱীৰ কিছুমান বিশেষ বিশেষ স্থানতহে উপলভ্য তেনে সম্পদবোৰক স্থানিক সম্পদ বোলা হয়। উদাহৰণস্বৰূপে কয়লা, পেট্রলিয়াম, লো, ইউৰেণিয়াম আদি বিভিন্ন খনিজ পদার্থ, উদ্ভিদ শ্রেণী, শস্য ইত্যাদি।\n১৮. সম্পদ সংৰক্ষণ মানে কি ? ইয়াৰ মূল উদ্দেশ্য কি ?\nউত্তৰ – সাধাৰণতে কোনো ধৰণৰ বিনাশ আৰু অপব্যৱহাৰ নোহোৱাকৈ সম্পদৰ সম্ভাৱ্য পূর্ণ ব্যৱহাৰ কৰা কাৰ্য তথা ধাৰণাকে সম্পদ সংৰক্ষণ বোলা হয়। অর্থাৎ সম্পদ সংৰক্ষণৰ মূল উদ্দেশ্য হ’ল আমি প্ৰকৃতিৰপৰা আমাৰ প্ৰয়োজনীয় সম্পদবোৰ এনেদৰে আহৰণ কৰি ব্যৱহাৰ কৰিব লাগে যাতে ইয়াৰ দ্বাৰা আমি সকলোৱে বহু সময় ধৰি উপকৃত হওঁ।\n১৯. UNESCOৰ প্ৰথম সঞ্চালকপ্ৰধান কোন আছিল ?\nউত্তৰ – জুলিয়ান হাক্সলে ৷\n২০. UNESCOৰ সম্পূৰ্ন নামটো লিখা ৷\nউত্তৰ – ৰাষ্টসংঘৰ শৈক্ষিক, বৈজ্ঞানিক আৰু সাংস্কৃতিক সংস্থা ৷\nNext Next post: পৰিৱেশ আৰু পৰিৱেশৰ সমস্যা – Notes\n8 Replies to “অৰ্থনৈতিক ভূগোল : বিষয়বস্তু আৰু সম্পদ – Notes”